# ΒΟΥΛΗ ΤΩΝ ΕΛΛΗΝΩΝ

**ΠΕΡΙΟΔΟΣ K΄- ΣΥΝΟΔΟΣ A΄**

# ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ

**ΠΡ Α Κ Τ Ι Κ Ο**

# (Άρθρο 40 παρ. 1 Κ.τ.Β.)

Στην Αθήνα, σήμερα, 24 Ιανουαρίου 2024, ημέρα Τετάρτη και ώρα 10.05΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χρήστου Κέλλα, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α’ 203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού».

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης Βρούτσης, ο Γενικός Γραμματέας Αθλητισμού, κ. Γεώργιος Μαυρωτάς και ο Γενικός Γραμματέας Πληροφοριακών Συστημάτων και Ψηφιακής Διακυβέρνησης, κ. Δημοσθένης Αναγνωστόπουλος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Δερμεντζόπουλος Χρήστος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Κόντης Ιωάννης, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι συνάδελφοι, σας καλωσορίζω στην σημερινή συνεδρίαση της Επιτροπής μας, με θέμα την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α’ 203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού».

Το σχέδιο νόμου, που εξετάζουμε σήμερα, στόχο έχει να θωρακίζει την ασφάλεια των γηπέδων, από παραβατικά στοιχεία και έκνομες συμπεριφορές. Η οπαδική βία, εντός και εκτός γηπέδων, αποτελεί, δυστυχώς, μια διαχρονική πληγή του Αθλητισμού. Στη μάχη της καταπολέμησής της πρέπει να συμμετέχουμε όλοι: Πολιτεία, αθλητικοί φορείς, αλλά και πολίτες.

Οι διατάξεις του νομοσχεδίου του Υπουργείου Παιδείας, Θρησκευμάτων και Αθλητισμού έρχονται να συμπληρώσουν και να διευρύνουν το υφιστάμενο νομοθετικό πλαίσιο, εξασφαλίζοντας την απαρέγκλιτη και ακέραιη εφαρμογή του. Περισσότερα θα μας πουν οι Εισηγητές και οι Ειδικοί Αγορητές.

Κυρίες και κύριοι συνάδελφοι, ο προγραμματισμός των επόμενων συνεδριάσεων της Επιτροπής μας έχει ως εξής: Η δεύτερη συνεδρίαση, με την ακρόαση των φορέων, θα πραγματοποιηθεί αύριο, Πέμπτη, 25 Ιανουαρίου, στις 10.00΄, στην Αίθουσα «223». Στις 14.00΄, θα διεξαχθεί η τρίτη συνεδρίαση, η συζήτηση επί των άρθρων. Η τέταρτη συνεδρίαση, με τηη δεύτερη ανάγνωση, θα διεξαχθεί τη Δευτέρα, 29 Ιανουαρίου, στις 15.00, επίσης στην Αίθουσα

«223».

Πριν ξεκινήσουμε με τον Εισηγητή από την πλευρά της Πλειοψηφίας, κ. Ιάσωνα Φωτήλα, θα ήθελα να παρακαλέσω τους εκπροσώπους των κομμάτων να μας καταθέσουν τους φορείς. Τον λόγο έχει ο Αναπληρωτής Υπουργός Παιδείας, Θρησκευμάτων και Αθλητισμού, κ.

Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Καλημέρα σας. Κυρίες και κύριοι συνάδελφοι, για πολλοστή φορά, βρίσκομαι σε αυτήν εδώ τη θέση του Υπουργού να εισηγούμαι νομοσχέδιο, αλλά είναι η πρώτη φορά, που βρίσκομαι με την ιδιότητα του Αναπληρωτή Υπουργού, να εισηγούμαι ένα πρώτο νομοσχέδιο, γιατί όπως θα δοθεί η ευκαιρία να συζητήσουμε στη Βουλή, θα υπάρξει και ένα μεγάλο νομοσχέδιο, ο νέος αθλητικός νόμος, τη διαδικασία και τον τρόπο θα σας τον εξηγήσω, κατά τη διάρκεια της συζήτησης του νομοσχεδίου.

Θέλω, λοιπόν, να σας πω, ξεκινώντας ότι αυτό το νομοσχέδιο, που αφορά τον αθλητισμό και ένα συγκεκριμένο ζήτημα, την αθλητική βία, είναι κάτι, που πρέπει να μας βρει όλους ενωμένους. Δεν έχει πολιτικό πρόσημο. Είναι ένα νομοσχέδιο, το οποίο έρχεται από την πλευρά της Κυβέρνησης, του Υπουργείου Αθλητισμού, με την κάθε καλή πρόθεση, με ανοιχτά αυτιά, να ακούσει τις προτάσεις σας. Έχουμε σκύψει πάνω στο πρόβλημα, έχουμε καταγράψει παραλείψεις, κενά του παρελθόντος, έχουμε δει τις δυνατότητες, που έχουμε για το μέλλον. Το πρόβλημα, νομίζω, είναι καταγεγραμμένο στη συνείδηση και στο μυαλό όλων μας, σε όλες τις πτέρυγες της Βουλής και γι’ αυτό θέλω σε όλους να ξεκαθαρίσω από την αρχή, ότι είμαστε ανοιχτοί, σε κάθε πρόταση, η οποία μπορεί να είναι ρεαλιστική, υπεύθυνη και να την ενσωματώσουμε στο νομοσχέδιο. Δεν διεκδικούμε το αλάθητο, ούτε υπάρχει το τέλειο, σε αυτή τη διαδικασία, για ένα τέτοιο νομοσχέδιο. Είμαστε όλοι στην ίδια πλευρά, είμαστε απέναντι στη βία, απέναντι στην παραβατικότητα και θα σας παρακαλέσω να αισθανθείτε απόλυτα άνετοι και στο πρόσωπό μου και προς την πλευρά του Υπουργείου και στους φορείς

– προτείνετε όσους θέλετε. Θα είμαστε ανοιχτοί να ακούσουμε τον κόσμο της κοινωνίας του Αθλητισμού, στα ζητήματα τα συγκεκριμένα και να μας πουν τις απόψεις τους, όπως και με άνεση να ακούσουμε όλους τους Εισηγητές. Θέλουμε να εξαντλήσουμε αυτόν τον κύκλο αυτού του νομοσχεδίου, με την ολοκλήρωσή του, στη Βουλή, με την καλύτερη δυνατή συνεννόηση και συναίνεση.

Ευχαριστώ που με ακούσατε, κύριε Πρόεδρε, είμαι στη διάθεσή σας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι συνάδελφοι, όπως είπαμε, περιμένω να κατατεθούν οι προτεινόμενοι φορείς. Η συζήτηση στην Ολομέλεια θα διεξαχθεί την άλλη Τετάρτη, μάλλον. Θα το ξέρουμε την Πέμπτη, 25 Ιανουαρίου, μετά τη Διάσκεψη των Προέδρων, αλλά τη Δευτέρα 29.1.2024, είναι η δεύτερη ανάγνωση, οπότε μάλλον την Τετάρτη η συζήτηση στην Ολομέλεια της Βουλής.

Ξέρετε πολύ καλά ότι ο αριθμός των προβλεπόμενων φορέων είναι μέχρι 10. Θα ήθελα να σας παρακαλέσω, εκ των προτέρων, να περιοριστεί ο αριθμός των όσων θα προτείνετε. Δείτε ποιοι είναι πραγματικά αυτοί, που πρέπει να έρθουν, να τους καλέσουμε και να τους ακούσουμε.

Τον λόγο έχει ο Εισηγητής της Πλειοψηφίας, κ. Ιάσων Φωτήλας.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κύριε Γενικέ, κυρίες και κύριοι συνάδελφοι, αναμφισβήτητα η Κυβέρνηση της Νέας Δημοκρατίας έχει βάλει ψηλά στην ατζέντα το θέμα της αντιμετώπισης της οπαδικής βίας και του χουλιγκανισμού. Είναι η πρώτη φορά, που μια κυβέρνηση μιλάει πλέον με ονοματεπώνυμα, είναι αποφασισμένη και δεν φοβάται να πει τα πράγματα, όπως είναι.

Η οπαδική βία είναι ένα ζήτημα, που ταλανίζει τον ελληνικό αθλητισμό, ένα φαινόμενο, που συχνά - πυκνά γεννάται ακόμα και εκτός των κόλπων των γηπέδων και, εν συνεχεία, βρίσκει διόδους εισαγωγής, μέσα από άλλες διαδρομές. Όπως πολύ εύστοχα νωρίτερα είπε ο κ. Γενικός, η βία στον αθλητισμό δεν γεννιέται, αλλά παρασιτεί στον αθλητισμό. Τα όσα συζητάμε σήμερα είναι πράγματα γνωστά, έχουν ανακοινωθεί, τα ξέρουν όλοι και, πρωτίστως, οι άμεσα ενδιαφερόμενοι, που δεν είναι άλλοι από τις ΠΑΕ, καταρχάς.

Πρέπει να γίνει αντιληπτό, όμως, ότι στην τελική δεν έχει τόση σημασία το πόσα μέτρα θα πάρουμε και πόση προστασία και φύλαξη θα δοθεί, μέσω της Αστυνομίας, αλλά το εάν θα συνεργαστούμε όλοι μαζί, γιατί πράγματι τότε θα καταφέρουμε πολλά περισσότερα.

Η προστασία του αθλητισμού είναι υπόθεση όλων μας, όπως καταρχάς με αυτό ξεκίνησε και είπε ο ίδιος ο Υπουργός. Μέχρι τη 12η Φεβρουαρίου, που όλοι γνωρίζουμε ότι λήγει από 11 /12/23 η πράξη νομοθετικού περιεχομένου, την οποία σήμερα κυρώνουμε, σύμφωνα με τις συνταγματικές επιταγές, τα πάντα θα μπουν στο μικροσκόπιο. Όλα τα μέτρα ασφαλείας, τα οποία έχουμε ανακοινώσει, θα αξιολογηθούν.

Περιμένουμε προτάσεις. Έχουμε δείξει και στο παρελθόν ότι είμαστε έτοιμοι να ενστερνιστούμε και να πάρουμε αποφάσεις και να βάλουμε προσθήκες και βελτιώσεις, τις οποίες περιμένουμε να ακούσουμε και από εσάς. Δεν απορρίπτουμε τίποτα. Ο Υπουργός ήταν ξεκάθαρος, είπε ότι όλοι μαζί πρέπει να φτιάξουμε αυτό το νομοσχέδιο, πραγματικά, για να έχουμε σωστά και καλά αποτελέσματα. Πρέπει και οφείλουμε όλοι μαζί να μην αφήσουμε τίποτα στην τύχη του.

Να σημειώσω σε αυτό το σημείο ότι το Υπουργείο προχώρησε, ήδη, στη σύσταση σχετικού κλιμακίου από τους Γενικούς Γραμματείς των Υπουργείων Προστασίας του Πολίτη, Αθλητισμού και Ψηφιακής Διακυβέρνησης, οι οποίοι επισκέπτονται, αυτή τη στιγμή, ένα προς ένα και τα 14 γήπεδα της Σούπερ Λιγκ, προκειμένου να ενημερώσουν τους εκπροσώπους των ΠΑΕ για το σχέδιο νόμου, που συζητάμε σήμερα. Όπως επίσης και τις τεχνικές προδιαγραφές των καμερών, που θα πρέπει να τηρηθούν, ώστε με τη συνεργασία όλων να προχωρήσει τάχιστα η εφαρμογή των νέων μέτρων.

Κυρίες και κύριοι συνάδελφοι, το παρόν σχέδιο νόμου του Αναπληρωτή Υπουργού Παιδείας Θρησκευμάτων και Αθλητισμού έρχεται να υπηρετήσει, πρώτα και πάνω από όλα, τους πολίτες, τους Έλληνες φιλάθλους και γενικότερα τον αθλητισμό. Έχει ως στόχο να θωρακίσει την ασφάλεια των γηπέδων από παραβατικά στοιχεία και έκνομες συμπεριφορές.

Οι ρυθμίσεις, που προβλέπονται στο σχέδιο νόμου, για την αποτροπή και αντιμετώπιση της βίας, έρχονται να συμπληρώσουν το υφιστάμενο νομοθετικό πλαίσιο, εξασφαλίζοντας την απαρέγκλιτη και ακέραιη εφαρμογή όλων των διατάξεων, με ρητές και συγκεκριμένες προβλέψεις.

Το νομοσχέδιο ουσιαστικά χωρίζεται σε τρία μέρη και περιλαμβάνει 26 άρθρα.

Στο Πρώτο Μέρος, όπως έχω ήδη αναφέρει, κυρώνουμε την από 11/ 12 /2023 πράξη νομοθετικού περιεχομένου, όπως ορίζει η συνταγματική επιταγή της παραγράφου 1 του άρθρου 44, αναφορικά με τα έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου και επιτακτικούς λόγους προστασίας της δημόσιας τάξης και ασφάλειας.

Στο Δεύτερο Μέρος του νομοσχεδίου, προχωράμε σε τροποποιήσεις του βασικού νόμου 2795/99 «ερασιτεχνικός και επαγγελματικός αθλητισμός και άλλες διατάξεις». Το Μέρος αυτό του νομοσχεδίου, ουσιαστικά, προωθεί ρυθμίσεις για το θέμα της οπαδικής βίας.

Το θέμα της οπαδικής βίας έχει αποκτήσει μεγάλες κοινωνικές διαστάσεις και οφείλουμε να το αντιμετωπίσουμε, άμεσα και αποφασιστικά. Είναι ένα θέμα, που μας απασχολεί, επί δεκαετίες και βρίσκεται ψηλά στην ατζέντα του Πρωθυπουργού μας. Το νομοσχέδιο εξειδικεύει μια σειρά μέτρων, που διατρέχουν όλο το οικοδόμημα της οπαδικής βίας, από τις λέσχες φιλάθλων, τις ποινές, τα αδικήματα βίας ή παρότρυνσης σε αυτή, με αφορμή αθλητικές συναντήσεις, τις εκτελέσεις των ποινών, την ευθύνη των σωματείων και των αθλητικών ανώνυμων εταιρειών.

Η στόχευση των παρεμβάσεων αυτών είναι διακριτή και ουσιαστική. Δε μπορούμε στη χώρα μας να έχουμε το παράδοξο εκατομμυρίων φιλάθλων, να πληρώνουν την εγκληματική συμπεριφορά νοσηρών μειοψηφιών. Είναι επιτακτική ανάγκη να μπει ένα τέλος στην εγκληματική δράση ανεγκέφαλων, οι οποίοι μολύνουν το χώρο του αθλητισμού και πιστεύουν ότι μπορούν να δρουν ανεξέλεγκτα, εντός ή εκτός των γηπέδων, να δρουν ανεξέλεγκτα εις βάρος όλων εκείνων, που ακόμα πιστεύουν ότι ο αθλητισμός είναι γιορτή, εις βάρος όλων εκείνων, που θέλουν να πάνε σε ένα γήπεδο, με την οικογένειά τους.

Πιο συγκεκριμένα, αναμορφώνουμε τις αρμοδιότητες και το πλαίσιο λειτουργίας της Διαρκούς Επιτροπής για την Αντιμετώπιση της Βίας - τη γνωστή σε όλους μας ΔΕΑΒ. Βασικός μας στόχος είναι να μπορεί η ΔΕΑΒ να επιτελέσει το έργο της πιο ευέλικτα, πιο ουσιαστικά, μειώνοντας τον αριθμό των μελών της σε 5 και αλλάζοντας τις αρμοδιότητές της.

Την ίδια στιγμή, εναρμονίζεται η νομοθεσία μας με τη Σύμβαση Σεν Ντενί του Συμβουλίου της Ευρώπης, η οποία κυρώθηκε με το ν. 4901/2022 και επιβάλλει τη σύσταση της Εθνικής Επιτροπής Συντονισμού, Επιτροπή, που δημιουργείται, σύμφωνα με το άρθρο 4 της Σύμβασης Σεν Ντενί του Συμβουλίου της Ευρώπης και έχει, ως στόχο, ενδεικτικά, να παρακολουθεί τα περιστατικά και τις τάσεις, σχετικά με την παρουσία φιλάθλων σε αθλητικές εκδηλώσεις, καθώς και σχετικές παραβατικές συμπεριφορές, να συντάσσει προτάσεις προς τον αρμόδιο για τον αθλητισμό Υπουργό, για την περιοδική αναθεώρηση του Εθνικού Νομοθετικού Κανονιστικού και Διοικητικού Πλαισίου και να εποπτεύει, όμως, την αποτελεσματικότητα των εθνικών ρυθμίσεων για την εκπαίδευση προσωπικού δημόσιας και ιδιωτικής ασφάλειας και προστασίας.

Περαιτέρω, σε συνεργασία με το Υπουργείο Ψηφιακής Διακυβέρνησης, θεσπίζεται ένα σύγχρονο σύστημα ταυτοποίησης των κατόχων εισιτηρίων των ποδοσφαιρικών αγώνων. Με τον τρόπο αυτόν, η ταυτοποίηση των κατόχων θα γίνεται αυτόματα, άμεσα και αδιάβλητη, χωρίς να απαιτείται η διενέργεια κάποιου ελέγχου από φυσικό πρόσωπο, μέσω εφαρμογής, που θα έχει ο κάτοχος του εισιτηρίου εγκατεστημένη στο κινητό του. Την ίδια στιγμή, εξειδικεύεται η διαδικασία του δειγματοληπτικό έλεγχο των εισιτηρίων από τις Αστυνομικές Αρχές και θεσπίζονται συγκεκριμένες κυρώσεις, σε περίπτωση που βρεθούν αστοχίες.

Αρμόδια Αρχή για την επιβολή των σχετικών κυρώσεων ορίζεται η ΔΕΑΔ. Και τα δύο μέτρα είναι απαραίτητα. Πλέον, θα γνωρίζουμε ποιος μπαίνει, πού πάει και θα είμαστε βέβαιοι για το ποιος θα παρακολουθήσει τον αγώνα. Αυστηροποιούμε στο συγκεκριμένο τομέα το πλαίσιο και καθένας από εμάς, πλέον, βρίσκεται προ των ευθυνών του και κρίνεται από τη θετική του συνεισφορά.

Επιπλέον, αναμορφώνεται το πλαίσιο, που διέπει την εποπτεία των αθλητικών εγκαταστάσεων, δεδομένου ότι πλέον οι ομάδες πρέπει να έχουν εγκαταστήσει και να βρίσκεται σε πλήρη λειτουργία το ηλεκτρονικό σύστημα παρακολούθησης και εποπτείας της αθλητικής εγκατάστασης. Η λειτουργία των εν λόγω συστημάτων προορίζεται αποκλειστικά - η Αρχή της Ελαχιστοποίησης - για την αντιμετώπιση πράξεων βίας και αξιόποινων εν γένει πράξεων, με αφορμή αθλητικές συναντήσεις.

Ταυτόχρονα, με τα παραπάνω μέτρα, ενισχύονται και τα σχετικά διοικητικά μέτρα και κυρώσεις σε περιπτώσεις παρότρυνσης, υποκίνησης, ενθάρρυνσης ή επιδοκιμασίας επεισοδίων, ρατσιστικών συμπεριφορών και εν γένει φαινομένων βίας.

Αγαπάμε τον αθλητισμό, σεβόμαστε τους αθλητές και τους φιλάθλους, σεβόμαστε τους πολίτες, αποδοκιμάζουμε κάθε μορφή βίας, εντός και εκτός γηπέδων και νομοθετούμε με μόνο γνώμονα το συμφέρον της κοινωνίας. Για το σκοπό αυτόν, αναμορφώνουμε και το πλαίσιο για τις λέσχες φιλάθλων, προωθώντας διάταξη, με την οποία θα επιτρέπεται η ύπαρξη μόνο μίας λέσχης ανά έμβλημα ομάδας, η οποία θα πρέπει να λειτουργεί υποχρεωτικά, με τη συναίνεση της ΠΑΕ. Είναι ένα αναγκαίο μέτρο, σε μια δημοκρατική πολιτεία, με σκοπό την προστασία της δημόσιας τάξης.

Στο Δεύτερο Μέρος του νομοσχεδίου, προωθούμε την ψηφιακή μετάβαση του αθλητισμού, εξορθολογίζοντας ταυτόχρονα την υπάρχουσα νομοθεσία. Θεσπίζουμε το πληροφοριακό σύστημα «e-ΚΟΥΡΟΣ», μια ψηφιακή πλατφόρμα προσβάσιμη, μέσω της ενιαίας ψηφιακής πύλης της Δημόσιας Διοίκησης, που έχει, ως σκοπό, την καθολική ψηφιοποίηση του αθλητισμού και προωθεί τον εκσυγχρονισμό και τη μείωση των διοικητικών βαρών στη λειτουργία των αθλητικών φορέων, με τη χρήση ψηφιακών εργαλείων. Αξιοποιούμε όλα τα δεδομένα της σύγχρονης ψηφιακής εποχής και δημιουργούμε ένα σημείο, όπου θα συγκεντρώνεται όλος ο αθλητισμός, μια εφαρμογή ελεύθερα προσβάσιμη από όλους, για κάθε αθλητή, για κάθε αθλούμενο.

Περαιτέρω, στο νομοσχέδιο του Υπουργείου Παιδείας Θρησκευμάτων και Αθλητισμού εισάγουμε διατάξεις σχετικές με θέματα, όπως η απόκτηση άδειας προπονητή Α` επιπέδου για προπονητές ποδοσφαίρου και για τους εκπαιδευτές του αθλήματος της σκοποβολής και της τοξοβολίας ή της δυνατότητας επιχορήγησης σχολικών ομάδων από τους Οργανισμούς Τοπικής Αυτοδιοίκησης πρώτου βαθμού.

Κυρίες και κύριοι συνάδελφοι, στο νέο νομοσχέδιο υπάρχουν διατάξεις, που αφορούν σε χρήσιμες νομοθετικές αλλαγές, οι οποίες πραγματοποιούνται στο νόμο 2725/1999, αλλαγές, που διορθώνουν αντιφάσεις και αδυναμίες και τις οποίες θα συζητήσουμε στην κατ’ άρθρον συζήτηση των συνεδριάσεων της Επιτροπής της Βουλής.

Κλείνοντας την εισήγησή μου στη συζήτηση επί της αρχής, είμαι πεπεισμένος ότι το νομοσχέδιο, που συζητάμε σήμερα, είναι μια σημαντική προσθήκη στην αθλητική νομοθεσία της χώρας. Αυτό δεν σημαίνει ότι και όλα τα Κόμματα, το ξαναλέω και όλες οι παρατάξεις και όλες οι πτέρυγες δεν μπορούν και οφείλουν να συνεισφέρουν. Εμείς είμαστε ανοιχτοί, ο Υπουργός το δήλωσε από την πρώτη στιγμή, η Κυβέρνηση αυτή το έχει αποδείξει, σε όλα της τα νομοσχέδια, ότι είναι ανοιχτή να προσθέσουμε, να βελτιώσουμε οποιαδήποτε παράμετρο, οποιοδήποτε άρθρο, οποιαδήποτε διάταξη μπορεί πραγματικά να είναι χρήσιμη. Την ίδια στιγμή, οφείλουμε να κάνουμε ξεκάθαρο ότι αυτή η Κυβέρνηση είναι αποφασισμένη να κάνει όλα όσα είναι απαραίτητα, προκειμένου να στείλει την οπαδική βία στο «χρονοντούλαπο της ιστορίας». Τα όσα συζητάμε είναι βέβαιο ότι μας φέρνουν προ των ευθυνών μας. Είναι επίσης βέβαιο ότι θα έχουν ουσιαστικό αποτύπωμα μόνο, εφόσον μπορέσουν τα συναρμόδια Υπουργεία να συνεργαστούν, μαζί με όλη την αθλητική οικογένεια. Θέλουμε και μπορούμε να θωρακίσουμε τον αθλητισμό, με πιστή εφαρμογή των νόμων, με ελέγχους από την Αστυνομία και με γρήγορη απονομή της δικαιοσύνης. Ευελπιστώ ότι και οι συνάδελφοι θα κάνουν την ίδια ανάγνωση με εμάς, τους καλώ να υπερψηφίσουν το παρόν νομοσχέδιο και να αλλάξουμε μαζί το τοπίο του αθλητισμού στη χώρα μας. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστώ τον κύριο Φωτήλα. Τον λόγο έχει ο κύριος Μεικόπουλος.

**ΑΛΕΞΑΝΔΡΟΣ ΜΕΙΚΟΠΟΥΛΟΣ (Εισηγητής της Μειοψηφίας):** Ευχαριστώ πολύ, κύριε Πρόεδρε. Κύριε Υπουργέ, νομίζω ότι ζω ένα πολιτικό Deja vu, γιατί βρισκόμαστε πάλι, μετά από 22 μήνες, σε αυτή την Αίθουσα, σε αυτήν την Επιτροπή να συζητήσουμε άλλο ένα νομοσχέδιο της Κυβέρνησης, που θα αντιμετωπίσει αποτελεσματικά τη βία στον αθλητισμό. Ένα νομοσχέδιο, κύριε Υπουργέ, φτιαγμένο ακριβώς, με την ίδια συνταγή, που χρησιμοποιήθηκε για το νόμο 4908/2022 και που φιλοδοξείτε να έχει διαφορετικό αποτέλεσμα. Τότε, ήταν η δολοφονία, να θυμίσω, του Άλκη Καμπανού, που σας ανάγκασε να νομοθετήσετε, προκειμένου να διαχειριστείτε την οργή και τη δυσαρέσκεια του κόσμου, προκειμένου να μην τσαλακωθεί η εικόνα της Κυβέρνησης. Αυτό κάνατε και τώρα, με αφορμή το θανάσιμο τραυματισμό του Γιώργου Λυγγερίδη στο Ρέντη, αλλά και του Μιχάλη Κατσουρή, στη Νέα Φιλαδέλφεια, όταν επετράπη σε διακόσιους Κροάτες χούλιγκαν να διασχίσουν, ουσιαστικά ανενόχλητοι, τη μισή χώρα. Για άλλη μια φορά, λοιπόν, αυτό που βλέπουμε εμείς είναι ότι προτεραιοποιείται η επικοινωνία έναντι της ουσίας. Θυμόμαστε όλοι, άλλωστε, τα διθυραμβικά σχόλια του προκατόχου σας, του κυρίου Αυγενάκη, επί της προηγούμενης διακυβέρνησης, για την αποτελεσματικότητα των μέτρων, που είχατε ψηφίσει, τότε. Θυμόμαστε, επίσης, που μας εγκαλούσε και μας κατηγορούσε για μικροπολιτική στάση, όσον αφορά τις επισημάνσεις μας, για την επιφανειακή, επιπόλαιη και λανθασμένη, όπως τελικά αποδείχτηκε και εκτίμηση και προσέγγιση του φαινομένου. Όπως και τότε, έτσι και τώρα, το παρόν σχέδιο νόμου, κατά τη γνώμη μας, δεν αφήνει και πολλά περιθώρια αισιοδοξίας για την αποτελεσματικότητά του και θα εξηγήσω γιατί. Παράλληλα, θεωρούμε ότι επιβεβαιώνουν τους φόβους μας, ότι δεν έχετε πρόθεση ίσως και εν τέλει την ικανότητα να αντιμετωπίσετε το θέμα, με σοβαρότητα και υπευθυνότητα. Και εδώ έχουμε τρία πολύ βασικά ερωτήματα, τα οποία θα τα απευθύνω επίσημα προς τον κύριο Υπουργό. Κατ’ αρχάς, με ποια επιστημονικά και κοινωνικά δεδομένα λάβατε υπόψη, προκειμένου να θεωρείτε ότι οι διαρκώς αυξανόμενες εκδηλώσεις βίας θα εξαλειφθούν, μόνο με την εποπτεία των αθλητικών εγκαταστάσεων και την αυστηροποίηση ενός ήδη θεσμοθετημένου αυστηρού πλαισίου κυρώσεων και ποινών; Να θυμίσω ότι στα τρία τελευταία θανάσιμα περιστατικά και τα τρία συνέβησαν, εκτός αγωνιστικών χώρων και τα δύο εκτός ημέρα αγώνα. Δεύτερο ερώτημα, ποια επιστημονικά δεδομένα ή μέσω ποιου διαλόγου και με ποιους φορείς καταλήξαμε στο συμπέρασμα ότι η παραβατικότητα αναχαιτίζεται αποκλειστικά με την αυστηροποίηση;

Τρίτο ερώτημα. Με ποιον ακριβώς τρόπο θα λύσει το παρόν νομοσχέδιο το πραγματικό πρόβλημα, που είναι η κατάληψη και η ομηρία του οπαδικού χώρου από άτομα του οργανωμένου εγκλήματος; Σε αντίθεση με τα ερωτήματα, που σας απηύθυνα, αυτό που βλέπουμε, ανατρέχοντας στις διατάξεις και τα άρθρα του συγκεκριμένου νομοσχεδίου, παρατηρούμε το εξής. Πρώτον, υπάρχει απουσία διατάξεων μακροπρόθεσμης στόχευσης, όπως αυτά της ανάπτυξης, φέρ’ ειπείν και εμπέδωσης της υγιούς φίλαθλης κουλτούρας. Δεύτερον, υπάρχει απουσία θεσμοθέτησης σχετικών προγραμμάτων στην εκπαίδευση ή και προγραμμάτων κοινωνικής εξωστρέφειας, κατά το πρότυπο των fan projects, που υλοποιούνται, με επιτυχία, σε άλλες ευρωπαϊκές χώρες, αλλά ακόμα και στο ίδιο το πεδίο της αυστηροποίησης, εμείς θα περιμέναμε το εξής - σας το είχαμε προτείνει αμέσως μετά το τραγικό περιστατικό στο Ρέντη - όποιος συλλαμβάνεται να προκαλεί επεισόδια, να έχει έκνομη και παραβατική συμπεριφορά, να υπάρξει δια βίου αποκλεισμός από την είσοδό του στα γήπεδα. Ούτε αυτό υπάρχει. Όλα αυτά τί καταδεικνύουν; Την επιλογή της Κυβέρνησης να μην

«σπάσει αυγά» και να μην προσεγγίσει ολιστικά το ζήτημα.

Ξέρετε τι βλέπω, κύριε Βρούτση, και δεν φταίτε εσείς γι’ αυτό; Εγώ βλέπω περισσότερο να υπάρχουν ασκήσεις ισορροπίας, ανάμεσα σε επιχειρηματίες παρά ασκήσεις ουσίας από την Κυβέρνηση στο κομμάτι αυτό και θα επιμείνω στο πεδίο αυτό. Η πρόληψη και η θεραπεία, κύριε Υπουργέ, απαιτούν ενημέρωση και ευαισθητοποίηση. Απαιτούν το χτίσιμο μιας υγιούς φίλαθλης κουλτούρας από μικρές ηλικίες, μέσω της εκπαίδευσης και της οικογένειας. Απαιτείται η ανάπτυξη της αθλητικής παιδείας στο σχολείο, μέσα από βιωματικές και συνεργατικές μορφές μάθησης και στην πρωτοβάθμια και στη δευτεροβάθμια εκπαίδευση. Απαιτούν την ενεργοποίηση φορέων και υπηρεσιών για εξωστρεφείς δράσεις, που πραγματοποιούνται για τη νεολαία, με τη συνδρομή κοινωνικών λειτουργών, αλλά και την καθοδήγηση νέων και υγιών οπαδών.

Περιλαμβάνουν, ενδεικτικά, την παροχή συμβουλών για εκπαιδευτική ή επαγγελματική αποκατάσταση, καθώς και την προτροπή οργάνωσης συλλογικά κοινωνικών επωφελών δράσεων. Απαιτούν, επιτέλους, αν θέλετε, την ανάδειξη των εναλλακτικών φωνών, που υπάρχουν μέσα στον οπαδικό χώρο, προκειμένου να εμπλακούν στη δημιουργία ενός διαφορετικού πολιτισμού της εξέδρας. Αυτήν την πολιτική πρόληψης και θεραπείας δεν τη βλέπουμε σε κανένα σημείο του νομοσχεδίου, που συζητάμε σήμερα. Νομίζω ότι το κύριο μέλημα είναι να κατευνάσετε, προς όφελος της εικόνας σας, με ημίμετρα και πολύπλοκα σχήματα, που δεν οδηγούν πουθενά, τις δικαιολογημένες αρνητικές αντιδράσεις, που έχει προκαλέσει αυτή η επικίνδυνη απραξία, διαχρονικά.

Αρχικά, τώρα, για να υπεισέλθω και στο σκληρό πυρήνα του νομοσχεδίου, εισάγεται προς κύρωση η πράξη νομοθετικού περιεχομένου, περί έκτακτων μέτρων απαγόρευσης εισιτηρίων και παρουσίας θεατών σε αγώνες ποδοσφαίρου, για επιτακτικούς λόγους προστασίας της δημόσιας τάξης και ασφάλειας. Τι σημαίνει αυτό; Πρόκειται, επί της ουσίας, για την απόφασή σας να εφαρμόσετε το οριζόντιο, αυταρχικό και αναποτελεσματικό μέτρο διεξαγωγής των αγώνων ποδοσφαίρου κεκλεισμένων των θυρών. Μια απόφαση, που αποτελεί ξεκάθαρη επιχείρηση damage control και μια ομολογία καθολικής αποτυχίας και ανικανότητας. Επιλέξατε, δηλαδή, να τιμωρήσετε το σύνολο των αθλητών, των υγιώς σκεπτόμενων φιλάθλων, των εργαζόμενων στον αθλητισμό, αντί να έχει εκπονηθεί, εδώ και τέσσερα και πλέον χρόνια, ένα αποτελεσματικό και λειτουργικό σχέδιο αντιμετώπισης του φαινομένου, που, όντως, κατά κοινή ομολογία, επί των ημερών σας και έχει γιγαντωθεί και συνεχίζει να τραυματίζει, κατά κύριο λόγο τους νέους ανθρώπους.

Σε αυτό, λοιπόν, το σχέδιο νόμου, επί της ουσίας, αποτυπώνεται άλλη μία πρόθεση προσχηματικής νομοθέτησης. Μικρο-αναμορφώσεις ενός γραφειοκρατικού πολύπλοκου και αναποτελεσματικού συστήματος ελέγχου της παραβατικότητας, γύρω, πρωτίστως, από τον επαγγελματικό αθλητισμό και ειδικά στο χώρο του ποδοσφαίρου. Περιγράφετε, για παράδειγμα, μια εντελώς δαιδαλώδη διαδικασία απόκτησης εισιτηρίου και ηλεκτρονικής ταυτοποίησης, καθόλου φιλική για τους χρήστες, ακόμα και για αυτούς, που ανήκουν στην κατηγορία πολιτών, που είναι σχετικώς εξοικειωμένοι με τις νέες τεχνολογίες. Για παράδειγμα, κύριε Υπουργέ, τι θα γίνει με τους φιλάθλους, που δεν διαθέτουν συσκευές τηλεφώνου τύπου smartphone ή δεν διαθέτουν γνώσεις αξιοποίησης των ηλεκτρονικών διαδικασιών; Αποκλείεται δια παντός αυτός ο κόσμος από τα γήπεδα και τις αθλητικές εκδηλώσεις; Πώς διασφαλίζεται η ταυτοπροσωπία στα προαγορασμένα πακέτα;

Από την πρώτη στιγμή και εδώ έρχομαι στο πολύ μεγάλο θέμα και εδώ, κατά τη γνώμη μου, θα έπρεπε να επιμείνετε, κύριε Βρούτση, και ξέρω ότι συμφωνείτε με αυτό, να υπάρξει διακομματική συνεννόηση, από την πρώτη στιγμή, προτείναμε τη σταδιακή απεμπλοκή της Αστυνομίας από τη διεξαγωγή των αθλητικών συναντήσεων και τον περιορισμό της στον προκαθορισμένο και συντεταγμένο ρόλο της. Εικάζω ότι γνωρίζετε ότι σε όλες τις σοβαρές ευρωπαϊκές χώρες η ασφαλής διεξαγωγή αθλητικής αναμέτρησης υπόκειται στην ευθύνη των ομάδων, ενώ την περιφρούρησή της αναλαμβάνουν εταιρείες security, που προσλαμβάνουν οι ανώνυμες αθλητικές εταιρείες.

Εικάζω, επίσης, ότι γνωρίζετε, ότι σε αυτές τις χώρες, η Αστυνομία διαδραματίζει αυστηρά επικουρικό ρόλο, εποπτεύοντας τους χώρους, γύρω από το γήπεδο, την ομαλή άφιξη και αποχώρηση των φιλάθλων και των ομάδων και κάθε ενδεχόμενη επέμβασή της γίνεται, κατόπιν συνεννόησης, με τους υπεύθυνους ασφαλείας της ομάδας. Με το παρόν σχέδιο νόμου, λοιπόν, όχι μόνο δεν αποφορτίζεται η Ελληνική Αστυνομία, από ευθύνες και αρμοδιότητες, αλλά επιφορτίζεται επί της ουσίας, με περαιτέρω έργο. Δηλαδή, μετατρέπονται οι αστυνομικοί, επί της ουσίας, σε υπαλλήλους των ΠΑΕ. Να διεκπεραιώνουν, δηλαδή, εργασίες και διαδικασίες, που θα έπρεπε να αποτελούν ευθύνη των ίδιων των αθλητικών Ανωνύμων Εταιρειών. Είναι βέβαιο, κύριε Υπουργέ, ότι στο επόμενο περιστατικό έντασης, εντός αθλητικών εγκαταστάσεων, στην επόμενη φωτοβολίδα ή κροτίδα, η Αστυνομία θα κατηγορηθεί πάλι για πλημμελείς ελέγχους και, ως αποκλειστική υπεύθυνη, για τυχόν επεισόδια και τραυματισμούς. Θεωρούμε, λοιπόν, ότι η πλήρης μετάθεση της ευθύνης στις αθλητικές Ανώνυμες Εταιρίες θα τις αναγκάσει, επί της ουσίας, να προστατεύσουν το προϊόν και την επένδυσή τους, ειδικά, όταν θα επιβαρύνονται, με τεράστια ποσά αποζημιώσεων, αλλά και με το φόβο δραστικής μείωσης των εσόδων τους. Εκτός, αν περιμένετε να κινηθείτε προς αυτή την κατεύθυνση, στο επόμενο νομοσχέδιο, που θα φέρει η Κυβέρνηση κάπου στο μέλλον, όταν αποτύχει και αυτό, για να αντιμετωπίσει πάλι τη βία.

Υπάρχει μια μεγάλη απορία, μέσα από τις διατάξεις. Θέλω να σταθώ λίγο στο γεγονός ότι έχει γίνει μια επιλογή - και θέλω εξηγήσεις πάνω σ’ αυτό - να απαλειφθούν οι διατάξεις του νόμου 4326/2015, που προβλέπουν κυρώσεις, σε περιπτώσεις παρότρυνσης, υποκίνησης, ενθάρρυνσης ή επιδοκιμασίας φαινομένων βίας, που σχετίζονται με τον αθλητισμό, εντός ή εκτός αγωνιστικών χώρων, ρατσιστικών συμπεριφορών από τον έντυπο ή ηλεκτρονικό τύπο και από το διαδίκτυο. Βγάζετε εκτός κάδρου εφημερίδες, ιστοσελίδες, ραδιόφωνα και τηλεοπτικούς σταθμούς, που, έστω και μεμονωμένα, στο παρελθόν, έχουν καλλιεργήσει τέτοιες συμπεριφορές προς άγρα οπαδικής πελατείας. Την προηγούμενη, λοιπόν, τετραετία είχατε μειώσει ακριβώς αυτές τις ποινές, αυτήν την τετραετία τις εμφανίζετε ξανά, επιλέγοντας, επί της ουσίας, να τιμωρήσετε μόνο την πέτρα και όχι το χέρι, που την πετάει! Προστατεύετε, λοιπόν, από πρόστιμα και κυρώσεις τους υπεύθυνους ιδιοκτήτες, εκδότες και διαχειριστές Μέσων Μαζικής Ενημέρωσης. Αλλά αυτό, νομίζω, το περιμέναμε από την Κυβέρνηση. Όσον αφορά στις λέσχες φιλάθλων, επί της ουσίας, αναμασάτε όσα είχατε νομοθετήσει, στο παρελθόν, θέτοντας ένα ασφυκτικό, γραφειοκρατικό, διαδικαστικό πλαίσιο, που καταδικάζει, κατά τη γνώμη μας, το εγχείρημα σε αποτυχία, εν τη γενέσει του.

Συνεχίζω με το εξής. Είναι, πλέον, κύριε Βρούτση, πραγματικά κοινή παραδοχή πως, εάν ένα νομοσχέδιο δεν έχει φωτογραφική διάταξη, τότε δεν είναι νομοσχέδιο της Κυβέρνησης της Νέας Δημοκρατίας. Ακολουθώντας την παράδοση, που, κατά κόρον, τίμησε ο προκάτοχός σας, κ. Αυγενάκης, εισάγετε διάταξη για δικαίωμα αναγγελίας προπονητών Α΄ επιπέδου, χωρίς απολυτήριο λυκείου σε πρώην ποδοσφαιριστές, που κατέκτησαν από την 1η έως την 3η θέση, σε παγκόσμιο ή ευρωπαϊκό πρωτάθλημα ποδοσφαίρου ανδρών, καθώς και σε εκπαιδευτές σκοποβολής και τοξοβολίας. Προσέξτε, τώρα. Να σας υπενθυμίσω ένα πολύ απλό πράγμα, ότι μέχρι πρότινος, δίπλωμα προπονητή Α΄ επιπέδου αποκτούσαν μόνο οι απόφοιτοι των ΤΕΦΑΑ, στην ειδικότητα τους. Προφανώς, η διατήρηση του κύρους και της επιστημονικής φερεγγυότητας του ελληνικού Δημόσιου Πανεπιστημίου δεν αποτελεί προτεραιότητα της Κυβέρνησης. Η συνεχής, όμως, υποβάθμιση των πτυχίων και των επαγγελματικών δικαιωμάτων των αποφοίτων ΤΕΦΑΑ και ειδικά αυτών του ποδοσφαίρου, που συνεχίζουν, και το γνωρίζετε αυτό, να κρατούνται όμηροι από τα σεμινάρια της ΕΠΟ και της UEFA, με τις ευλογίες και τις δικές σας νομοθετικές πρωτοβουλίες, είναι απαράδεκτη και πρέπει να σταματήσει. Όμως, κατά τη γνώμη μας, με φωτογραφικές διατάξεις, σαν κι αυτή, επί της ουσίας, γελοιοποιούνται οι αθλητές, που έγραψαν ιστορία, με την εθνική ομάδα του 2004. Αυτό συμβαίνει.

Στο ίδιο μήκος κύματος, κινείται και η πρόβλεψη για τη θέση συντονιστή - διευθυντή στο Καυτατζόγλειο. Δεν υπάρχει καμία αμφιβολία. Κύριε Βρούτση, έχει ήδη επιλεγεί αυτός ο συντελεστής. Ένα ιστορικό στάδιο, που, επί τέσσερα χρόνια, το αφήσατε να ρημάξει και η τωρινή του κατάσταση περιγράφεται από τις μεγάλες και εκτεταμένες καταστροφές στον τάπητα του στίβου, στο χλοοτάπητα του κεντρικού και βοηθητικού γηπέδου, τις ρωγμές στην κτιριακή υποδομή, την ανεπαρκή πυρασφάλεια, τον υποδιπλασιασμό του μόνιμου προσωπικού, την απουσία φύλαξης και την έλλειψη τεχνικού προσωπικού. Με δεδομένη, λοιπόν, την πολιτική και τα πεπραγμένα της Κυβέρνησης στο ΟΑΚΑ, η θέση του συντονιστή - διευθυντή δημιουργείται, προφανώς, για να διευκολυνθεί η παραχώρηση των αθλητικών χώρων σε ιδιώτες και, επί της ουσίας, στον αποκλεισμό της μαζικής άθλησης στους χώρους του σταδίου.

Δυστυχώς, λοιπόν, το νομοσχέδιο, που φέρνετε προς επεξεργασία, συζήτηση και ψήφιση, νομίζουμε και θεωρούμε ότι δεν αποτελεί προϊόν ουσιαστικής και συμπεριληπτικής διαβούλευσης, αλλά εξυπηρετεί, επί της ουσίας, λόγους επικαιρότητας. Γι’ αυτούς τους λόγους, είμαι σίγουρος ότι στο κοντινό μέλλον θα βρεθούμε πάλι σε αυτή την Αίθουσα να συζητάμε ένα νομοσχέδιο, με το ίδιο θέμα, όπως ακριβώς το σημερινό.

Ξέρετε, στα μέτρα, που προτείνετε για τη διασφάλιση του αθλητικού γεγονότος, δεν μπορεί να διαφωνήσει κανείς. Είναι προς τη θετική κατεύθυνση. Το θέμα είναι ότι αυτό το νομοσχέδιο θα έπρεπε να απαντάει σε δύο βασικά ερωτήματα. Ποιον από τους τρεις θανάτους, αν είχαμε νομοθετήσει αρχικά, θα είχε αποτρέψει; Πως θα βοηθούσε να βρίσκαμε τους ενόχους; Η απάντηση, κ. Βρούτση, από το νομοσχέδιο αυτό είναι αρνητική και στα δύο αυτά ερωτήματα. Σας ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κ. Μεϊκόπουλο.

Το λόγο έχει ο Ειδικός Αγορητής της Κ.Ο. του «ΠΑΣΟΚ-ΚΙΝΗΜΑ ΑΛΛΑΓΗΣ», ο κ.

Αναστάσιος Νικολαΐδης.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, μέχρι να πάρει ο κ. συνάδελφος το λόγο, θα ήθελα να παρακαλέσω τον συμπαθή, κατά τα άλλα, κ. Μεϊκόπουλο, που είναι απόλυτα κατανοητή η τοποθέτησή του, να μείνει, όταν θα μιλήσω στο τέλος. Θέσατε μια σειρά από ζητήματα, να είστε εδώ, κ. Μεϊκόπουλε, να δώσω απαντήσεις.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Και να καταλάβουμε από πού προκύπτει ότι ο Τύπος μένει στο απυρόβλητο από διοικητικές και ποινικές κυρώσεις. Γιατί εγώ τουλάχιστον, όπως διαβάζω τα άρθρα, δεν μένει καθόλου στο απυρόβλητο. Εφόσον από τον Τύπο δημιουργηθούν τέτοιες πράξεις, νομίζω ότι είναι ολοφάνερο ότι ο Τύπος εμπίπτει στις διατάξεις αυτές. Δεν τον βγάζει κανείς απ’ έξω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε. Κύριε Νικολαΐδη, έχετε το λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ-Κίνημα Αλλαγής»):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε, σήμερα, να επεξεργαστούμε ένα νομοσχέδιο για την οπαδική βία, το οποίο εισέρχεται στην Επιτροπή μας, μετά από πολλά και συνεχόμενα γεγονότα ακραίας βίας, που σχετίζονται με το χώρο του αθλητισμού. Η ελληνική κοινωνία συγκλονίστηκε βαθιά από τις δολοφονίες και τον άδικο χαμό τριών νέων συνανθρώπων μας, του Άλκη Καμπανού, του Μιχάλη Κατσουρή και του Γιώργου Λυγγερίδη, οι οποίοι βρέθηκαν στο λάθος σημείο, τη λάθος στιγμή και το πλήρωσαν με την ίδια τους τη ζωή.

Η πολιτεία δεν τους προστάτευσε, ως όφειλε. Ύστερα από αυτά τα τραγικά γεγονότα, θα περιμέναμε να δούμε ένα νομοσχέδιο, με ριζικές αλλαγές. Θα περιμέναμε ρυθμίσεις, που θα στόχευαν στην εξάλειψη εγκληματικών συμπεριφορών, εντός και εκτός κυρίως των αγωνιστικών χώρων.

Αντίθετα, παρατηρούμε, για μία ακόμη φορά, ότι τα μέτρα, που παρουσιάζονται, είναι κυρίως ήδη θεσμοθετημένα, με μια σειρά παλαιότερων νομοθετημάτων, που, ουδέποτε, όμως εφαρμόστηκαν στην πράξη. Για πολλοστή φορά, τροποποιούνται διατάξεις του ν. 2725/1999, αλλά, δυστυχώς, δεν φαίνεται να οδηγούμαστε σε μία ουσιαστική αλλαγή και αυτό, γιατί δεν αγγίζουμε το πρόβλημα στην ουσία του. Θα σας θέσω ένα χαρακτηριστικό παράδειγμα. Στο νομοσχέδιο υπάρχουν εκ νέου ρυθμίσεις για τις λέσχες φιλάθλων, χωρίς, όμως, να έχουν εφαρμοστεί ουσιαστικά οι ρυθμίσεις, που προβλέπονται στο νομοσχέδιο, που είχε κατατεθεί από τον πρώην Υπουργό, κ. Αυγενάκη.

Για να είμαστε δίκαιοι, υπάρχουν και κάποιες νέες διαδικασίες, όπως είναι η πλατφόρμα ταυτοποίησης κατόχων εισιτηρίων, η οποία, όμως, ενώ εξυπηρετεί μια προφανή σκοπιμότητα,αφήνει τελικά πολλά ερωτηματικά για την εφαρμογή της. Για τους ανήλικους, υπάρχει πρόβλεψη, για τους ηλικιωμένους, που δεν έχουν τηλέφωνα νέας τεχνολογίας, τι θα γίνει; Με τους μη Έλληνες πολίτες, που δεν έχουν κωδικούς στο gov.gr, θα υπάρχει δυνατότητα παρακολούθησης αγώνων; Για όλα αυτά δημιουργείται o προβληματισμός ότι τελικά δεν θα εφαρμοστεί, όπως έγινε με την κάρτα φιλάθλου, για την οποία δίνονται, συνέχεια, παρατάσεις. Το παρόν νομοσχέδιο, κατά τη γνώμη μας, σε καμία περίπτωση, δεν μπορεί να αποτελέσει καθοριστική απάντηση για την επίλυση του ζητήματος της οπαδικής βίας, εντός και εκτός των αθλητικών χώρων. Δεν αντιμετωπίζει το πρόβλημα στη ρίζα του και δεν δίνει πειστικές απαντήσεις στα προβλήματα, που οδηγούν σε εγκληματικές και παραβατικές

συμπεριφορές.

Η εκ νέου ψήφιση διατάξεων, που έχουν ήδη ψηφιστεί πολλές φορές, στο παρελθόν, χωρίς, όμως να εφαρμοστούν, συνιστά ομολογία της παταγώδης αποτυχία καταπολέμησης του φαινομένου της βίας, στο χώρο του αθλητισμού, από πλευράς της Κυβέρνησης. Αποτελεί επιτακτική ανάγκη να αντιμετωπιστεί, με όρους ουσίας και όχι επικοινωνίας, καθώς το ζήτημα αφορά ζωές. Και κυρίως, απαιτείται πολιτική βούληση για την εφαρμογή των μέτρων.

Με πολύ μεγάλη συμπάθεια, στο πρόσωπο του κυρίου Υπουργού, θέλω να επισημάνω πως, αν η αύξηση περιστατικών βίας στη χώρα μας και στον αθλητισμό και στα σχολεία και μέσα στην οικογένεια και σε άλλες μορφές της δεν αντιμετωπιστεί, ως εθνικό ζήτημα, τότε, αργά ή γρήγορα, θα βρεθεί στη θέση του προκατόχου του. Να ακούει, δηλαδή, από το διάδοχό του στο Υπουργείο ότι δεν έκανε καλά τη δουλειά του και ότι η νομοθεσία δεν ήταν επαρκής αλλά πλημμελής, όπως συνέβη στη συζήτηση για τον Προϋπολογισμό, στην Ολομέλεια της Βουλής.

Κυρίες και κύριοι συνάδελφοι, καμία πρωτοβουλία δεν έχει αποτέλεσμα, αν δεν συνοδεύεται από την πολιτική βούληση για την εφαρμογή της. Μέχρι τώρα, αυτή η αναγκαία συνθήκη απουσίαζε και είναι αυτή η έλλειψη της πολιτικής βούλησης να εφαρμοστούν όλα εκείνα τα απαραίτητα μέτρα, που θα μπορέσουν να οδηγήσουν σε πραγματικές λύσεις, η οποία αποτελεί εν τέλει ένα μεγάλο πρόβλημα στο φαύλο κύκλο της οπαδικής βίας. Η βία στον αθλητισμό είναι ένα πολύπλοκο και πολυσύνθετο φαινόμενο, με πολλές πτυχές, πέραν των αθλητικών χώρων. Δεν γίνεται να αποσυνδέεται η οπαδική βία από την έξαρση της βίας σε όλες τις πτυχές στην κοινωνική ζωή.

Περαιτέρω, είναι χαρακτηριστικό ότι το νομοσχέδιο αυτό περιλαμβάνει διατάξεις, που σχετίζονται αποκλειστικά και μόνο με τη βία εντός γηπέδων. Δεν λαμβάνεται καμία, μα καμία μέριμνα για τα περιστατικά, που τελούνται εκτός γηπέδου, παρόλο που οι τρεις πρόσφατες δολοφονίες των συνανθρώπων μας συνέβησαν, εκτός γηπέδου και δύο εξ αυτών, εκτός πλαισίου αθλητικών αγώνων. Επιπλέον, κανένα μέτρο και καμία διάταξη του παρόντος νομοσχεδίου δεν αφορά την οργανωμένη οπαδική βία, η οποία λαμβάνει, πολλές φορές, τη μορφή της εγκληματικής οργάνωσης, εκτός των γηπέδων, με παράλληλες εγκληματικές δραστηριότητες.

Κυρίες και κύριοι συνάδελφοι, πριν από την εισαγωγή αυτού του νομοσχεδίου προς επεξεργασία στην Επιτροπή μας και προς ψήφιση στην Ολομέλεια, θα αναμέναμε να υπάρξει κάποιου είδους προσπάθεια συνεννόησης. Προσωπικά, πολλές φορές, στα κείμενά μου και στις δημόσιες τοποθετήσεις μου, στάθηκα σε αυτή την αναγκαιότητα. Τα μέτρα, που χρειάζονται για την εκπόνηση ενός πλήρους και ολοκληρωμένου σχεδίου κατά της βίας στον αθλητισμό, απαιτούν συνεννόηση, έτσι ώστε, να μπορέσει να επιτευχθεί διακομματική συναίνεση στις μεγάλες τομές, που είναι απαραίτητες.

Στο πλαίσιο αυτό, είναι η ανάγκη να ληφθούν άμεσα πρωτοβουλίες, που δεν θα αντιμετωπίζουν το πρόβλημα της αθλητικής βίας, μονοδιάστατα και επιφανειακά, αλλά ριζικά, μέσω ενός ολοκληρωμένου σχεδίου αντιμετώπισης οπαδικής βίας, εντός και κυρίως, εκτός γηπέδων, με βάση το τρίπτυχο «πρόληψη - έλεγχος και τιμωρία», με απόλυτη έμφαση στην πρόληψη. Απαιτείται, λοιπόν, μια πολυδιάστατη προσέγγιση, αλλά και πραγματική βούληση για την καταπολέμηση του προβλήματος.

Κυρίες και κύριοι συνάδελφοι, περνώντας τώρα σε κάποιες συγκεκριμένες αναφορές στο νομοσχέδιο. Πρώτα από όλα, θα ήθελα να σταθώ στην κύρωση της Πράξης Νομοθετικού Περιεχομένου, με την οποία παραμένουν, ακόμα και σήμερα, κλειστά τα γήπεδα ποδοσφαίρου για τους θεατές. Ουσιαστικά, με τη συγκεκριμένη απόφαση, τιμωρήθηκαν, χωρίς εξαίρεση, όλοι οι φίλαθλοι, οι οποίοι δεν μπορούν να παρακολουθήσουν την αγαπημένη τους ομάδα ή το αγαπημένο τους άθλημα.

Δεν ξέρω πόσοι από εσάς γνωρίζουν τον Γιάννη Παπαστεφανάκη. Είναι μικρός φίλος του ΠΑΟΚ, που συγκλόνισε την Ελλάδα, στον περσινό τελικό Κυπέλλου. Γνωριζόμαστε και είχε το θάρρος να μου στείλει ένα βίντεο, εκφράζοντας το παράπονό του, ότι δεν γίνεται για λίγους χούλιγκαν να τιμωρούνται όλοι οι φίλαθλοι. Ξέρετε; Για κάποιους ανθρώπους, σαν τον μικρό Γιαννάκη, το ποδόσφαιρο και ο αθλητισμός, γενικότερα, είναι πηγή ζωής. Γι’ αυτό οφείλουμε αυτούς τους ανθρώπους να τους αντιμετωπίσουμε, έχοντας ψηλά στη σκέψη μας, όταν αναλαμβάνουμε πρωτοβουλίες και όταν νομοθετούμε για τον αθλητισμό.

Επιπλέον, το νομοσχέδιο περιλαμβάνει ρυθμίσεις για τη ΔΕΑΒ και την Εθνική Επιτροπή Συντονισμού, για την για την πλατφόρμα ταυτοπροσωπίας των φιλάθλων, για τις κάμερες στα γήπεδα, για την απομείωση χρηματοδότησης και για τις λέσχες φιλάθλων. Αυτά όσον αφορά την αντιμετώπιση της βίας, εντός αγωνιστικών χώρων. Από εκεί και πέρα, έχουμε και άλλες διαφορές, αλλά και άλλες ρυθμίσεις, για το χώρο του αθλητισμού, πολλές εκ των οποίων προκαλούν προβληματισμό. Όπως, προβληματισμό προκαλεί και η παραπομπή στο μέλλον για τον καθορισμό του τρόπου εφαρμογής διάφορων διατάξεων αυτού του νομοσχεδίου. Οι συχνές αναφορές σε υπουργικές ή σε Κοινές Υπουργικές Αποφάσεις, που θα καθορίσουν σημεία του νομοσχεδίου, εύλογα προκαλούν ανησυχία, για το αν θα πρέπει να δοθεί, από την πλευρά μας, μια ανοιχτή εξουσιοδότηση για το μέλλον.

Κυρίες και κύριοι συνάδελφοι, για την αντιμετώπιση της αθλητικής βίας, χρειάζεται μια διαφορετική προσέγγιση. Στο πλαίσιο αυτό, σας παρουσιάζω συγκεκριμένες προτάσεις, οι οποίες φυσικά είναι στη διάθεση του Υπουργού Αθλητισμού, προς άμεση αξιοποίηση. Υπάρχει χρόνος να γίνουν αλλαγές στο νομοσχέδιο.

Είναι σημαντικό να υπάρξει μέριμνα, από πλευράς πολιτείας, για την ανάληψη πρωτοβουλιών και τη διοργάνωση εκδηλώσεων, που θα λειτουργούν, αποτρεπτικά, για την επανάληψη ομαδικών επεισοδίων. Στο πλαίσιο αυτό, οι αρμοδιότητες της Εθνικής Επιτροπής Συντονισμού θα πρέπει να ενισχυθούν, ακόμα περισσότερο και να περιλαμβάνουν και την πρόνοια για τα εξής: Πρόληψη, μέσω παιδείας και της εκπαιδευτικής διαδικασίας. Εισαγωγή δράσεων καταπολέμησης αθλητικής βίας στις σχολικές βαθμίδες και κυρίως στις τάξεις του Λυκείου. Προβολή θετικών προτύπων και ενεργοποίηση των εν ενεργεία αθλητών προς το σκοπό αυτόν.

Επιπλέον, επιμορφωτικά σεμινάρια οπαδών, με ευθύνη των ομάδων και με τη συμμετοχή πρώην χούλιγκαν, τακτικές συναντήσεις οπαδών με κοινωνικούς λειτουργούς, ενεργοποίηση των παλαιμάχων, μέσω των ομάδων, κοινή παρουσία αθλητών αντίπαλων ομάδων, σε αγώνες υψηλού κινδύνου.

Από εκεί και πέρα, όσον αφορά την επιβολή ποινών, η πρόταση του ΠΑΣΟΚ έχει ως εξής. Ισόβια αποβολή από κάθε αθλητική δραστηριότητα σε κατηγορούμενους για αδικήματα, που σχετίζονται με τον αθλητισμό και την αθλητική βία, άρση της κύρωσης, σε περίπτωση αθωωτικής απόφασης.

Στο νομοσχέδιο, μετά τη διαβούλευση, έχει προστεθεί αναφορά σε πανό. Όμως, θεωρούμε πως απουσιάζει κάτι πολύ σημαντικό. Τα περισσότερα περιστατικά οπαδικής βίας έχουν σκοπό την υφαρπαγή πανό από οπαδούς άλλων ομάδων, τραβάμε το πανό από κάποιο φίλαθλο, έξω στο δρόμο και μετέπειτα ή τα ανεβάζουμε στο διαδίκτυο ή τα κρεμάμε στο γήπεδο, για να φαινόμαστε ότι εμείς είμαστε νικητές.

Αυτό έχει, ως αποτέλεσμα, να δημιουργείται μία βεντέτα και συνεχίζει να δημιουργείται για πολύ καιρό και συνεχίζει, ακόμα και σήμερα. Στο πλαίσιο αυτό, προτείνεται απαγόρευση ανάρτηση πανό αντίπαλης ομάδας σε αθλητικές συναντήσεις.

Επιπλέον προτάσεις για την αντιμετώπιση της βίας, ως κοινωνικό φαινόμενο, είναι οι εξής. Δημιουργία ταμείου μόνιμης χρηματοδότησης καινοτόμων ερευνών, τεκμηριωμένων παρεμβάσεων και εκπαίδευσης για τη βία στον αθλητισμό και την αθλητική συμμετοχή, με πόρους από τα έσοδα των ομάδων και με τη συμμετοχή της πολιτείας, δημιουργία κώδικα δεοντολογίας όλων των παραγόντων, ομάδων, συνδέσμων, ιδιοκτητών, θεσμικών οργάνων αθλητισμού και αρχών διοργάνωσης αθλητικών διοργανώσεων και σύνταξη ενός αθλητικού κοινωνικού συμβολαίου συνευθύνης.

Ένα σημαντικό θέμα, που αφορά την ασφάλεια των θεατών, σε αθλητικούς χώρους, έχει να κάνει με τον οριζόμενο αριθμό των θεατών σε κάθε θύρα. Ακόμη και χωρίς καμία πράξη βίας, μόνο σε κάποιο ξέφρενο πανηγυρισμό μιας υπερπλήρους κερκίδας, με συνωστισμό φιλάθλων, μπορεί να αποτελέσει εκατόμβη νεκρών.

Θα πρέπει να προβλεφθεί αυτόματο μπλοκάρισμα των τουρνικέ κάθε θύρας, μετά τη συμπλήρωση του δηλωμένου αριθμού χωρητικότητας.

# ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Αυτό ισχύει.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ**

**ΑΛΛΑΓΗΣ»):** Δε γίνεται, κύριε Υπουργέ.

# ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Προς το παρόν.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ**

**ΑΛΛΑΓΗΣ»):** Προς το παρόν, δε γίνεται.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Τώρα συζητάμε, θα το δούμε.

# ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ

**ΑΛΛΑΓΗΣ»):** Ξέρετε, συζητάμε για την ασφάλεια στις αθλητικές εγκαταστάσεις, αλλά δεν σκεφτόμαστε πόσο ασφαλείς είναι αυτές.

Έχουν όλοι οι αθλητικοί χώροι της χώρας μας τις αναγκαίες υποδομές; Είναι προσβάσιμες σε ΑμεΑ; Μια ερώτηση προς όλους. Θα έπαιρναν αδειοδότηση όλα τα γήπεδα, αν δεν ήταν δημόσια;

Φτιάξτε, κύριε Υπουργέ, τα γήπεδα της Ελλάδας, βοηθήστε την αυτοδιοίκηση, εφόσον πρόκειται για δημοτικά γήπεδα.

Τέλος, θα μου επιτρέψετε ένα σχόλιο, για την ψηφιακή πλατφόρμα e-Kouros. Θα μπορούσα απλά να έρθω εδώ και να σας διαβάσω δηλώσεις και ομιλίες του πρώην Υπουργού, για το Πρόγραμμα «Πέλοπας» και το πόσο επιτυχημένη θεωρούσε ότι ήταν αυτή, αλλά δεν είναι αυτό το είδος της Αντιπολίτευσης, που με εκφράζει, όπως δεν εκφράζει και κανέναν σε εμάς, στο ΠΑΣΟΚ, όπου, με σοβαρότητα και με υπευθυνότητα, προσπαθούμε να καταθέτουμε και να φτάνουμε σε λύσεις για τα προβλήματα. Έχουμε αποδείξει πως δεν είμαστε μια στείρα Αντιπολίτευση και θα το αποδείξουμε και στην επεξεργασία του παρόντος νομοσχεδίου.

Παρουσιάσαμε συγκεκριμένες προτάσεις, κύριε Υπουργέ, μπορείτε να τις αξιοποιήσετε. Είμαστε στη διάθεσή σας και πραγματικά, δεν επιθυμούμε να αποκομίσουμε κάποιο πολιτικό όφελος. Για το ζήτημα της βίας και της απώλειας ζωών, για την εκπλήρωση της ανάγκης επαφής με τον αθλητισμό, δεν χωρούν μικροκομματικές προσεγγίσεις.

Περισσότερα, όμως, θα έχουμε την ευκαιρία να πούμε αναλυτικά και στα άρθρα του νομοσχεδίου, τις επόμενες μέρες και φυσικά στην Ολομέλεια. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς ευχαριστούμε. Ο κ. Συντυχάκης έχει το λόγο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Ευχαριστώ, κύριε Πρόεδρε.

Η Κυβέρνηση έχει πολυδιαφημίσει τα νέα μέτρα αυστηροποίησης, για την αντιμετώπιση της βίας στα γήπεδα, συμπεριλαμβανομένης και της γνωστής Πράξης Νομοθετικού Περιεχομένου, η εφαρμογή της οποίας είναι σε εξέλιξη.

Εμείς θα το πούμε καθαρά: Μία από τα ίδια. Μία από τα ίδια, μέτρα εντυπωσιασμού χωρίς ουσία, χωρίς διάθεση να μπει το μαχαίρι στο κόκκαλο για τα όσα τραγικά γεγονότα συμβαίνουν στον εμπορευματοποιημένο αθλητισμό και ιδιαίτερα στο ποδόσφαιρο.

Όλα αυτά τα χρόνια υπήρξε αυστηροποίηση των ποινών, πάρθηκαν κατασταλτικά μέτρα, ιδιώνυμα και πρόστιμα, σε μία προσπάθεια να μαζευτεί η σήψη και η ασυδοσία, που, σε πολλές περιπτώσεις, αξιοποιούνται από το κράτος και για την περαιτέρω περιστολή λαϊκών ελευθεριών, ενώ όλες οι Κυβερνήσεις διαφήμιζαν διαχρονικά τη συνεργασία των ΠΑΕ στην προσπάθεια να μπουν κανόνες.

Κι όμως, τα επικίνδυνα και νοσηρά φαινόμενα, παραμένουν. Το ερώτημα είναι γιατί; Είναι ανίκανες οι κυβερνήσεις και ο εκάστοτε υπουργός; Όχι ή τουλάχιστον δεν είναι μόνο αυτό, διότι καμία Κυβέρνηση δεν τολμά και δεν θέλει να κόψει τον ομφάλιο λώρο, που συνδέει τα επιχειρηματικά συμφέροντα με τον αθλητισμό, με τους οπαδικούς στρατούς, ακόμα και με τον ίδιο τον κρατικό μηχανισμό, που βασικό του μέλημα, κατά τα άλλα, θα έπρεπε να είναι η προστασία των αθλητικών χώρων. Απλά, δεν θέλουν να ακυρώσουν την επιχειρηματική δράση στον αθλητισμό, αυτή είναι η ουσία. Γιατί αρνούνται να αγγίξουν την ουσία του προβλήματος και να καταπολεμήσουν τις πραγματικές αιτίες, που είναι τα ισχυρά επιχειρηματικά συμφέροντα, που κινούν τα νήματα του εμπορευματοποιημένου αθλητισμού.

Μάλιστα, όταν τους λέμε, ότι η βία συνδέεται με την εμπορευματοποίηση και την επιχειρηματική δράση στο ποδόσφαιρο, στον αθλητισμό, γενικότερα, είναι σαν να τους ανεβάζουμε το ζάχαρο, στην κυριολεξία.

Τη βία, όμως, δεν την παράγει ο αθλητισμός ή το ποδόσφαιρο από μόνα τους, αλλά την παράγουν τα παιχνίδια των επιχειρηματιών και οι κόντρες τους, για μεγαλύτερο κέρδος, σε άλλα πεδία, που δραστηριοποιούνται.

Η αθλητική βία έχει κοινωνικά και πολιτικά αίτια. Σχετίζεται με παράγοντες, που γεννά το ίδιο το εκμεταλλευτικό καπιταλιστικό σύστημα και ενισχύουν την παραβατικότητα, ιδιαίτερα τη νεανική, όπως είναι η ανεργία, τα κοινωνικά αδιέξοδα, η οικονομική ανέχεια, το χαμηλό επίπεδο εκπαίδευσης, τα αρνητικά κοινωνικά πρότυπα και αξίες, όπως ο άκρατος ατομικισμός και ανταγωνισμός, που αποτελεί μέσο για τον αποπροσανατολισμό και την ανώδυνη για το σύστημα εκτόνωση της εργατικής λαϊκής δυσαρέσκειας.

Οι λεγόμενοι οπαδικοί στρατοί δεν έχουν καμία σχέση με τον αθλητισμό, τον οποίο χρησιμοποιούν, ως προκάλυμμα, για άλλου είδους επιδιώξεις και δραστηριότητες. Σε αυτήν συμβάλλει και η παρέμβαση ναζιστικών φασιστικών μορφωμάτων, που καθοδηγούνται από επιτελεία του συστήματος, για τη συγκρότηση εγκληματικών πυρήνων μέσα στους οργανωμένους οπαδούς των ομάδων. Γι’ αυτό και ο όρος «οπαδική βία» είναι παραπλανητικός. Ουσιαστικά, αφήνει στο απυρόβλητο την επιχειρηματική δράση, στο χώρο του αθλητισμού, τα παζάρια και τους ανταγωνισμούς των μεγαλοεπιχειρηματιών, απ’ όπου απορρέουν και τα φαινόμενα βίας, που θέτουν σε κίνδυνο, ακόμα και ανθρώπινες ζωές.

Δεν είναι τυχαίο, άλλωστε, ότι η έξαρση της λεγόμενης «οπαδικής βίας» ακολουθεί, συνήθως, την όξυνση των ανταγωνισμών, ανάμεσα σε ισχυρούς επιχειρηματικούς ομίλους, οι επικεφαλής των οποίων είναι και οι μεγαλομέτοχοι των ΠΑΕ.

Σε τέτοιες συνθήκες είχαμε τα τραγικά αποτελέσματα, όπως συνέβη στις δολοφονίες του Άλκη Καμπανού, στην περιοχή Χαριλάου, τον Φλεβάρη του 2022 και του Μιχάλη Κατσουρή, στη Νέα Φιλαδέλφεια, τον περασμένο Αύγουστο.

Τι είναι, άραγε, οι πρόεδροι των ομάδων; Δεν είναι βιομήχανοι; Δεν είναι εφοπλιστές; Δεν είναι τραπεζίτες, δηλαδή, όλοι εκείνοι, που ρουφάνε, καθημερινά το αίμα του κοσμάκη; Δεν είναι αυτοί, που έχουν τα αθλητικά και άλλα μέσα μαζικής ενημέρωσης, που είναι ιδιοκτήτες των ΠΑΕ και των ΚΑΕ και άλλων τέτοιων ομάδων;

Έχει διαμορφωθεί ένα ολόκληρο σύμπλεγμα σήψης, που βρίσκεται, γύρω από το ποδόσφαιρο και άλλα αθλήματα. Αυτό το σύμπλεγμα, με τις ομάδες-εταιρείες, τους

μεγαλοεπιχειρηματίες και τους ανταγωνισμούς τους, τον τζόγο, τα στημένα και τα σκάνδαλα, το χορό δισεκατομμυρίων, με τα συμβόλαια, τις διαφημίσεις και τους μιντιάρχες, είναι δημιούργημα της μετατροπής του ποδοσφαίρου σε εμπόρευμα, που πουλιέται και καταναλώνεται.

Έτσι, καμία Διεθνής Σύμβαση, όπως αυτή που είχε ψηφιστεί από το Ελληνικό Κοινοβούλιο, η Saint – Denis, που προέβλεπε τη δημιουργία κατασταλτικών μηχανισμών, όπως Εθνικό Γραφείο Πληροφοριών Ποδοσφαίρου, εντός της Αστυνομίας, ανταλλαγή πληροφοριών, σε διακρατικό επίπεδο, εθνικά σημεία επαφής και άλλα τέτοια, όπως και καμία ένταση της αστυνόμευσης και της ποινικοποίησης, το ηλεκτρονικό φακέλωμα, η ηλεκτρονική επιτήρηση των φιλάθλων, μέσα στα γήπεδα, δεν μπόρεσαν και δεν μπορούν να αντιμετωπίσουν αποτελεσματικά το φαινόμενο.

Αντιθέτως, τέτοιου είδους μέτρα οδηγούν σε μεγαλύτερη συρρίκνωση των λαϊκών ελευθεριών, όπως για παράδειγμα, η γενικευμένη αστυνομική καταστολή, με την αδιάκριτη προσαγωγή και την εξευτελιστική μεταχείριση εκατοντάδων νέων στα τελευταία γεγονότα του Ρέντη.

Η Κυβέρνηση, προκειμένου να διασκεδάσει τις εντυπώσεις, κατέφυγε στον Άρειο Πάγο, προσκομίζοντας λίστα ατόμων, που φέρεται να εμπλέκονται σε επεισόδια, με στόχο να παρουσιαστεί, τουλάχιστον, επικοινωνιακά, η δήθεν αποφασιστικότητα της Κυβέρνησης. Λες και δεν γνωρίζει τις συμμορίες, τη σύνθεση, τη δράση και τους επικεφαλής, που δεν έχουν καμία σχέση με την πλειοψηφία του αθλητικού κόσμου.

Γιατί δεν τους αντιμετωπίζει η Κυβέρνηση; Γιατί δεν τους αντιμετωπίζετε, κύριε Υπουργέ; Γιατί χρειάζεται να γίνονται μαζικές συλλήψεις, που τρομοκρατούν τον κόσμο, ενώ μπορούν να διαλυθούν αυτές οι συμμορίες, μέσα σε μια μέρα, στην κυριολεξία; Ας τους πιάσετε. Πώς μπήκαν ανενόχλητοι οι νεοναζί δολοφόνοι χούλιγκαν, φτάνοντας, ως τη Νέα Φιλαδέλφεια; Πέστε μου.

Μόλις πριν ένα μήνα, οι ναζί χούλιγκαν της Ντιναμό Ζάγκρεμπ, που αιματοκύλησαν τη Νέα Φιλαδέλφεια, με τη δολοφονία του Μιχάλη Κατσουρή, αφέθηκαν ελεύθεροι. Οι συμπατριώτες τους τους υποδέχτηκαν στην Κροατία, με τιμές ηρώων.

Όλα όσα γίνονται ήταν τόσο όσο, για να περιφρουρηθεί το προϊόν των μεγαλοεπιχειρηματιών και των χορηγών από την απαξίωση. Κάθε φορά, που ανοίγει αυτό το καπάκι του υπονόμου, ανοίγει και η δυσοσμία, που προκαλούν οι γενικευμένες αντιδράσεις.

Πιο συγκεκριμένα, για τις διατάξεις του σχεδίου νόμου. Η ΠΝΠ για τα έκτακτα μέτρα απαγόρευσης διάθεσης εισιτηρίων και παρουσίασης θεατών, σε αγώνες ποδοσφαίρου, για λόγους προστασίας της δημόσιας τάξης και ασφάλειας, όπως είναι ο τίτλος της και για την οποία καλούμαστε να πάρουμε θέση, προβλέπει σειρά αποσπασματικών μέτρων, όπως, η διεξαγωγή όλων των αγώνων της Super League 1 κεκλεισμένων των θυρών, μέχρι τις 12 Φεβρουαρίου 2024 - πιθανά παράταση- η εγκατάσταση και λειτουργία καμερών υψηλής ευκρίνειας, συστήματος ηλεκτρονικής εισόδου φιλάθλων, με ταυτόχρονο έλεγχο ταυτοπροσωπίας, που στην ουσία, όμως, όλα αυτά τα μέτρα μεταφέρουν το πρόβλημα της βίας έξω από τα γήπεδα. ‘Ο, τι έγινε, δηλαδή και σε άλλες ευρωπαϊκές χώρες και όχι μόνο. Απλά, έβγαλαν τη βία έξω από το γήπεδο. Υπάρχει στις πλατείες, υπάρχει στις παμπ, στις καφετέριες.

Πριν ενάμιση μήνα, στην Πορτογαλία, είδαμε εικόνες, με οπαδούς της Μπενφίκα να μπουκάρουν σε σύνδεσμο των αντίστοιχων της Σπόρτινγκ Λισαβόνας και δεκάδες να πηγαίνουν στο νοσοκομείο. Στο Βελιγράδι, με οργανωμένους του Ερυθρού Αστέρα να συγκρούονται με Άγγλους φιλάθλους της Μάντσεστερ Σίτι, που βρίσκονται, σε μια παμπ στην πόλη. Αντίστοιχα φαινόμενα βλέπουμε εδώ, στην Ελλάδα. Πρόκειται, λοιπόν, για δοκιμασμένες συνταγές, που δεν λύνουν το πρόβλημα και που σε ορισμένες περιπτώσεις ανοίγουν και επικίνδυνα μονοπάτια. Αυξάνουν την παραβατικότητα.

Δεν είναι καθόλου τυχαίο, που μέσα σε αυτά τα φυτώρια, ο φασισμός βρίσκει γόνιμο έδαφος, μολύνει τα μυαλά των νέων με το δηλητήριό του. Υπ’ αυτή την έννοια, αυτή η οπαδική βία, ναι, είναι συνώνυμη, με μια συγκεκριμένη στάση ζωής, που παραπέμπει σε φασιστικά τάγματα, που εμφανίστηκαν, τη δεκαετία του 1980. Έχουν πλούσια δράση, φωλιάζοντας και παρασύροντας, κυρίως νέους, που δεν έχουν τέτοια χαρακτηριστικά εξ αρχής και τους κάνουν συνένοχους στην πορεία.

Θα σας θυμίσω και πάλι τους ναζί Κροάτες, στη Νέα Φιλαδέλφεια ή τη συσχέτιση των οπαδικών στρατών με τα γεγονότα, πριν λίγα χρόνια, στο ΕΠΑΛ Ευόσμου, στη Θεσσαλονίκη και σε πολλά άλλα σχολεία.

Δεύτερον, το πρόβλημα δεν αντιμετωπίζεται, ουσιαστικά, ούτε με την αναμόρφωση των επιτροπών και τη συγκρότηση νέων, όπως προβλέπει το σχέδιο νόμου, ούτε με μέτρα καταστολής και την υποχρεωτική ηλεκτρονική παρακολούθηση των θεατών, τα οποία είναι αφενός αναποτελεσματικά, αφού η ονομαστικοποίηση των εισιτηρίων και η συστηματική παρακολούθηση των αθλητικών χώρων δεν εγγυώνται την αποτροπή των φαινομένων βίας και ενισχύουν τη μεταφορά τους, έξω από τα γήπεδα και αφετέρου, επικίνδυνα για τις λαϊκές ελευθερίες, αφού συστηματοποιούν περισσότερο το γενικότερο ηλεκτρονικό φακέλωμα των πολιτών, μέσω και της διαλειτουργικότητας, με άλλα συστήματα.

Τρίτον, παρόλο που δεν είμαστε αντίθετοι στην επιβολή οικονομικών και διοικητικών κυρώσεων στις αθλητικές ανώνυμες εταιρείες και τα τμήματα αμειβομένων αθλητών, σε περιπτώσεις παραβατικών συμπεριφορών, εντούτοις τα μέτρα αυτά τα θεωρούμε ανεπαρκή, δεν αντιμετωπίζουν τη ρίζα του προβλήματος. Όσο υφίσταται η επιχειρηματική δράση, στο χώρο του αθλητισμού, οι ιδιοκτήτες και οι μεγαλομέτοχοι των αθλητικών εταιρειών θα βρίσκουν τρόπους να προσπερνούν τέτοιου είδους κυρώσεις, χωρίς να θίγεται η υψηλή κερδοφορία τους. Η αξία της προσέλευσης των θεατών στα γήπεδα έχει μειωθεί, αφού αποκομίζουν πολλαπλάσια κέρδη από την παραοικονομία του αθλητισμού. Η αγορά του ποδοσφαίρου στην Ελλάδα δεν έχει καμία σχέση, με την αγορά της Ισπανίας, της Αγγλίας, της Γαλλίας. Μήπως όλος αυτός ο πακτωλός δισεκατομμυρίων, που διακινείται, βγαίνει από τα εισιτήρια; Για να μη γελιόμαστε. Όχι, βέβαια, βγαίνουν από το στοίχημα, τη διαφήμιση, τις χορηγίες, από τα στημένα ή από τα ποσά, που δίνει η Ουέφα, τα τηλεοπτικά δικαιώματα, τις ακαδημίες.

Να σας πω μόνο ότι η παγκόσμια αγορά στοιχημάτων, για αθλητικές διοργανώσεις, ανέρχεται σε τουλάχιστον ένα τρισεκατομμύριο δολάρια, εκ των οποίων το 90% είναι παράνομα στοιχήματα. Όπως είναι φυσικό, αυτός ο τεράστιος τζίρος προσελκύει μεγάλα κυκλώματα χειραγώγησης αθλητικών οργανώσεων, με σκοπό τον παράνομο πλουτισμό από το στήσιμο αγώνων. Εκτιμάται ότι το 25% των αθλητικών διοργανώσεων, παγκοσμίως, ελέγχεται από συμμορίες του οργανωμένου εγκλήματος.

Τέταρτον, η αναμόρφωση του θεσμικού πλαισίου, για τις λέσχες φιλάθλων, η σύσταση και η λειτουργία των λεσχών και η επέκταση του ψηφιακού μητρώου μελών λεσχών φιλάθλων, με την καταχώρηση σε αυτό και των φυσικών προσώπων μελών τους, καθώς και την εμπλοκή της Αστυνομίας είναι όχι μόνο αναποτελεσματικό, αλλά και επικίνδυνο μέτρο, στην ίδια λογική της καταστολής. Ενισχύονται, ουσιαστικά, με αυτά ο εναγκαλισμός των λεσχών με τις αντίστοιχες ΠΑΕ και κατ’ επέκταση, η δυνατότητα χρησιμοποίησης, για τα συμφέροντά τους, το πιο συστηματικό φακέλωμα και παρακολούθησης των μελών του, η μεγαλύτερη πρόσβαση σε αυτές τμημάτων του κρατικού μηχανισμού.

Πέμπτον, η αυστηροποίηση των σχετικών ποινικών διατάξεων, με την απειλή επιβολής προστίμου, για την ανάρτηση στους αθλητικούς χώρους πανό, με πολιτικό, θρησκευτικό ή ιδεολογικό χαρακτήρα, με υβριστικό, ρατσιστικό ή σεξιστικό περιεχόμενο είναι εξίσου αναποτελεσματική και θα έλεγα και επικίνδυνη. Έχει αποδειχθεί ότι δεν είναι ικανή να αποτρέψει την εκδήλωση της αθλητικής βίας. Τα κατασταλτικά μέτρα, πάντα, από ένα σημείο και μετά, αναζωπυρώνουν την ένταση, τη βία, τον χουλιγκανισμό, ενισχύουν την καταστολή και περιστολή δικαιωμάτων, με κίνδυνο στην πορεία επέκτασης του μέτρου και σε άλλες, εκτός αθλητισμού και ποδοσφαίρου καταστάσεις.

Θυμίζουμε ότι με όχημα την αντιμετώπιση της οπαδικής βίας, προωθήθηκαν, σε προηγούμενες στοχευμένες νομοθετικές παρεμβάσεις, ιδιαίτερα ανησυχητικές, που ανοίγουν επικίνδυνους δρόμους: Για παράδειγμα, τη διεύρυνση του άρθρου 187 του Ποινικού Κώδικα για την εγκληματική οργάνωση, με την προσθήκη σε ό,τι αφορά την τέλεση πλημμελημάτων, των έννομων αγαθών της προσωπικής ελευθερίας, της ιδιοκτησίας και της περιουσίας, την απαγόρευση αναστολής εκτέλεσης της ποινής για εγκλήματα οπαδικής βίας και την υποχρεωτική επιβολή περιοριστικών όρων, σε περιπτώσεις αναβολής της εκδίκασης τέτοιων εγκλημάτων. Ρυθμίσεις, που ανησυχούν και παραβιάζουν ακόμη και θεμελιώδεις έννοιες και αρχές, έστω αυτού του αντιδραστικού Ποινικού Δικαίου, όπως έχει διαμορφωθεί, όλα αυτά τα χρόνια, όπως το τεκμήριο αθωότητας και άλλα. Επίσης, τη συλλογή και την περαιτέρω επεξεργασία δεδομένων προσωπικού χαρακτήρα, σε όλους τους χώρους εντός, αλλά και πέριξ των εγκαταστάσεων, με εντολή της αρμόδιας εισαγγελικής αρχής ή του αθλητικού εισαγγελέα.

Όσον αφορά στη λεγόμενη ψηφιακή μετάβαση του αθλητισμού, η δημιουργία του πληροφοριακού συστήματος e-ΚΟΥΡΟΣ αποτελεί, κατά τη γνώμη μας, συνέχεια όλων των παραπάνω, στα πλαίσια, δηλαδή, ενός επιτελικού, ψηφιακού κράτους, στα πλαίσια πάντα του ίδιου αυτού αστικού κράτους, επιδιώκοντας να οργανώσει, με καλύτερο τρόπο, τη λειτουργία του για τα συμφέροντα αυτών των επιχειρηματικών συμφερόντων.

Με την ψηφιακή και συνολική καταγραφή, θα εξυπηρετούνται οι στόχοι αξιοποίησης των κρατικών περιουσιακών στοιχείων του αθλητισμού είτε πρόκειται φυσικά για άμεσες επενδύσεις είτε για συμπράξεις δημόσιου και ιδιωτικού τομέα.

Αναφορικά με την απόκτηση άδειας ασκήσεως επαγγέλματος Προπονητή Α΄ Επιπέδου για προπονητές ποδοσφαίρου, σκοποβολής και τοξοβολίας, χωρίς απολυτηρίου λυκείου, προφανώς, αποτελεί φωτογραφική διάταξη, που όχι μόνο δεν λύνει, αλλά περιπλέκει ακόμη περισσότερο την κατάσταση, με τα πτυχία των ΤΕΦΑΑ και την υποτίμηση της προπονητικής και ως επιστήμης και ως τέχνης, γιατί το κριτήριο ότι κάποιος έχει βγάλει έναν αθλητή, με μεγάλη διάκριση, δεν διασφαλίζει ότι κατέχει την επιστήμη της ανάπτυξης των ψυχοκοινωνικών ικανοτήτων και του αθλητικού ταλέντου των παιδιών. Το κριτήριο είναι, αν κατέχουν την επιστημονική μεθοδολογία και όχι μόνο την εμπειρία. Επομένως, το σημείο - κλειδί είναι η επιμόρφωση και η εξειδίκευση, μέσα από οργανωμένα συστήματα αθλητικής επιμόρφωσης, με ευθύνη της Γενικής Γραμματείας Αθλητισμού. Πολύ περισσότερα, φυσικά, θα πούμε σε άλλες συνεδριάσεις.

Τέλος, δεν μπορεί από τη μία να επιχειρεί η Κυβέρνηση έλεγχο και μέτρα, για την καταπολέμηση της βίας και, από την άλλη, να είναι στο περιθώριο η ανάπτυξη του ερασιτεχνικού αθλητισμού, στο σχολείο, στη γειτονιά, η συμμετοχή της νεολαίας σε αυτόν, αγνοώντας προτάσεις μαζικών και επιστημονικών φορέων, που αποτελούν αντίβαρο, στη σημερινή κατάσταση. Δεν μπορείς να χαρίζεις δισεκατομμύρια και να ενισχύεις, με προκλητικά προνόμια και απαλλαγές τις ΠΑΕ, τις ΚΑΕ και, από την άλλη, να στραγγίζεις τη χρηματοδότηση και να στραγγαλίζεις τα ερασιτεχνικά σωματεία. Το Κ.Κ.Ε. έχει καταθέσει πολύ συγκεκριμένες προτάσεις και μέτρα, όπως η κατάργηση της συμμετοχής των ελληνικών ομάδων στο ΣΤΟΙΧΗΜΑ, σε πάσης φύσεως στοίχημα, όχι μόνο στα παιχνίδια του ΟΠΑΠ, σε κάθε νόμιμο παιχνίδι στοιχήματος είτε του εσωτερικού είτε του εξωτερικού. Αυτό θα ήταν ένα ριζικό μέτρο, άσχετα, εάν και σε αυτό μπορούν να βρουν τρόπους να το ξεπεράσουν τα διάφορα κυκλώματα, όπως για τα στημένα. Το δεύτερο ζήτημα, που βάζουμε, είναι για τα στημένα. Στο κυνήγι του κέρδους, το θύμα δεν θα είναι ο λεφτάς επιχειρηματίας, αυτός δεν θα χάσει. Τα θύματα θα είναι οι εργαζόμενοι, θα είναι οι προπονητές, οι παίκτες, οι χιλιάδες φίλαθλοι, που αγαπούν τη φανέλα.

Θα μπορούσε να θεσπιστεί ένα επιπλέον μέτρο, οι ανώνυμες αθλητικές εταιρείες να πάνε στο Υπουργείο Ανάπτυξης. Εκεί να γίνεται ο έλεγχος για τα οικονομικά τους, για τα περιουσιακά τους, για τη βιωσιμότητά τους. Πρόκειται για εταιρείες, που ανήκουν σε βιομηχάνους, εφοπλιστές, δηλαδή, σε όλους αυτούς, που ευθύνονται για την εξαθλίωση του λαού. Και να σας θυμίσω, αν το έχετε ξεχάσει ότι το Υπουργείο Αθλητισμού είναι υπεύθυνο για τον πραγματικό αθλητισμό, τον αθλητισμό στα σχολεία, στη γειτονιά, σε υποδομές, στη στελέχωση τους.

Κατά συνέπεια και σε κάθε περίπτωση και κλείνω με αυτό, κύριε Πρόεδρε, η λύση και η πραγματική εξυγίανση του αθλητισμού βρίσκεται στην κατάργηση της επιχειρηματικής δράσης, στο χώρο του αθλητισμού, όσο και αν δεν σας αρέσει, όσο και αν σας είναι άβολο, όσο και αν δεν σας ακούγεται ωραία και όμορφα, γιατί ακριβώς είναι αυτό, που βαραίνει σήμερα τον πραγματικό λαϊκό αθλητισμό. Ο αθλητισμός είναι καθολικό κοινωνικό δικαίωμα, όχι μόνο των παιδιών, των νέων, αλλά και όλων των ηλικιακών ομάδων. Γι’ αυτό και διεκδικούν την κοινωνική στήριξη, με μέτρα στήριξης των νέων, για τη δημιουργική έκφραση της ζωτικότητας και των ανησυχιών τους, την καλλιέργεια θετικών αξιών, όπως είναι η συλλογικότητα και η αλληλεγγύη.

Για τους παραπάνω λόγους, το συγκεκριμένο νομοσχέδιο της Κυβέρνησης, το οποίο κινείται στην πεπατημένη λογική της συστηματικής καταστολής, δεν συμβάλλει στην αποτελεσματική επίλυση των προβλημάτων, γι’ αυτό και επί της αρχής το καταψηφίζουμε. Ευχαριστώ πολύ.

**ΙΩΑΝΝΗΣ ΠΑΣΧΑΛΙΔΗΣ (Προεδρεύων της Επιτροπής):** Ευχαριστούμε, κύριε συνάδελφε. Ο Ειδικός Αγορητής της Κοινοβουλευτικής Ομάδας «Ελληνική Λύση - Κυριάκος

Βελόπουλος», κύριος Κωνσταντίνος Μπούμπας, έχει το λόγο.

# ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ

**ΒΕΛΟΠΟΥΛΟΣ»):** Ευχαριστώ πολύ, κύριε Πρόεδρε. Κύριοι του Υπουργείου, κυρίες και κύριοι συνάδελφοι, εάν λέγαμε ότι σήμερα ο αθλητισμός, σε όλες τις εκφάνσεις, δεν έχει εμπορευματοποιηθεί, δεν θα μπορούσε να μας πιστέψει κανείς. Νομίζω ότι το καταλαβαίνουμε, το νιώθουμε όλοι ότι έχουμε αθλητικά γεγονότα καθαρά εμπορευματοποιημένου χαρακτήρα.

Αυτό είναι μια αλήθεια, η οποία αποσκοπεί, κυρίως, στο κέρδος, από τη στιγμή που τα αθλήματα, στην πλειονότητά τους, έχουν μπει στο ΣΤΟΙΧΗΜΑ. Άρα, επικρατεί ο τζόγος του αθλητισμού και αυτός είναι, που προσβάλλει συνειδήσεις.

Για τα άρθρα θα έχουμε την ευκαιρία να πούμε περισσότερα, αλλά, ξέρετε, όσον αφορά αυτή την επιδερμική αντιμετώπιση φαινομένων βίας του αθλητισμού, κρατάει χρόνια αυτή η κολόνια, από την εποχή, που το 1983 ο Αριστείδης Δημητριάδης μαχαιρωνόταν, στη Θεσσαλονίκη και από την εποχή του αειμνήστου Καθηγητή της ΣΕΛΕΤΕ, του Χαράλαμπου Μπλιώνα, στις 26 Οκτωβρίου του 1986, όπου εάν δει κάποιος την ιστορία των θυμάτων, θα διαπιστώσει ότι είναι ίδιου τύπου ναυτική φωτοβολίδα, όπως αυτή, με την υπόθεση της φωτοβολίδας, που είχαμε πρόσφατα και ακόμη περιμένουμε να δούμε το τι φταίει. Άρα, λοιπόν, το πρόβλημα είναι διαχρονικό, όπου βήματα για πάταξη βίας δεν έχουν σημειωθεί.

Εμείς την προηγούμενη φορά ως «Ελληνική Λύση» - δεν ήσασταν εσείς τότε Υπουργός, ήταν ο κ. Αυγενάκης - κάναμε μια σειρά από προτάσεις, που μπορούν να αλλάξουν, γενικότερα, την κουλτούρα, κυρίως των νέων ανθρώπων, που πάνε σε αθλητικές δραστηριότητες. Όταν σήμερα ένα παγκόσμιο κύπελλο έγινε κάτω από τη σκιά ενός κράτους, το οποίο σκότωσε εργάτες στοιβαγμένους στα κοντέινερς, αντιλαμβάνεστε ότι το μεγάλο ψάρι τρώει το μικρό, στο χώρο του αθλητισμού.

Το να μην περάσουμε κάποιες πρωτοβουλίες, που προάγουν το αθλητικό πνεύμα και δεν είναι μόνο ο έλεγχος των λεσχών, το εάν θα είναι μία που υπάρχουν οι δορυφόροι και τα παραρτήματά τους, οι τοπικές κοινωνίες γνωρίζουν πολλά. Θα περιμέναμε, τουλάχιστον, να γίνουν κάποιες δράσεις, σε συνεργασία και με το Υπουργείο και με τους Οργανισμούς Τοπικής Αυτοδιοίκησης, προκειμένου να ενημερώνονται οι νέοι, αλλά και οι γονείς πώς θα γαλουχούν τα παιδιά τους, μέσα στο ίδιο το σπίτι, σχετικά με τα φαινόμενα οπαδικής βίας.

Οι γονείς του Άλκη περίμεναν πολλά, τους τελευταίους μήνες και, δυστυχώς, θα είναι δακρυσμένοι και λυπημένοι, γιατί δεν έχει γίνει απολύτως τίποτα. Είναι σισύφειος η προσπάθεια, που κάνουμε, με μία Αστυνομία, η οποία δεν μπορεί να ελέγξει τα συμφέροντα των ιδιωτικών ΠΑΕ, δεν έχει τον εξοπλισμό, έχει ένα πενιχρό επίδομα, αλλά άλλος είναι ο ρόλος μιας αστυνομίας, μέχρι και αυτό, το οποίο εμείς προτείνουμε, σήμερα από τους φορείς να έρθουν άνθρωποι από την προσωπική ασφάλεια να μας πουν την άποψή τους, διότι ακόμη και αυτό που λέγεται «security στα γήπεδα», δεν είναι κατάλληλα εκπαιδευμένοι, για να αντιμετωπίσουν φαινόμενα βίας. Δεν φταίνε οι άνθρωποι, οι οποίοι παρακολουθούν απλά σεμινάρια, για να πάρουν μία άδεια ασκήσεως επαγγέλματος. Θέλει περισσότερη δουλειά και σ’ αυτούς.

Καταθέτοντάς σας την εμπειρία μου, ως εκφωνητής γηπέδων, για πάρα πολλά χρόνια, για μια τριακονταετία, θέλω να σας πως ότι ο εκφωνητής γηπέδων, σε θέματα φαινομένων βίας στα γήπεδα, μπορεί να παίξει έναν πάρα πολύ σημαντικό ρόλο, όπως κάνουν στη γηραιά, όπως κάνουν στην υπόλοιπη Ευρώπη. Πρέπει να ξέρουμε ποιος είναι αυτός, που αναλαμβάνει και εκφωνεί στα μικρόφωνα, ποιο είναι το ταπεραμέντο, η ιδιοσυγκρασία και ο χαρακτήρας του, προκειμένου να μπορεί να αποτρέψει καταστάσεις βίας. Είναι σημαντικό και το κομμάτι αυτό, η εκπαίδευση και όχι η αλόγιστη χρήση μικροφώνου στα γήπεδα από τον οποιονδήποτε. Πρέπει να ξέρουμε τι χαρακτήρα έχει, τι επίπεδο έχει, τι άνθρωπος είναι, γιατί μπορεί να παρασύρει τη λεγόμενη μάζα, τους λεγόμενους φανατικούς οπαδούς, αλλά εάν είναι άνθρωπος, ο οποίος είναι σωστά εκπαιδευμένος και ξέρουμε την ψυχοσύνθεση του, μπορεί να αποτρέψει φαινόμενα βίας. Είναι μία πρόταση, που κάναμε και την προηγούμενη φορά και είναι και μια προσωπική μου εμπειρία, διότι είδα πολλές καταστάσεις, μέσα σε γήπεδα, πάρα πολλά χρόνια, είχα τα μικρόφωνα στα χέρια μου και έπρεπε να παίξω και εγώ το ρόλο μου στο πώς θα κατευνάσω τα πνεύματα.

Με το να δημιουργούμε εμείς αυτό το επιδερμικό νομοσχέδιο, δεν κατευνάζουμε τα πνεύματα. Εδώ πρέπει να υπάρχουν άλλου είδους δράσεις, οι οποίες θα έχουν σκοπό να καλλιεργήσουν το λεγόμενο φίλαθλο πνεύμα. Πώς θα γίνει αυτό; Φυσικά, από το Υπουργείο Παιδείας και τα μαθήματα στην εκπαίδευση. Πρέπει να εκπαιδευτεί ο νέος από ομάδες δράσεων, που θα αναλάβουν οι ΠΑΕ, σε συνεργασία με τους ΟΤΑ και κάποιους άλλους παράγοντες και από τις λέσχες, οι οποίες θα είναι νόμιμες στην Ελλάδα, όπως λέτε και ελεγχόμενες, προκειμένου να αλλάξει ο χαρακτήρας και να πούμε ότι εμείς κάνουμε κάποια βήματα, πλέον, παιδείας - εκπαίδευσης. Το να λέμε ότι τα εισιτήρια θα ελέγχονται και θα είναι αυστηρές οι ποινές και ότι κάποια στιγμή οι λέσχες πρέπει να είναι νόμιμες, όλα είναι καλά, αλλά τα έχουμε δοκιμάσει, είναι επιδερμικά και έχουν αποτύχει, διότι εμείς σε κάθε ειδεχθές έγκλημα - από τα πολλά μέσα στα γήπεδα - που γίνεται, τρέχουμε και δεν φτάνουμε, για να πάρουμε κάποια επιδερμικά μέτρα.

Η αναμόρφωση της ρύθμισης των Λεσχών Φιλάθλων, μέσω του περιορισμού τους, σε μία λέσχη, ανά έμβλημα, αθλητικής, η ταυτοποίηση των κατόχων εισιτηρίων για την παρακολούθηση, μέσω της αξιοποίησης είναι καλά, αλλά δεν επιλύει την κατάσταση. Διότι, εδώ θα πρέπει να δούμε ότι στην επαρχία, σε πάρα πολλά γήπεδα, που γίνονται επεισόδια, δεν υπάρχει ταυτοποίηση του εισιτηρίου, αν θέλετε και λόγω της έλλειψης τεχνολογίας. Βλέπετε, το βιώνουμε και στο γήπεδο των Σερρών, όπου είναι εγκαταλελειμμένο, πολλά χρόνια και δεν είχαμε προνοήσει αυτά τα μέτρα ασφαλείας, που πρέπει να έχει το συγκεκριμένο γήπεδο.

Αλλά ξέρετε ποιο είναι το τραγελαφικό; Δηλαδή, το γήπεδο, όταν δεν φιλοξενούσε αγώνες μεγάλης κατηγορίας και είχε αγώνες μικρής κατηγορίας, εκεί δεν ήταν ψυχές αυτές, που έμπαιναν μέσα; Δηλαδή, ακόμη και στις κατηγορίες εμπορευματοποίησης του αθλητισμού υπάρχει διάκριση, στην αντιμετώπιση πολλών παραγόντων. Εδώ, καθαρά κύριοι, απέναντι και σε αυτό, το οποίο λέτε, για κάποια αντιρατσιστικά συνθήματα, που πρέπει να περιοριστούν, που πρέπει να υπάρχει μια λογοκρισία, πρέπει να παραδεχθούμε ότι ο χώρος του αθλητισμού και δη, του ποδοσφαίρου και όχι μόνο, είναι ένας χώρος έκφρασης των κοινωνικών ζητημάτων και προβλημάτων. Δεν είναι κατά κόρον κακό, είναι μια εκτόνωση και μια διαμαρτυρία του κόσμου, που βρίσκει μια διέξοδο, για να διαμαρτυρηθεί για τα κακώς κείμενα. Άρα, να μην αποτρέψουμε και κάποια συνθήματα, τα οποία δεν θα έχουν ρατσιστικό ή εθνικιστικό χαρακτήρα, αλλά είναι, αν θέλετε, το μήνυμα της κοινωνίας, που στέλνει, μέσα από πολλαπλά προβλήματα και πόνο και καημό, που έχει. Άρα, λοιπόν και εκεί a priori δεν πρέπει να το ισοπεδώνουμε και να απαγορεύεται κάθε σύνθημα, που δεν ξέρω ποιος είναι αυτός, που θα κρίνει, αν είναι ρατσιστικό ή αν είναι αντικοινωνικό. Ακόμη και σε αυτό, ο νέος πρέπει εκεί να εκφραστεί, πρέπει να έχει άποψη, μην του στερούμε και αυτό το δικαίωμα. Γι’ αυτό θέλει προσοχή και μέσω μιας παιδαγωγικής, θα λέγαμε, εκπαίδευσης, που πρέπει να γίνει για το ποια συνθήματα θεωρούνται ρατσιστικά και ποια δεν θεωρούνται.

Τώρα, ότι αφορά βεβαίως όλα αυτά τα οποία λέτε με την Εθνική Επιτροπή Συντονισμού βλέπουμε και πάλι αυξημένες αρμοδιότητες του Υπουργού, που θα παίρνει αποφάσεις. Έτσι, δεν επιλύεται η κατάσταση, όταν μιλάμε για αντιμετώπιση φαινομένων βίας. Μιλάμε, προφανώς, για συνεργασία πολλών αρμόδιων φορέων και Υπουργών. Δηλαδή, πρέπει να είναι το Υπουργείο σίγουρα - που θα έπρεπε να είναι Υπουργείο, όχι να είναι απλά συνυφασμένο, μέσα στην Επιτροπή Πολιτισμού - το Υφυπουργείο Αθλητισμού. Έπρεπε να έχει μια άλλη οντότητα, μια άλλη οργάνωση. Δημιουργούμε εύκολα υπουργεία και γι’ αυτό το συγκεκριμένο Υπουργείο, το έχουμε μέσα στον Πολιτισμό, που είναι λάθος, διότι δεν μπορεί να είναι ευκίνητο, δεν μπορεί να έχει την ανάλογη οργάνωση. Θα πρέπει να συνεργαστεί, σαφώς, με το Υπουργείο Προστασίας του Πολίτη και σαφώς και τις τοπικές κοινωνίες, που εκφράζονται, μέσω της Τοπικής Αυτοδιοίκησης. Οι τοπικοί παράγοντες γνωρίζουν πρόσωπα και καταστάσεις. Γνωρίζουν ποιες είναι οι συνθήκες. Δεν θα συνεργαστούν και αυτοί;

Η κάθε τοπική κοινωνία γνωρίζει ποια είναι τα λεγόμενα πρόσωπα, που δημιουργούν, αν θέλετε επεισόδια. Ποιοι είναι αυτοί, οι οποίοι μπαίνουν ανεξέλεγκτα στο γήπεδο; Από την εποχή, που μπήκε η ναυτική φωτοβολίδα στο Αλκαζάρ, το 1986, με τον ίδιο τρόπο, μπήκε και τώρα. Πείτε μου, όλα αυτά τα χρόνια, αυτή η ανεξέλεγκτη διακίνηση ουσιών και αντικειμένων από ποιους ελέγχεται και πώς μπαίνει; Δεν γνωρίζουν τους προμηθευτές; Δεν γνωρίζουν αυτές τις περιβόητες ομάδες των γνωστών αγνώστων; Και επιτέλους, βλέπουμε ότι αυτός ο έλεγχος δεν έχει αποδώσει.

Άρα, λοιπόν, πώς θα θεσπίσετε σήμερα αυτά, που είχαμε προτείνει και τότε: ένα οικογενειακό εισιτήριο σε παιδιά μικρά δωρεάν, για να γαλουχηθούν στο πνεύμα του αθλητισμού;

Δεν μπορείς να το κάνεις. Δεν είναι η πανάκεια αυτό που λέγεται «Εθνική Επιτροπή Συντονισμού», όταν το έργο της μπορούσε να είχε ολοκληρωθεί και από τη ΔΕΑΒ. Αυτά όλα δεν θα αποδώσουν. Αν και μειώνονται τα μέλη της ΔΕΑΒ, δεν παύει να αποτελεί μια φωτογραφική διάταξη για μας και ,μάλιστα, η επιλογή των μελών καθορίζεται καθαρά από αρμοδιότητες από τον εκάστοτε Υπουργό. Είναι λάθος. Πρέπει να απλώσουμε τη βεντάλια. Πρέπει να ερωτηθούν πολλοί παράγοντες, δηλαδή, θα πρέπει να γίνει μια Ανεξάρτητη Επιτροπή, η οποία θα αποτελείται από ανθρώπους, οι οποίοι έχουν βαθιά γνώση του αθλητισμού, για να μπορέσει αυτό να καρποφορήσει, αλλιώς θα είναι μια πολιτική καθαρά κίνηση και μόνο εκεί.

Η αναμόρφωση των λεσχών φιλάθλων, μέσω του περιορισμού τώρα, σε μία λέσχη. Και πάλι δεν επιλύεται το πρόβλημα. Δηλαδή, στερείς για κάποιους ανθρώπους σε άλλα μέρη, που θέλουν το έμβλημα της δικής τους ομάδας, που πρεσβεύουν και αγαπούν να μην μπορούν να ομαδοποιηθούν; Απλά, τα μέλη της λέσχης πρέπει, αυτή τη στιγμή, να ελέγχονται διαφορετικά και τουλάχιστον οι άνθρωποι, οι οποίοι φαίνονται ότι είναι διαχειριστές μιας λέσχης να περνούν κάποια σεμινάρια. Αυτοί είναι εκείνοι, οι οποίοι μπορούν να παρασύρουν. Τον επικεφαλής διαμορφώνεις σε ό, τι αφορά το χαρακτήρα.

Υπάρχουν πάρα πολλά, τα οποία βλέπουμε, ακόμη και για τους κατόχους εισιτηρίων, που κακά τα ψέματα, δεν μπορούν να ταυτοποιηθούν όλα αυτά, όταν δεν υπάρχουν ανάλογα τεχνολογικά, μέσα σε γήπεδα, τα οποία έχουν άλλα προβλήματα, στατικότητας. Δηλαδή, εμείς τι κάνουμε τώρα; Αν πάρεις στο χώρο του ποδοσφαίρου, μέλημά μας είναι να βάλουμε το VAR σε ένα γήπεδο, γιατί αυτό πουλάει και είναι σωστό, για να υπάρχουν τα δίκαια κριτήρια των κανόνων του ποδοσφαίρου και αφήνουμε απέξω άλλα. Αφήνουμε ανεξέλεγκτες καταστάσεις. Το έχω βιώσει στο γήπεδο της εκλογικής μου περιφέρειας, στις Σέρρες. Αυτό το οποίο μας ενδιέφερε είναι να βάλουμε το VAR. Δεν μας ενδιέφεραν οι εγκαταστάσεις, αν έχουν μία στατικότητα, που μπορεί να προστατεύσει τον θεατή, ο οποίος θα βρεθεί εκεί, για να παρακολουθήσει έναν αγώνα. Το ίδιο έχει γίνει σε γήπεδα, βεβαίως, του βόλεϊ, σε γήπεδα της καλαθοσφαίρισης και ούτω καθεξής. Δεν είναι μόνο η ρίψη των αντικειμένων, είναι η ασφάλεια, που δεν παρέχεται, οι ανύπαρκτες κάμερες. Στην πρόσφατη δολοφονία, έψαχναν να βρουν οι αστυνομικές αρχές πλάνα από την ΕΡΤ, για να μπορέσουν να ταυτοποιήσουν τον δράστη, διότι δεν υπήρχαν εκεί κάμερες.

Και ρωτάω εγώ: Μπορεί, χωρίς ασφάλεια, να έχεις τα απτά στοιχεία, τα οποία θα οδηγήσουν στη σύλληψη του εγκληματία; Αλλά εντάξει, πιάνεις τον εγκληματία και τον τιμωρείς. Ε και; Λύνεται το πρόβλημα; Το πρόβλημα είναι βαθύτερο και θα έπρεπε να υπάρχει μια διυπουργική σύσκεψη από όλα τα κόμματα, κύριε Υπουργέ, για να βγει ένα αποτέλεσμα. Δεν μπορεί να νομοθετεί η εκάστοτε κυβέρνηση για το θέμα της οπαδικής βίας. Είναι ένα κοινωνικό φαινόμενο, το οποίο είναι η έκφραση μιας κοινωνίας μεταλλαγμένης, πληγωμένης, νέων, οι οποίοι δεν έχουν γαλουχηθεί σωστά, δεν έχουν μεγαλώσει σωστά. Παρασύρονται, φανατίζονται και υπάρχουν αυτές οι εγκληματικές πράξεις, που οδηγούν, σε ένα αδιέξοδο πραγματικά.

Σήμερα, παρακολουθούν όλοι αυτοί οι γονείς, αγανακτισμένοι, θυμωμένοι, οργισμένοι, που έχασαν τις ψυχές, που έχασαν τα σπλάχνα τους και στην ουσία, από το 1983, από την υπόθεση του αείμνηστου Δημητριάδη και Μπλιώνα, δεν έχει γίνει απολύτως τίποτα. Οι δολοφονίες, που έγιναν, επίσης, στο Ηράκλειο, Κύπριος φοιτητής, στη Θεσσαλονίκη, όπως θυμάμαι και τόσα άλλα, μέχρι να φτάσουμε στον Άλκη και σήμερα, στο σημερινό αυτό έγκλημα. Δηλαδή, όταν δεν παίρνεις μέτρα, που υπάρχουν, όλα αυτά τα χρόνια, από κράτη, τα οποία μπορείς να αποφανθείς, αν θέλεις να πάρεις το σχέδιο, όπως το προχώρησαν οι Ιταλοί, οι Άγγλοι επί Θάτσερ, να δεις το τι κάνανε αυτοί οι άνθρωποι και έχουν αποτελέσματα. Όχι, ότι δεν γίνονται επεισόδια. Δεν είναι αγγελικά πλασμένες οι κοινωνίες της Ευρώπης. Τουναντίον. Απλά, δυστυχώς, όταν ξεφεύγει η κατάσταση, πρέπει να πας σε δραστικά μέτρα πρόληψης. Με το εθνικό συντονιστικό αυτό όργανο, δεν επιλύεται η κατάσταση, ούτε με αποφάσεις Υπουργού.

Τώρα τι να πούμε; Για το Καυτατζόγλειο στη συμπρωτεύουσα, που το αφήσαμε να ρημάξει; Που είναι περιουσία του ελληνικού λαού; Το αφήσαμε και δίνουμε, τώρα, τα 48.000 ευρώ στον Γενικό Συντονιστή, για να μπορέσει να ορθοποδήσει το Καυτατζόγλειο της Θεσσαλονίκης, το οποίο είναι εγκαταλελειμμένο, εδώ και πάρα πολύ μεγάλο χρονικό διάστημα; Ένα γήπεδο, που μας ενδιέφερε μόνο, όταν η ομάδα του Ηρακλή ήταν στη μεγάλη κατηγορία, για να κάνει εισιτήρια ή όταν είχαμε τους περιβόητους Ολυμπιακούς Αγώνες για το θεαθήναι; Δεν μπορούμε να μιλούμε, δηλαδή, για κάποιες προσπάθειες, που μπορεί να έχουν ένα αποδοτικό χαρακτήρα, με απώτερο σκοπό, να αλλάξει η αγωγή. Αυτό θα γίνει, μέσα από συγκεκριμένες δράσεις. Ούτε με τον έλεγχο των εισιτηρίων αλλάζει, ούτε με την αυστηροποίηση των ποινών αλλάζει, ούτε με τις λέσχες, οι οποίες περιορίζονται.

Εδώ υπάρχουν θέματα, τα οποία, όλα αυτά τα χρόνια, όλοι όσοι πέρασαν από το Υπουργείο δεν τα άγγιξαν. Δεν τα άγγιξαν, για να μην παρεξηγηθούν κάποιοι μεγαλομέτοχοι, οι οποίοι γνωρίζουν το τι γίνεται και τα πιάσανε όλα καθαρά επιδερμικά. Για μία ακόμη φορά, το ίδιο γίνεται και τώρα. Είναι ένα επιδερμικό, όπως είπαμε, νομοσχέδιό. Οι προτάσεις, οι οποίες κάναμε εμείς θα επαναληφθούν, διότι σήμερα πολλά μπορούν να γίνουν, για να έχουμε το ρητό «το προλαμβάνειν καλύτερο του θεραπεύειν» και τρέχουμε τώρα, ως θεραπαινίδα, με το εκάστοτε νομοσχέδιο, να έρθουν οι ψυχές πίσω, που δεν έρχονται. Να μη θρηνήσουμε νέα θύματα. Μέχρι εδώ, εγώ να πω ότι η προσπάθεια καλώς γίνεται, αλλά έπρεπε να είναι η βεντάλια μεγαλύτερη. Να υπάρχουν επαΐοντες του χώρου, να υπάρχουν άνθρωποι, οι οποίοι το ζουν το πρόβλημα, να αποτελούν μέλη των επιτροπών, για να έχουν και την ανάλογη εμπειρία, να δούμε πώς μπορεί να αντιμετωπιστεί αυτό το μεγάλο κοινωνικό πρόβλημα, όπως είναι η οπαδική βία. Σας ευχαριστώ.

**ΙΩΑΝΝΗΣ ΠΑΣΧΑΛΙΔΗΣ (Προεδρεύων της Επιτροπής):** Ευχαριστούμε, κύριε Μπούμπα. Τον λόγο έχει ο Εισηγητής της Πλειοψηφίας, κ. Φωτήλας.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Κύριε Πρόεδρε, μόνο μία παρατήρηση στον εκλεκτό συνάδελφο, να τον ενημερώσω και πραγματικά είναι απορίας άξιο, γιατί δεν το γνωρίζει αυτό, ότι το χαρτοφυλάκιο του Αθλητισμού δεν ανήκει στο Υπουργείο Πολιτισμού και Αθλητισμού. Αυτό είναι παλιά. Έχετε χάσει κάποια τεύχη και το αρμόδιο πολιτικό πρόσωπο, που ηγείται του χαρτοφυλακίου, είναι Υπουργός, δεν είναι Υφυπουργός, για να λέμε ότι δεν είναι ξεχωριστό και δεν έχει δυνατότητες, έχει δικό του χαρτοφυλάκιο ξεχωριστό, δεν υπάγεται στον Υπουργό. Είναι Υπουργός.

# ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ

**ΒΕΛΟΠΟΥΛΟΣ):** Κύριε συνάδελφε, σε ποια Επιτροπή είναι το θέμα;

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Στην Επιτροπή Μορφωτικών-Υπουργείο Παιδείας, Θρησκευμάτων και Αθλητισμού.

Μα εγώ είπα, δεν ανήκει στον Πολιτισμό (Υπουργείο Πολιτισμού), έχει αλλάξει από το 2023. Απλά σας ενημερώνω.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Δερμεντζόπουλος Χρήστος, Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Κόντης Ιωάννης, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΙΩΑΝΝΗΣ ΠΑΣΧΑΛΙΔΗΣ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο. «Σπαρτιάτες», κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κύριε Πρόεδρε.

Κύριε Υπουργέ, δράττομαι της ευκαιρίας και μπήκα στην Επιτροπή αυτή, παρότι δεν ανήκω στην Διαρκή Επιτροπή Μορφωτικών Υποθέσεων, σαν άνθρωπος του αθλητισμού που έχω μια μεγάλη εμπειρία στο ποδόσφαιρο, από ηγετική θέση, στον Άρη Θεσσαλονίκης, επί επτά χρόνια, αλλά και παλαιότερα, στη Φλαμένγκο της Βραζιλίας, για δύο χρόνια, σαν Αντιπρόεδρός της, μια από τις μεγαλύτερες ομάδες του κόσμου, όταν διέμενα εκεί.

Να πω κάποια πράγματα, τα οποία πιστεύω και θέλω να βοηθήσουν, πραγματικά, να υπάρξει κάποτε νομοθέτηση, η οποία θα αγγίζει τα προβλήματα και θα τα λύνει αυτά τα προβλήματα, το μόνιμο πρόβλημα της βίας, το οποίο, κατά καιρούς, προσπαθούν όλες οι κυβερνήσεις να επιλύσουν. Έφτιαχναν νόμους και ποτέ δεν λυνόταν τίποτα. Τα περισσότερα από αυτά, που θεσμοθετείτε εδώ, ήδη υπάρχουν, εδώ και χρόνια.

Για παράδειγμα, οι κάμερες. Εγώ θυμάμαι στο γήπεδο «Βικελίδης», βάλαμε, το 2006, 17 εντός αγωνιστικού χώρου και 26 στους γύρω χώρους και στα αποδυτήρια. Με μεγάλη ευκρίνεια, διέκριναν τους οπαδούς στις εξέδρες, την ώρα που διέπρατταν κάτι, έσπαγαν ένα κάθισμα, προέβαλαν την εικόνα του, γιατί τις χειριζόταν η Ασφάλεια. Η Αστυνομία, όπως και τώρα θεσμοθετείται, σε ειδικό καμαράκι, που είχε τα κλειδιά και δεν έμπαινε κανείς, με ειδικές κάμερες υψηλής ευκρίνειας. Λειτούργησε ένα χρόνο και μετά παρέλυσε, σταμάτησε, ούτε η Αστυνομία ήθελε να πηγαίνει πλέον εκεί, ούτε κανείς ήθελε να ασχολείται.

Ηλεκτρονικό εισιτήριο: Υπήρχε, με άλλη μορφή, πάλι με ταυτοποίηση τότε, είμασταν πρωτοπόροι μάλιστα. Τουρνικέτες είχαμε βάλει κάποια χρόνια αργότερα και περνούσε ο κόσμος ένας-ένας με το εισιτήριο εκεί και αυτό ατόνησε. Βγήκαν τα τουρνικέτα, έσπασαν, με ντου έμπαιναν, όχι μόνο στο γήπεδο μας. Πέντε λεπτά, πριν τον αγώνα, χωρίς εισιτήρια, χιλιάδες οπαδοί, σε πολλά γήπεδα.

Θέλω να πω ότι δεν υπάρχει συνέχεια σε αυτό, που γίνεται, κάθε φορά και δεν υπάρχει συνέχεια, γιατί υπάρχουν πολλοί κρίκοι συνδεδεμένοι μεταξύ τους, οι οποίοι δεν αφήνουν να σπάσει το μεγάλο αυτό πρόβλημα και συνεργούν είτε υπόγεια είτε επιφανειακά στο να μην υπάρχει συνέχεια σε αυτά.

Να σας πω ότι πέρα από αυτά - τα λέω, για να ξέρετε πως βλέπω σφαιρικά τα πράγματα- υπήρξα και μέλος εκλεγμένο των ευρωπαϊκών συλλόγων, για τρία χρόνια. Με επέλεξαν όλες οι μεγάλες ομάδες Ρεάλ, Μπαρτσελόνα και ήμουν στην Επιτροπή Ευρωπαϊκών Πρωταθλημάτων, μέχρι το 2013, ήμουν και παρατηρητής των εκλογών της ΦΙΦΑ, το ’98, στη Γαλλία, το 2002, στην Κορέα, το 2006 στο Βερολίνο. Στο Βερολίνο, λοιπόν, είχε εφαρμόσει, είχε φέρει ένα παρόμοιο νόμο, όχι με θέμα τη βία, αλλά «Παρέμβαση στο ποδόσφαιρο», ο κ. Ορφανός. Με είχε φωνάξει τότε στο γραφείο του και μου είχε ζητήσει τη γνώμη μου και του είπα ότι την επόμενη μέρα θα αποβαλλόταν η Ελλάδα από όλα τα πρωταθλήματα, ευρωπαϊκά και διεθνείς διοργανώσεις. Τον έφερε και τον ψηφίσατε στη Βουλή, το 2006.

Τρεις ημέρες μετά, στο Βερολίνο, ήμουν παρών με τον κύριο Γκαγκάτση, ήρθε και με πήρε ο Πρόεδρος της ΦΙΦΑ και ανεβήκαμε πάνω και πήρε τον νόμο και τον πέταξε στα σκουπίδια. Την ίδια ώρα, απέβαλε την Ελλάδα, από όλες τις διοργανώσεις και την ίδια ώρα, η Ελλάδα το πήρε πίσω. Αυτός ο νόμος διατρέχει αυτόν τον κίνδυνο. Γιατί; Και το λέω για να σας βοηθήσω, κύριε Υπουργέ. Γιατί αφήνει το κράτος να επιβάλλει πρόστιμα στις ΠΑΕ. Είναι κάτι, το οποίο η ΦΙΦΑ δεν δέχεται, με τίποτε. Τα πρόστιμα αυτά, τα οποία θεωρούνται άμεση κρατική παρέμβαση και απορώ πως δεν σας τα έχει πει η Σούπερ Λιγκ. Εγώ την έχω καλέσει εδώ να έρθει, όπως και την ΕΠΟ. Ίσως, προέβλεπα στο να πάρουν τη δόση του ΣΤΟΙΧΗΜΑΤΟΣ αλλά νομίζω πήραν. Αλλά θα το θέσουν αργότερα είτε με ανώνυμη επιστολή, όπως συνηθίζουν από την εποχή του Κιάπε, κιόλας, που έστειλαν ανώνυμη επιστολή και παρενέβη η ΦΙΦΑ, είτε αργότερα. Ξέρετε αυτό είναι ένα ωραίο κόλπο. Ανώνυμη επιστολή από κάποιον και παρεμβαίνει ΦΙΦΑ. Δεν μπορεί, κύριε Υπουργέ, να μπει πρόστιμο 5 εκατομμυρίων υπέρ δημοσίου ή τριών και δεν ξέρω, αν θα εφαρμοστεί ποτέ, από το κράτος. Αυτό υπήρχε από την ΕΠΟ, όχι από το κράτος.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Αυτό υπήρχε από το κράτος, από το 2015.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):** Δεν μπορεί να επιβληθεί, κύριε Υπουργέ. Έχει επιβληθεί ποτέ τέτοιο πρόστιμο; Επίσης, μετά το 2015, ίσως κάποιος δεν τους έστειλε την επιστολή να το δουν αυτό, γιατί, αν θυμάστε, υπήρξε η παρέμβαση της ΦΙΦΑ, ήρθαν κάτι τουρίστες εδώ, που έστειλε και έκαναν, υποτίθεται, την ανάληψη εποπτείας του ελληνικού ποδοσφαίρου.

Επίσης, κύριε Υπουργέ, δεν μπορεί να θεσμοθετηθεί αυτός ο τρόπος παρουσίας φιλάθλων στα γήπεδα και ειδικά σε ευρωπαϊκές διοργανώσεις. Θα σας πω, γιατί. Έρχεται να παίξει μια ομάδα, η οποία δικαιούται 2.000 εισιτήρια, στο στάδιο Καραϊσκάκη. Είναι υποχρέωση της κάθε ομάδας, που συμμετέχει, να δώσει εισιτήρια. Οι ομάδες τα παίρνουν από έξω και τα διαθέτουν στους φιλάθλους, οι οποίοι, μέχρι και την τελευταία στιγμή, κλείνουν εισιτήρια να ταξιδέψουν.

Δεν μπορεί να τους υποχρεώσει κανείς να γίνει αυτή η ταυτοποίηση ηλεκτρονικά, δεν μπορεί να τους υποχρεώσει να δώσουν τα στοιχεία τους, παρά μόνο, όταν ταξιδεύουν, στην αναχώρηση και μόνο το ονοματεπώνυμό τους και όχι όλα τα άλλα στοιχεία, που απαιτούνται, για την ηλεκτρονική ταυτοποίηση. Ούτε να εγγραφούν, σε ειδικό κατάλογο ψηφιακό, ώστε να παραλάβουν εισιτήριο, να μπουν στο γήπεδο. Και το ίδιο δεν μπορεί να γίνει και σε ανήλικα παιδιά, τα οποία δεν διαθέτουν ούτε κινητά τηλέφωνα ή και σε ενήλικες, που δεν θέλουν να έχουν κινητό τηλέφωνο.

Δεν μπορούμε, δηλαδή, να πούμε ότι μόνο όποιος είναι ψηφιοποιημένος, θα μπαίνει στο γήπεδο. Έχει μεγάλους ανθρώπους, που πάνε, στο γήπεδο. Έχει ανθρώπους, οι οποίοι παίρνουν, τελευταία στιγμή, εισιτήριο. Με αυτόν τον τρόπο, θα διώξουμε και τους φιλάθλους από τα γήπεδα. Τους μόνους, που δεν θα διώξουμε, είναι αυτούς, οι οποίοι προάγουν τη βία.

Και να σας πω τώρα ποια είναι η βία. Η βία έχει δύο μορφές. Η μία προέρχεται από το αίσθημα της αδικίας, η οποία είναι στιγμιαία. Δηλαδή, δεν θα δώσει ένα πέναλτι ένας διαιτητής π.χ. ή θα υπάρχει μία φήμη ότι η μία ομάδα (σας το λέω, γιατί έχει συμβεί) θα έχει πάρει χρήματα να έρθει, σήμερα, να χτυπήσει τη δική μας ομάδα, ώστε να μην βγούμε εμείς στην Ευρώπη και να βγει η άλλη ομάδα. Γιατί αυτά γίνονται στο ποδόσφαιρο. Λέμε τι συμβαίνει. Και αυτή η αίσθηση, που σιγοβράζει, πριν στα καφενεία, γίνεται έκρηξη, με ένα λάθος σφύριγμα ενός διαιτητή. Αυτή είναι μία στιγμιαία βία, την οποία κανένα νομοσχέδιο δεν θα μπορέσει να σταματήσει.

Έχουμε δει ανθρώπους, οι οποίοι είναι υπεράνω κάθε υποψίας, ούτε βία προάγουν στη ζωή τους σε τίποτα να μπαίνουν και στα γήπεδα μέσα και να κάνουν επεισόδια, να πετάνε μπουκάλια και δεν θα τους αποτρέψει μία πιθανή ποινή, η οποία πηγαίνει, προσέξτε, στους Προέδρους των ΠΑΕ. Μπορεί, δηλαδή, ο ίδιος να γλιτώσει, τη στιγμή που γίνεται το επεισόδιο και να πει «τι με νοιάζει εμένα, αν θα πληρώσει ο Μαρινάκης ή ο Μελισανίδης 5 εκατομμύρια ή 2 εκατομμύρια» Δεν έχει να κάνει με αυτό. Και υπάρχει και η άλλη βία εγκληματιών, οι οποίοι υπάρχουν, οι οποίοι εισέρχονται στις λέσχες φιλάθλων ή και σε μη λέσχη φιλάθλων. Γιατί μέσα από το γήπεδο, μέσα από την ανωνυμία, θεωρούν ότι μπορούν να προάγουν οτιδήποτε μπορούν να προάγουν. Υπάρχουν και εγκληματικά στοιχεία.

Μίλησαν πριν κάποιοι κύριοι για «ναζί», που πραγματικά ήταν αυτοί οι Κροάτες και κατέβηκαν στη δολοφονία του παιδιού της ΑΕΚ, αλλά στη δολοφονία του Άλκη Καμπανού έχουμε το αντίθετο, 13 Αντίφα, οι οποίοι αυτοαποκαλούνταν «Αντίφα», Αλβανοί και Έλληνες και στο Facebook, που τους βρήκε η Αθλητική Βία και σε όλα, υποτίθεται, ότι «προήγαγαν τον αντιφασιστικό αγώνα» και όλα αυτά. Λοιπόν, δεν υπάρχει πολιτική χροιά στη βία. Υπάρχει η στιγμιαία και υπάρχει και εγκληματική βία λίγων, δυστυχώς, που κάνουν όλους να την πληρώνουν.

Εμείς, δε θέλουμε, λοιπόν, να διώξουμε τον κόσμο από τα γήπεδα, θέλουμε να απομονώσουμε τα εγκληματικά στοιχεία. Ποια είναι αυτά και πώς θα γίνει; Καταρχήν, κύριε Υπουργέ, να θεσπιστεί το ιδιώνυμο αδίκημα. Δε μπορεί να βγαίνει με έφεση ο καταδικαζόμενος σε μία, πραγματικά, βεβαιωμένη πράξη - όχι να σπάσει ένα κάθισμα, που κάποτε πήγαιναν φυλακή, γιατί με το νόμο, εκείνη την εποχή, πήγαινε - να κάνει μια πράξη βίας, να χτυπηθούν έξω από το γήπεδο ή μέσα στο γήπεδο βεβαιωμένα, να μη βγει έξω. 3 μήνες φυλακή; 6 μήνες φυλακή; 12; Να τις κάνει φυλακή, μέσα. Ο μόνος αποτρεπτικός τρόπος είναι αυτός.

Να σας πω κάτι. Η βία που έχει αρχίσει, ο κύκλος αίματος στην Ελλάδα, δεν άρχισε με τις τελευταίες δύο δολοφονίες, που άκουσα από όλους. Άρχισε από την εποχή του Φιλόπουλου, βασικά. Ξέρετε ποιος ήταν ο δολοφόνος ή κατηγορήθηκε και έκατσε φυλακή; Ο Ρουμπέτης, ο εγκληματίας, ο οποίος δολοφονήθηκε στον Κορυδαλλό, αυτός ο περίφημος «Ράμπο», ο οποίος θεωρητικά έχει φορτωθεί ένα σωρό δολοφονίες. Είδατε ότι ήταν ένα εγκληματικό στοιχείο, δεν ήταν οπαδός και συνέχισε τη ζωή του σαν εγκληματίας.

Πριν από 4 χρόνια, ένα χρόνο πριν τη δολοφονία του Άλκη Καμπανού, ήμουν στη Θεσσαλονίκη. Ένα παιδί από τη Βουλγαρία, από το Πλόβντιβ, οπαδός του ΑΡΗ, δικηγόρος, ερχόταν, κάθε Κυριακή, για να βλέπει, σαν οπαδός. Του άρεσε ο ΑΡΗΣ πάρα πολύ, είχαν τα ίδια χρώματα με την ομάδα του και ερχόταν να βλέπει τον ΑΡΗ, ο Τόσκο Μποζατζίσκι. Για αυτόν δεν έχει αναφερθεί κανείς. Έκατσε την επόμενη μέρα, φορώντας τη φανέλα του ΑΡΗ, στη Γενική Κλινική της Θεσσαλονίκης, σε ένα καφέ από έξω και του επιτέθηκαν 15 άτομα με λοστούς, μαχαίρια και αλυσίδες, τον χτύπησαν, τον πετσόκοψαν, τον πέταξαν, τον δολοφόνησαν και ξέρετε τι είχε γίνει; Έχει πλέον βγει, με απόφαση της δικαιοσύνης, ότι «τελικά, μια κοπέλα που πέρναγε, τον πάτησε με ένα αυτοκίνητο», η οποία κοπέλα ήταν αυτή, που έδωσε διαφυγή, σε έναν από τους δράστες. Όλοι συντελούν στη βία. Δεν έχουν καταδικαστεί οι δολοφόνοι του Τόσκο Μποζατζίσκι, μέχρι σήμερα. Δύο πήγαν στη φυλακή και νομίζω ότι είναι έξω σήμερα. Γιατί; Γιατί κάποιοι τους κάλυψαν. Συντελούν και αυτοί, που τους καλύπτουν. Μέρα μεσημέρι, έγινε αυτό, κύριε Υπουργέ, σε απρόκλητη επίθεση ενός ανθρώπου άκακου, που έπινε καφέ εκεί. Οι οπαδοί του ΑΡΗ τον τιμούν, κάθε χρόνο.

Εδώ αρχίζουμε τη βία από το άλλο αθώο παιδί, τον Άλκη Καμπανό, που, επίσης, έξω από το γήπεδο, στα σκαλιά μιας πολυκατοικίας, απέναντι από το γήπεδο, σε ένα στενάκι, τον δολοφόνησαν, επειδή τους είπε ότι είναι οπαδός του ΑΡΗ. Θέλω να πω ότι όλα αυτά τα επεισόδια, πλέον, δε γίνονται, μέσα στο γήπεδο, γίνονται εκτός, από εγκληματίες. Βγαίνουν παγανιά, για να κάνουν επεισόδια. Αυτούς πρέπει να χτυπήσουμε.

Τώρα, θέλω να μου πείτε, αν πιστεύετε ότι μία ομάδα ευθύνεται για το ότι αυτοί οι εγκληματίες βγαίνουν, έστω κι αν τους γνωρίζει και πάνε το βράδυ κάπου και ψάχνουν, σαν τα αγριόσκυλα, να βρουν ένα «πρόβατο», να το δολοφονήσουν. Αυτά τα «αγριόσκυλα» πρέπει να τα βγάλουμε από την κοινωνία. Ναι, πρέπει να τους στείλουμε εκεί, που πρέπει να πάνε.

Ξέρετε ότι αυτοί που δολοφόνησαν τον Καμπανό, 3 ώρες πριν, ήταν στο κλειστό γήπεδο

– δε θέλω να πω το γήπεδο – κι έκαναν τα ίδια επεισόδια, χωρίς να δολοφονήσουν κάποιον, τους συνέλαβε η Αστυνομία και τους άφησε, εκείνη τη στιγμή; Λοιπόν, αυτό δεν πρέπει να συμβαίνει. Τους έχουμε; Είναι χαρακτηρισμένοι; Εδώ έχουν ένα μερίδιο ευθύνης και κάποιες ΠΑΕ, γιατί θα πω ότι κάποιοι από εμάς ξέρουμε σχεδόν τους πάντες. Να σας πω, όμως, ότι εμείς μεταφέραμε 30.000 οπαδούς. Εγώ, προσωπικά, πήρα τα εισιτήρια από την ΕΠΟ, στον τελικό με τον Παναθηναϊκό, τους φέραμε, με 350 λεωφορεία από τη Θεσσαλονίκη και δεν συνέβη το παραμικρό. Δεν συνέβη το παραμικρό, γιατί; Γιατί ξέραμε τι έπρεπε να κάνουμε και πώς. Γιατί, επί των ημερών μας δε συνέβη κανένα βίαιο επεισόδιο; Γιατί ξέραμε τι πρέπει να κάνουμε και πώς. Γιατί αποβάλαμε μόνοι μας από το γήπεδο όσους ήταν ύποπτοι να τελέσουν αυτά τα επεισόδια. Είχαμε έρθει σε ρήξη με πολλούς από αυτούς και ο ίδιος ο σύνδεσμος - τους οποίους πάμε να δαιμονοποιήσουμε – ο τότε SUPER 3, ήταν αυτός, που προστάτευε το γήπεδο στο παραμικρό, ώστε να μην πέσει το παραμικρό μέσα.

Μια φορά τιμωρηθήκαμε, με ένα άδειο μπουκάλι, που έριξαν και χάσαμε τρεις αγωνιστικές και την έξοδο στην Ευρώπη και αυτό δεν συνέβη από οπαδό του Άρη, συνέβη από κάποιον ουδέτερο, όπως αργότερα μάθαμε. Κύριε Υπουργέ, το ίδιο κάναμε με 9.000 κόσμο, που μεταφέραμε, στο Μάντσεστερ, πήραμε συγχαρητήρια, είμαστε η καλύτερη ομάδα, που πέρασε από εκεί. Δύσκολο να κουμαντάρεις τόσο κόσμο. Στην Ατλέτικο Μαδρίτης, το ίδιο. Τι σημαίνει αυτό; Ότι αν θες, μπορείς. Δεν είναι δύσκολο οι ομάδες να έχουν τον έλεγχο, αλλά είναι άδικο οι ομάδες, για 5 άτομα, να υπόκεινται στην πιθανότητα να πληρώσουν 5 εκατομμύρια και 3 εκατομμύρια, εγώ δεν λέω ότι θα εφαρμοστεί, γιατί είναι από 10.000 έως 5 εκατομμύρια ένα τέτοιο πρόστιμο για κάτι, που δεν μπορούν να ελέγξουν, εκτός γηπέδων, κυρίως. Βλέπετε ότι έχουν γίνει επεισόδια στο μπάσκετ. Είναι δυνατό στο μπάσκετ να γίνονται επεισόδια ή στο βόλεϊ, όπως έγινε, με τους άλλους εγκληματίες;

Θα κλείσω, λέγοντας ότι δεν αρκεί να συλλαμβάνουμε μόνο τον τελευταίο υπεύθυνο, αυτόν τον πιτσιρικά, που του είπε κάποιος «ρίξε φωτοβολίδα» και την έριξε, άσχετα αν αυτός ο πιτσιρικάς το είχε μέσα του. Ποιοι είναι πάνω από αυτούς; Σίγουρα, δεν είναι αυτό που λένε

«οι ηγέτες των ομάδων». Δεν το πιστεύω, δηλαδή, ότι ένας ηγέτης ομάδας θέλει να έχει ένα στρατό να σκοτώνει κόσμο. Είναι, όμως, κάποιοι τους οποίους γνωρίζουν οι ηγέτες των ομάδων και ανέχονται κάποιοι ηγέτες. Εκεί πρέπει να βάλουμε ένα φράγμα. Αν μπορέσουμε και απομονώσουμε αυτούς τους 5 ή 10, που ελέγχουν, θα λύσουμε πολλά προβλήματα, θα το δείτε, αλλά το βασικό, που μπορεί να ελεγχθεί σε αυτούς, που είμαστε σίγουροι ότι είναι δράστες ή οι υποκινητές, να είναι όχι η έξοδος τους από τα γήπεδα, όπως άκουσα ισόβια, αλλά η παραμονή τους στη φυλακή. Μόνο έτσι, θα μπορέσει ο αθλητισμός μας να ξεφύγει από τους εγκληματίες τους πραγματικούς. Τα υπόλοιπα σχετικά με τα άρθρα, θα τα πούμε στην επόμενη συνεδρίαση. Ευχαριστώ.

**ΙΩΑΝΝΗΣ ΠΑΣΧΑΛΙΔΗΣ (Προεδρεύων της Επιτροπής):** Ευχαριστούμε, κύριε Κόντη. Τον λόγο έχει ο κύριος Ζεϊμπέκ.

**ΧΟΥΣΕΙΝ ΖΕΙΜΠΕΚ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, για μια ακόμη φορά, η πολιτεία έρχεται εκ των υστέρων να αναλάβει πρωτοβουλίες, για την αντιμετώπιση της οπαδικής βίας, αφού, μέσα σε ένα εξάμηνο, έχουν συμβεί δύο θανατηφόρα επεισόδια, ένα στη Νέα Φιλαδέλφεια, από την επέλαση των Κροατών και ντόπιων φασιστών και ένα, στη Δραπετσώνα, από οργανωμένους οπαδούς.

Για καθαρά επικοινωνιακούς λόγους, η Κυβέρνηση επιλέγει τη νομική οδό της Πράξης Νομοθετικού Περιεχομένου, φέρνει ένα μήνα, μετά τις εξαγγελίες για επικύρωση, μια Πράξη, που έχει βάλει λουκέτο στις κερκίδες των φιλάθλων του ποδοσφαίρου στη Σούπερ Λιγκ 1 και σούπερ Λιγκ 2, μέχρι το 2024. Παρά τις εξαγγελίες σας, ότι θα μπει βαθιά το μαχαίρι στο κόκκαλο της οπαδικής βίας, το σχέδιο νόμου, που καταθέσατε, ουσιαστικά είναι μια επανάληψη, με μικρές αλλαγές, των νόμων, που ήδη είχατε ψηφίσει, την προηγούμενη θητεία σας. Το νομικό θεσμικό πλαίσιο, που έχετε ήδη ψηφίσει, αποτελεί ένα από τα πιο αυστηρά νομοθετήματα, σε όλη την Ευρωπαϊκή Ένωση. Εφαρμόστηκε στη Μεγάλη Βρετανία, πριν 30 χρόνια, το κάνατε και εσείς εδώ, έχετε πιάσει ταβάνι στις ποινές, έχετε καταστρατηγήσει δικαιώματα, ατομικές ελευθερίες και έχετε επιβάλλει έναν ασφυκτικό έλεγχο στους φιλάθλους και τον αθλητισμό γενικότερα.

Επαναφέρετε το ιδιώνυμο, επιβάλλετε αυταρχικούς ελέγχους, πλήθος παρεπόμενων ποινών και προληπτικών μέτρων, που ποτέ δεν εφαρμόσατε και έρχεστε σήμερα, για να βάλετε μια ολοκληρωτική θηλιά στους φιλάθλους, οριζόντια, εγκαθιδρύοντας ταυτόχρονα αστυνομικό κράτος στον αθλητισμό.

Αυτό κάνετε και σήμερα, με το παρόν νομοσχέδιο. Με Πράξη Νομοθετικού Περιεχομένου, εγκαθιδρύετε αυταρχικό, οριακά συνταγματικό αστυνομικό κράτος στον επαγγελματικό αθλητισμό και κυρίως, στο ποδόσφαιρο. Η ιστορία έχει αποδείξει και η επιστήμη έχει καταδείξει ότι το φαινόμενο της οπαδικής βίας είναι σύνθετο και πολυπαραγοντικό. Επομένως και η αντιμετώπισή του απαιτεί συνδυασμό ενεργειών πολιτικών και δράσεων, που αναλύουν τις όποιες εκφάνσεις της και στοχευμένα επιχειρούν να αντιμετωπίσουν την οπαδική βία. Αν λάβουμε υπόψη μας ότι το φαινόμενο της οπαδικής βίας, στη χώρα μας έχει μεταφερθεί, κυρίως, τα τελευταία χρόνια, εκτός αγωνιστικών χώρων, απαιτείται περισσότερη σκέψη, ανταλλαγή απόψεων και συνέργειες, με ειδικούς επιστήμονες, προκειμένου να αναλυθεί, επακριβώς και να ληφθούν τα ενδεδειγμένα μέτρα.

Σαν Νέα Αριστερά, πιστεύουμε ότι απαιτείται ένα σύνολο μέτρων, που να περιλαμβάνει εκπαίδευση, ενημέρωση, βιωματικές δράσεις, προβολή θετικού παραδείγματος, κίνητρα ευ αγωνίζεσθαι, καθαρό θεσμικό πλαίσιο λειτουργίας του αθλητισμού, επιβράβευση του θετικού παραδείγματος. Επίσης, οι ποινές να ορίζονται κλιμακωτά και να περιλαμβάνουν από απλές στερήσεις, κοινωνική εργασία, επιβολή θετικών δράσεων σε δράστες, δυνατότητα συμμόρφωσης κ.λπ., πράγματα που τα έχουν πει οι επιστήμονες, ενώ οι βαριές ποινές θα έπρεπε να αποτελούν την εξαίρεση.

Το θεσμικό μας πλαίσιο, κύριε Υπουργέ, δεν έχει ανάγκη από αυστηρότερες ποινές, αλλά ένα «σφιχτό», συγκεκριμένο και ολιστικό σχέδιο πρόληψης, που θα εφαρμόζεται από όλους και δεν θα ενεργοποιείται μόνο, όταν έχουμε φονικές συμπλοκές. Το θέμα είναι πώς θα τις αποφύγουμε και σε αυτό δεν ήσασταν καθόλου καλοί, στην προηγούμενη θητεία σας. Κύριε Υπουργέ, θα καταψηφίσουμε την Πράξη Νομοθετικού Περιεχομένου, γιατί, με αυτόν τον αυταρχικό τρόπο, πάτε να εγκαταστήσετε αστυνομικό αυταρχικό πλαίσιο στον αθλητισμό και συνεχίζετε να βαδίζετε στην πεπατημένη, που χρόνια τώρα, δεν σας δικαίωσε. Και, φυσικά, δεν θα συμφωνήσω με το πλαίσιο, που προτείνετε και τις προτεραιότητες, που θέτετε. Επιφυλασσόμαστε στη συζήτηση κατ’ άρθρο να τοποθετηθούμε, ειδικότερα.

Προτείνουμε, λοιπόν, ως Νέα Αριστερά, τη δημιουργία μιας μεικτής διακομματικής κοινοβουλευτικής επιτροπής, με συμμετοχή όλων των Κομμάτων, εκπροσώπων των αρμόδιων υπουργείων και επιστημονικών φορέων, υπό την εποπτεία και αρμοδιότητα της Επιτροπής Μορφωτικών της Βουλής, που θα έχει και την ευθύνη, για τη συντονισμένη δράση της πολιτείας για την εξάλειψη της βίας, μέσα και έξω από τα γήπεδα. Τη δημιουργία Παρατηρητήριου κατά της βίας στα σπορ, με υποχρέωση να παρακολουθεί, να πληροφορεί και να καταγράφει ζητήματα βίας, να επεξεργάζεται και να προτείνει πολιτικές. Θεσπίζεται ο Συνήγορος του Φιλάθλου, ώστε να συμβάλλει στην καταχώρηση των δικαιωμάτων των φιλάθλων, να αντιμετωπίζει την αυθαιρεσία των ιδιοκτητών των ΠΑΕ και να αποτελεί όργανο, που θα συμβάλλει τόσο στην πρόληψη, όσο και στην καταστολή, με διοικητικά και πειθαρχικά μέτρα, τη δημιουργία ενός συστήματος παρελκόμενων ποινών κοινωνικού χαρακτήρα, κοινωνική εργασία, απαγόρευση εισόδου, υποχρεωτική παρακολούθηση επιμόρφωσης, υποχρεωτική συμμετοχή, σε βιωματικές θετικές δράσεις, εθελοντική προσφορά κτλ., που να είναι στην διακριτική ευχέρεια του εκάστοτε δικαστή ή κοινωνικού φορέα. Επίσης, την υποχρεωτική πρόσληψη από τις ΠΑΕ και τις ομοσπονδίες, όχι μόνο αθλητικού ψυχολόγου, αλλά και κοινωνικού λειτουργού, τη δημιουργία ενός οργανωμένου συστήματος πρόληψης, με βάση την εκπαίδευση και την επιμόρφωση στο εκπαιδευτικό σύστημα όλων των βαθμίδων και τα ΑΕΙ. Ακόμη, τη δημιουργία εκπαιδευτικών και κοινωνικών δράσεων ενίσχυσης άμιλλας του ευ αγωνίζεσθαι και της ολυμπιακής παιδείας σε όλα τα σωματεία όλων των αθλημάτων, τη δημιουργία ενός εκπαιδευτικού οργανισμού πρόληψης της βίας στα σπορ, που θα αναλάβει την οργάνωση όλων των δραστηριοτήτων για την προώθηση του ολυμπιακού πνεύματος ενάντια στη βία. Ευχαριστώ πολύ.

**ΙΩΑΝΝΗΣ ΠΑΣΧΑΛΙΔΗΣ (Προεδρεύων της Επιτροπής):** Ευχαριστούμε, κύριε συνάδελφε. Ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα “ΝΙΚΗ”, κύριος Ανδρέας Βορρύλας.

**ΑΝΔΡΕΑΣ ΒΟΡΡΥΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”):** Κύριε Πρόεδρε, κύριε Υπουργέ, κυρίες και κύριοι συνάδελφοι, καλούμαστε να εγκρίνουμε το σχέδιο νόμου, με τίτλο «Λήψη μέτρων για την αποτροπή, αντιμετώπιση και την καταπολέμηση της βίας στο πλαίσιο αθλητικών συναντήσεων» το οποίο φέρνει η Κυβέρνηση προς έγκριση. Σε λιγότερο από ένα χρόνο, είχαμε βαριά φαινόμενα αθλητικής βίας, με αποκορύφωμα τις δολοφονίες του Άλκη Καμπανού, στη Θεσσαλονίκη, του Μιχάλη Κατσουρή, από Κροάτες χούλιγκαν να διασχίζουν ανενόχλητοι την χώρα και να φτάνουν στο γήπεδο της ΑΕΚ, στη Νέα Φιλαδέλφεια και, τέλος, την δολοφονία του αστυνομικού Γιώργου Λυγγερίδη από ναυτική φωτοβολίδα, στο Ρέντη.

Δυστυχώς, έπρεπε να έχουμε θύματα, για να αναλάβει τη νομοθετική πρωτοβουλία η Κυβέρνηση, με στόχο την αντιμετώπιση και την καταπολέμηση της βίας, στο πλαίσιο αθλητικών συναντήσεων. Το φαινόμενο της βίας σε αθλητικές συναντήσεις υπήρξε, για αρκετές δεκαετίες, σε πολλές ευρωπαϊκές χώρες. Ωστόσο, με σοβαρή και μακροχρόνια προσπάθεια, έχει περιοριστεί. Χαρακτηριστικό παράδειγμα αθλητικής βίας ήταν η τραγωδία, στο γήπεδο του Χέιζελ των Βρυξελλών, στον τελικό του Ευρωπαϊκού Κυπέλλου, το 1985, μεταξύ Λίβερπουλ και Γιουβέντους, όπου 39 άτομα έχασαν τη ζωή τους. Οι αγγλικές ομάδες, με απόφαση της UEFA, τιμωρήθηκαν, με ποινή 5 ετών αποκλεισμού, ενώ η Λίβερπουλ με 6 έτη.

Πέραν των σκληρών μέτρων, που είχε αναλάβει η Κυβέρνηση Θάτσερ, το σημαντικότερο ήταν ότι οι διοικήσεις των ομάδων συνειδητοποίησαν, ότι εάν οι ίδιες βοηθήσουν στην υλοποίηση των σχεδίων κατά της αθλητικής βίας, μπορούν να κερδίσουν εκατοντάδες εκατομμύρια. Βέβαια, δεν μπορούν όλες οι χώρες να συγκριθούν με την Αγγλία, αναφορικά με τα κέρδη, που μπορούν να αποκομίσουν οι ομάδες. Το σίγουρο, όμως, είναι ότι το παράδειγμα της Αγγλίας δείχνει ότι το φαινόμενο του χουλιγκανισμού δεν αντιμετωπίζεται μόνο, με αυστηρά οριζόντια μέτρα, αλλά και με τη συμβολή των ομάδων, οι οποίες, με το κατάλληλο δέλεαρ, μπορούν να περιφρουρήσουν το προϊόν και τα γήπεδά τους.

Από το παραπάνω παράδειγμα είναι φανερό πως η Πράξη Νομοθετικού Περιεχομένου

«Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» ήταν ένα αναχρονιστικό μέτρο περιορισμένου και προσωρινού χαρακτήρα. Το Κόμμα μας πιστεύει ότι θα πρέπει να ληφθούν μέτρα, που να ωθούν τις ομάδες να αναλάβουν δράσεις, κατά της αθλητικής βίας. Το παράδειγμα της Αγγλίας είναι χαρακτηριστικό.

Το Κόμμα μας έχει προτείνει ουσιαστικά μέτρα κατά της αθλητικής βίας, τα οποία είναι τα κάτωθι: Η είσοδος στα γήπεδα με ισχυρή ταυτοποίηση, ηλεκτρονικό εισιτήριο. Την ουσιαστική λειτουργία συστημάτων εποπτείας, με κάμερες υψηλής ευκρίνειας. Να υπάρξει υποχρεωτική αρίθμηση θέσεων, μόνο ονομαστικές θέσεις και απαγόρευση μεταβίβασής τους. Η ευθύνη για τον έλεγχο των γηπέδων και τον περιβαλλόντων χώρων να περάσει σε ανώνυμες Αθλητικές Εταιρείες, που τα χρησιμοποιούν. Περιοδική ή και ισόβια απαγόρευση εισόδου στα γήπεδα όσων έχουν καταδικαστεί για επεισόδια αθλητικής βίας. Οι ποινές για επεισόδια αθλητικής βίας να μην έχουν ανασταλτικό χαρακτήρα. Οι καταδικασμένοι να οδηγούνται στη φυλακή για έκτιση των ποινών τους. Σε δολοφονικά επεισόδια, να προβλέπεται η αποβολή αθλητικών ομάδων από τα πρωταθλήματα ή ο πλήρης μηδενισμός τους.

Δεν θα πρέπει να ξεχνάμε τους εργαζομένους στις αθλητικές εγκαταστάσεις και τα παρεμφερή επαγγέλματα. Θα πρέπει, σε περίπτωση τιμωρίας αθλητικού συλλόγου, αυτός να είναι υπόχρεος στην καταβολή μισθών και αποζημιώσεών τους.

Το νομοσχέδιο, που φέρνει προς έγκριση η Κυβέρνηση, έχει αρκετά θετικά σημεία. Πολλά από αυτά περιλαμβάνονται και στις προτάσεις του Κόμματός μας. Θα θέλαμε το νομοσχέδιο να υιοθετήσει τις ποινές, που προτείνουμε, όπως την απαγόρευση εισόδου στα γήπεδα όσων έχουν καταδικαστεί για επεισόδια αθλητικής βίας, το μη ανασταλτικό χαρακτήρα τους και την αποβολή αθλητικών ομάδων από τα πρωταθλήματα και τον πλήρη μηδενισμό τους.

Επίσης, εντοπίζουμε ορισμένες ελλείψεις και γι’ αυτό το λόγο προτείνουμε τις εξής βελτιώσεις και προσθήκες:

Στο άρθρο 3, στην τροποποίηση της παραγράφου 1 του άρθρου 41 του νόμου 2725/1999, περί σύστασης και διορισμού Προέδρου, Αντιπροέδρου και μελών της Διαρκούς Επιτροπής Αντιμετώπισης της Βίας, το στοιχείο Β΄ να αντικατασταθεί με εν ενεργεία δικαστικό λειτουργό και όχι συνταξιούχο, ο οποίος και θα προεδρεύει στην Επιτροπή. Με αυτόν τον τρόπο, ενισχύουμε ακόμη περισσότερο, θεσμικά, τη συγκρότηση και τη λειτουργία της Επιτροπής, η οποία θα έχει αυξημένες δραστηριότητες.

Με το άρθρο 3, η Διαρκής Επιτροπή Αντιμετώπισης Βίας καλείται να υπερκαλύψει τη δικαιοδοσία των πειθαρχικών οργάνων του νόμου 2725/1999, τόσο αυτών, που απαρτίζονται

από τακτικούς δικαστές όσο και των έτερων πειθαρχικών οργάνων των λοιπών αθλητικών Ομοσπονδιών.

Με την παράγραφο 2, στοιχείο ιδ΄, προβλέπεται επιβολή διοικητικών μέτρων κατά της βίας, σύμφωνα με τις κείμενες διατάξεις. Εγείρεται ζήτημα συνολικής νομιμότητας των αποφάσεων της ΔΕΑΒ και δικαιοδοτικών οργάνων κατά του ότι θα επιβάλλονται οι ίδιες ποινές, παραδείγματος χάρη, αποκλεισμός ή πρόστιμο για την ίδια παράβαση, σε βάρος του ιδίου, κατά περίπτωση φυσικού ή νομικού προσώπου, κάτι που απαγορεύεται από το νόμο. Η διάκριση του εάν η ίδια ποινή αφορά διοικητική ή πειθαρχική αρμοδιότητα, δεν παίζει κανένα ρόλο, αφού, όπως προαναφέρθηκε, μιλάμε για ίδια ποινή κατά του ιδίου προσώπου και για την ίδια παράβαση, κάτι που είναι ανεπίτρεπτο να λειτουργεί αθροιστικά.

Στο άρθρο 3 και στην τροποποίηση της παραγράφου 3 του άρθρου 41 Α, του νόμου 2125/1999, στο έργο της Διαρκούς Επιτροπής Αντιμετώπισης της Βίας, προτείνουμε την προσθήκη νέων παραγράφων, με τις εξής αρμοδιότητες:

Τήρηση Ειδικού Μητρώου, με φυσικά πρόσωπα, που τους έχει τεθεί περιοδική ή ισόβια απαγόρευση εισόδου στα γήπεδα, κατόπιν καταδίκης για επεισόδια αθλητικής βίας.

Τήρηση αρχείου, με οπτικό υλικό, για χρήση από τις αρμόδιες Αρχές, μετά από επεισόδια βίας, εντός και εκτός αθλητικών εγκαταστάσεων.

Επικοινωνία και ανταλλαγή πληροφοριών, με αντίστοιχες Επιτροπές χωρών - μελών της Ευρωπαϊκής Ένωσης, για τη λήψη προληπτικών μέτρων.

Υιοθέτηση βέλτιστων πρακτικών στον τομέα εκπαίδευσης κατά της βίας.

Στο άρθρο 4, η σύσταση της Εθνικής Επιτροπής Συντονισμού αποτελεί απλά μεταφύτευση των προβλέψεων της Σύμβασης «Σεντ Ντενί», χωρίς προηγούμενη αξιολόγηση ή συγκεκριμενοποίηση του ρόλου της. Αναφέρεται πως είναι συλλογικό όργανο, στο οποίο ανατίθεται το έργο του συντονισμού, μεταξύ των αρμόδιων φορέων, χωρίς να κατονομάζει ποιοι είναι αρμόδιοι φορείς και ποιες οι υποχρεώσεις τους, απέναντι στην Επιτροπή.

Στο άρθρο 5 και στην τροποποίηση του άρθρου 41Γ΄ του ν. 2725/1999, σχετικά με τον δειγματοληπτικό έλεγχο εισιτηρίων, να ληφθούν υπόψη τα κάτωθι:

Μέριμνα για άτομα, που δεν διαθέτουν smartphone, κυρίως ηλικιωμένοι, που είναι κάτοχοι διαρκείας.

Άτομα άνω των 65 ετών να μπαίνουν με την επίδειξη του εισιτηρίου και την αστυνομική τους ταυτότητα στην αντίστοιχη θύρα και θέση, που αναγράφεται, στο εισιτήριο.

Ο δειγματοληπτικό έλεγχος θα πρέπει να γίνεται, με βασικά κριτήρια, σε όλες τις θύρες του γηπέδου, κατ’ αναλογία του αριθμού χωρητικότητα της θύρας, αλλά και να εστιάζει κυρίως στις θύρες οργανωμένων οπαδών, με ιστορικό αθλητικής βίας.

Στο άρθρο 6 και στην τροποποίηση του άρθρου 41 Α΄ του ν. 2725/1999, σχετικά με την πλατφόρμα ταυτοποίησης κατόχων αθλητικών εισιτηρίων, να προστεθεί ιδιαίτερη παράγραφος, όπου να ορίζεται ότι η ηλεκτρονική πλατφόρμα ταυτοποίησης κατόχων αθλητικών εισιτηρίων δεν θα επιτρέπει την έκδοση εισιτηρίων σε πρόσωπα, που περιλαμβάνονται στο εθνικό μητρώο και σε όσους τους έχει τεθεί περιοδική ή ισόβια απαγόρευση εισόδου στα γήπεδα.

Στο άρθρο 10 και στην προσθήκη του άρθρου 1β του ν. 4326/2015, περί της καθιέρωσης ρήτρας παραβατικότητας για τις αθλητικές ανώνυμες εταιρείες, τμήματα αμειβομένων αθλητών και ερασιτεχνικά σωματεία, που είναι αποδέκτες της προβλεπόμενης χρηματοδότησης από τη φορολογία κερδών των παικτών του ΣΤΟΙΧΗΜΑΤΟΣ, η απομείωση της χρηματοδότησης, σε περίπτωση παραβατικών συμπεριφορών, σε αθλητικά σωματεία, να διατίθεται και στα θύματα αθλητικής βίας.

Θεωρούμε σοβαρή αδυναμία το ότι με την καθιέρωση της ρήτρας παραβατικότητας δεν ορίζονται τα κριτήρια και τα ποσοστά απομείωσης της χρηματοδότησης, ενώ ο νόμος δίνει εξουσία στον εκάστοτε Υπουργό, με την έκδοση Υπουργικής Απόφασης, να αποφασίζει, κατά το δοκούν, τα κριτήρια και τα αντίστοιχα ποσοστά απομείωσης της χρηματοδότησης.

Στο άρθρο 11 και στην τροποποίηση του άρθρου 41β του ν. 2725/1999, Α121, περί λεσχών φιλάθλων, γίνεται μια προσπάθεια να μειωθεί ο αριθμός τους, σε μία ανά έμβλημα, ενώ είναι προβληματικό και ασαφές το τι θα γίνει, αν ιδρυθούν σωματεία με τη μορφή λεσχών, τα οποία θα επιδιώκουν κοινούς σκοπούς με τις λέσχες.

Στο άρθρο 13, υποχρεώσεις των αθλητικών φορέων, μέτρα αστυνόμευσης των αθλητικών εκδηλώσεων, ορίζεται ότι η αρμοδιότητα, για την τήρηση της τάξης, κατά τις αναλυτικές συναντήσεις, εντός και εκτός των αγωνιστικών χώρων, ανήκει στην Ελληνική Αστυνομία ή στο Λιμενικό Σώμα ή στην Ελληνική Ακτοφυλακή, εφόσον η αθλητική συνάντηση διεξάγεται σε περιοχή δικαιοδοσίας τους.

Πιστεύουμε ότι οι αθλητικές συναντήσεις, είτε αυτές είναι μεταξύ ΠΑΕ, ΚΑΕ και λοιπών ανωνύμων εταιρειών, είτε μεταξύ ερασιτεχνών σωματείων, θα πρέπει να εποπτεύονται μεν από το κράτος, αλλά ευθύνη για όσα συμβούν στον εκάστοτε αθλητικό χώρο να βαρύνει τα αθλητικά σωματεία. Προς τούτο, θα πρέπει και αυτά να έχουν αυξημένη δικαιοδοσία για ενέργειες εντός του γηπέδου, προκειμένου να προστατέψουν την ομαλή διεξαγωγή των αγώνων.

Δικαίωμα στα σωματεία να απαγορεύουν την είσοδο στον οποιονδήποτε θεωρούν τα ίδια ότι θέτει σε κίνδυνο την ασφάλεια του αγώνα, με την παρουσία του. Δικαίωμα να ασκούν τα ίδια σωματικό έλεγχο, με οποιονδήποτε τρόπο και τεχνολογικά μέσα, παρουσία

αστυνομικού, προκειμένου να διασφαλιστεί η ευπρέπεια και ουσιαστικός έλεγχος. Δικαίωμα να επιδεικνύουν στις αστυνομικές αρχές ποιοι επιθυμούν να ελεγχθούν για κατοχή παράνομων υλών, υλικών και οπλισμού, όπως φωτοβολίδες, μολότοφ, μαχαίρια, λοστούς κλπ. Δικαίωμα να αποβάλλουν από το γήπεδο οποιονδήποτε επιθυμούν, εφόσον έχει καταγραφεί από το κλειστό κύκλωμα κάποια ενέργεια, που θέτει σε κίνδυνο την ασφάλεια του αγώνα.

Σε περίπτωση εκτεταμένων επεισοδίων, που θα χρειαστούν παρέμβαση της Αστυνομίας (ΜΑΤ και τα λοιπά), τα υπεύθυνα σωματεία να καταβάλουν αποζημίωση στην ΕΛ.ΑΣ., ίση με 10 φορές το ημερομίσθιο κάθε απασχολούμενου οργάνου της τάξης. Η σχετική αποζημίωση να εισπράττεται άμεσα, εντός 15 ημερών, μέσω της ρήτρας παραβατικότητας, δηλαδή, από τη φορολογία των κερδών των παικτών ΣΤΟΙΧΗΜΑΤΟΣ και να αποδίδεται, ως έκτακτο επίδομα, στα όργανα της τάξης, που κλήθηκαν για την αντιμετώπιση των επεισοδίων.

Όπως είπαμε και στην εισαγωγή μας, ο βασικός λόγος κατάθεσης του παρόντος νομοσχεδίου, είναι η αύξηση της βίας στους αθλητικούς χώρους και δυστυχώς, η ύπαρξη θυμάτων. Καλούμε την Κυβέρνηση να υιοθετήσει τις προτεινόμενες βελτιώσεις και να θεσμοθετήσει το έκτακτο επίδομα στα όργανα της τάξης, που καλούνται για την αντιμετώπιση επεισοδίων στις αθλητικές οργανώσεις. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς σας ευχαριστούμε, κ. Βορύλλα. Και τώρα, έχει το λόγο ο κ. Υπουργός.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Πράγματι, μέχρι τώρα η συζήτηση είναι πραγματικά αξιοθαύμαστη, τουλάχιστον, όπως η δική μου εμπειρία την καταγράφει, με την έννοια ότι παρά τις προσωπικές ή κομματικές τοποθετήσεις του κάθε Εισηγητή, έχουν ειπωθεί και πολύ σημαντικά πράγματα.

Και θα παρακαλέσω, μετά τον κύριο Καραναστάση, που είναι τελευταίος Εισηγητής, να μην φύγουν οι Εισηγητές ή όσοι συνάδελφοι βρίσκονται εδώ, γιατί θα δώσω πολλές διευκρινίσεις- εξηγήσεις στη τοποθέτησή μου. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε. Τον λόγο έχει ο κ. Καραναστάσης.

# ΔΙΑΜΑΝΤΗΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ

**ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Κύριε Υπουργέ, κύριε Γενικέ γραμματέα, αγαπητοί συνάδελφοι, την προηγούμενη εβδομάδα, την Πέμπτη, στην ομιλία μου, στην Ολομέλεια, κατά τη διάρκεια της συζήτησης του νομοσχεδίου, για την ενίσχυση της επαγγελματικής εκπαίδευσης, εστίασα στη συνεργασία, στο παράδειγμα, το υπόδειγμα, την ηθική, τη βελτίωση, τον διάλογο, την ανταλλαγή μεταξύ μας ή την αναζήτηση σημείων τομής, ως αναγκαία συνθήκη αλλαγής και κατεύθυνσης προς τα μπροστά. Όπου, βέβαια, υπάρχει γόνιμο έδαφος, για να συμβεί αυτό και δεν υπάρχει χάσμα, μεγάλο χάσμα, κάποιες φορές, που οδηγεί αναγκαστικά, σε σύγκρουση, για να υπερασπιστούμε τα δικαιώματα των πολιτών, όπως τα αντιλαμβάνεται ο καθένας από εμάς, εδώ μέσα.

Το σχέδιο νόμου, το οποίο καλούμαστε σήμερα να συζητήσουμε, έχει σίγουρα κάποια χαρακτηριστικά αντίστοιχα, με το νομοσχέδιο της προηγούμενης εβδομάδας. Η θωράκιση της ασφάλειας των πολιτών και η αντιμετώπιση της βίας είναι, προσωπικά για εμένα, αναγκαίες συνθήκες, για την προάσπιση συνολικά της δημοκρατίας. Γιατί, για ποια δημοκρατία μπορούμε να μιλάμε, όταν δεν έχει εξασφαλιστεί η ασφάλεια των πολιτών και επικρατεί φόβος στην κοινωνία, μέσα και έξω από τα γήπεδα; Και αυτό δεν αφορά αποκλειστικά στην οπαδική βία και τα γήπεδα, αλλά συνολικά, σε πολλές πτυχές της καθημερινότητάς μας, που απαιτούν διόρθωση και πολλές φορές πολλές διορθώσεις.

Το παρόν σχέδιο νόμου, κατά την άποψή μου, κινείται προς θετική κατεύθυνση, αφού αποτελεί γεγονός ότι η οπαδική βία πρέπει να αντιμετωπιστεί. Είναι πολλά άρθρα, μέσα σε αυτό, που αναφέρονται στις παραβάσεις και στις κυρώσεις, διακατέχεται, δηλαδή, σε σημεία από ένα τιμωρητικό πλαίσιο και ένα πλαίσιο λογοδοσίας στην ΕΛ.ΑΣ.. Το ζήτημα είναι τεράστιο, βέβαια. Και είναι τεράστιο, γιατί η οπαδική βία βρίσκεται αυτή τη στιγμή παντού. μέσα και έξω από τα γήπεδα, βρίσκεται σε κάθε γειτονιά.

Σίγουρα τα μέτρα. που αναφέρονται στα άρθρα του σχεδίου νόμου, κάποια φαίνεται να είναι πιο μελετημένα, πολύ πιο αναλυτικά και λεπτομερή, κάποια πιο επιγραμματικά και γενικά θα φέρουν κάποιο αποτέλεσμα. Σίγουρα! Ακόμα και να εφαρμοστούν, όμως, όλα αυτά, που αναφέρονται, θα μετατραπεί το γήπεδο σε χώρο επικοινωνίας, συλλογικής έκφρασης και θεάματος, όπως αναφέρεται στο σχέδιο νόμου; Αρκούν αυτά; Μέσα σε αυτά τα γήπεδα, που έχουμε στη χώρα - ο κ. Νικολαΐδης το έθεσε πρώτος από την αρχή της συνεδρίασης - το θέμα των γηπέδων των υποδομών.

Ο δρόμος είναι πολύ μακρύς και εδώ είμαστε, για να τον φτιάξουμε. Εξακολουθώ, εγώ προσωπικά να είμαι ρομαντικός και να πιστεύω ότι η εξάλειψη της βίας, μέσα στα γήπεδα και έξω από αυτά, η εξάλειψη της βίας, μέσα σε μια κοινωνία συνολικά, έχει να κάνει κυρίως με τον πολιτισμό, την παιδεία, το παράδειγμα, τη δικαιοσύνη, την ασφάλεια.

Και μιας και το σχέδιο νόμου κατατίθεται από το Υπουργείο Παιδείας, από την

«ομπρέλα» του Υπουργείου Παιδείας και όχι από αυτό της Προστασίας του Πολίτη, π.χ., ίσως στην Επιτροπή μας, θα πρέπει να εστιάσουμε και να δουλέψουμε και να κάνουμε προτάσεις πάνω σε αυτούς τους πολύ ουσιαστικούς τομείς: την εκπαίδευση, την παιδεία, τον πολιτισμό. Σχετικά με το σχέδιο νόμου, που συζητάμε, σε πολλές χώρες της Ευρώπης, έχει δείξει ότι αντίστοιχα μέτρα λειτούργησαν σε βάθος χρόνου, βέβαια, σε συνδυασμό πάντα με υψηλής ποιότητας προϊόν. Πολύ υψηλής ποιότητας προϊόν, σε όλες τις κατηγορίες. Φροντίδα για το θεατή, σεβασμό στην παρουσία του, σύγχρονα γήπεδα, που ανανεώνονται, συνέχεια, ψυχαγωγικές παροχές, μέσα στις υποδομές αυτές και μια συνολική συνθήκη, που καθιστά τον αθλητικό χώρο έναν τόπο διασκέδασης και επικοινωνίας, καθώς και ένα σωρό άλλες

παραμέτρους, που έχουν να κάνουν με την εκπαίδευση του θεατή και το σεβασμό στο θεατή.

Αυτά σαν πρώτες λίγες σημαντικές, νομίζω, σκέψεις σχετικά με το σχέδιο νόμου. Είμαστε θετικοί σε πολλά άρθρα του, επιφυλακτικοί σε κάποια άλλα, θα ακούσουμε τους φορείς, που προτείναμε, που προτείναμε όλοι και θα κάνουμε τις προτάσεις μας στις επόμενες συνεδριάσεις. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς ευχαριστούμε. Πριν προχωρήσουμε, να συμφωνήσουμε και για τους φορείς.

Ο κ. Φωτήλας;

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Έχουμε δώσει τη λίστα.

# ΧΡΗΣΤΟΣ ΚΕΛΛΑΣ (Πρόεδρος της Επιτροπής): Εντάξει.

Κύριε Μεϊκόπουλε, θέλετε να αναγνώσετε τη λίστα των προτεινόμενων φορέων; Εμείς τους έχουμε εδώ.

**ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής της Μειοψηφίας):** Όχι, αφού τους έχετε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εντάξει. Ο κύριος Νικολαΐδης;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ-Κίνημα Αλλαγής»):** Οι φορείς που προτείνουμε είναι η Σουπερλίγκα, ο Πανελλήνιος Σύνδεσμος Αμειβομένων Ποδοσφαιριστών - Ποδοσφαιριστριών, ο Πανελλήνιος Σύνδεσμος Αθλητικού Τύπου (ΠΣΑΤ), η Ελληνική Ποδοσφαιρική Ομοσπονδία (ΕΠΟ), η Ελληνική Ομοσπονδία Καλαθοσφαίρισης (ΕΟΚ), ο Ελληνικός Σύνδεσμος Ανωνύμων Καλαθοσφαιρικών Εταιρειών (ΕΣΑΚΕ), ο Διευθυντής της Υποδιεύθυνσης Αντιμετώπισης Βίας στους Αθλητικούς Χώρους και η Πανελλήνια Ομοσπονδία Αστυνομικών Υπαλλήλων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε. Ο κ. Συντυχάκης;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Έχω δώσει το σχετικό έγγραφο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε. Ο κ. Μπούμπας;

# ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»): Το έχουμε δώσει.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε. Ο κ. Κόντης;

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Κύριε Πρόεδρε, προτείνουμε την ΕΠΟ, τη Σουπερλίγκα, το Τμήμα Αθλητικής Βίας της ΕΛ.ΑΣ., εκπρόσωπο σύνδεσμο οπαδών, όποιον μπορέσουμε και αν θέλουν, τον Αθλητικό Εισαγγελέα, κ. Κωνσταντίνο Σπυρόπουλο, εκπρόσωπο του ΠΣΑΤ, εκπρόσωπο της ΔΕΑΒ και εκπρόσωπο του σωματείου διαιτητών.

Εγώ, προσωπικά, παρόλο, που δεν είναι φορέας, θα καλούσα και έναν άνθρωπο, με τον οποίο δεν είχα και την καλύτερη σχέση, αλλά είναι έμπειρος σε αυτά, τον πρώην Πρόεδρο της ΕΠΟ, τον κ. Γκαγκάτση, ο οποίος μπορεί να βοηθήσει πάρα πολύ, με τις γνώσεις και την εμπειρία του.

Τέλος, θα ήθελα από την ΕΠΟ και τη Σούπερλιγκα να έρθουν οι πρόεδροί τους, να μη στείλουν κάποιον εκπρόσωπο. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κι εμείς ευχαριστούμε. Ο κ. Ζεϊμπέκ;

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «Νέα Αριστερά»):** Έχουμε δώσει τη λίστα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εντάξει. Ο κ. Βορύλλας;

# ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα

**«Νίκη»):** Έχω καταθέσει τη λίστα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εντάξει. Ο κ. Καραναστάσης;

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας - ΖΩΗ ΚΩΝΣΤΑΝΤΟΠΟΥΛΟΥ)»**: Έχουμε δώσει τη λίστα.

# ΧΡΗΣΤΟΣ ΚΕΛΛΑΣ (Πρόεδρος της Επιτροπής): Εντάξει.

Ο συνολικός αριθμός των προτεινόμενων φορέων, αν τους αθροίσουμε, υπερβαίνει τους

60. Έχουμε κάνει μια χρυσή τομή, όπου συμφωνεί πέραν του ενός και θα σας αναγνώσω τη λίστα των φορέων, οι οποίοι θα ειδοποιηθούν για την αυριανή συνεδρίαση.

Είναι η ΔΕΑΒ - Διαρκής Επιτροπή Αντιμετώπισης Βίας, η διοικούσα επιτροπή του Καυτατζογλείου Σταδίου, ο Σύλλογος Ελλήνων Ολυμπιονικών (ΣΕΟ), ο (ΠΣΑΠ) Πανελλήνιος Σύνδεσμος Αμειβομένων Ποδοσφαιριστών – Ποδοσφαιριστριών), η (ΟΔΠΕ) Ένωση Διαιτητών Ελλάδος, η Σουπερλίγκ, ο (ΕΣΑΚΕ) Ελληνικός Σύνδεσμος Ανωνύμων Καλαθοσφαιρικών Εταιρειών, ο (ΕΣΑΠ) Ένωση Σωματείων Αμειβομένων Πετοσφαιριστών, η (ΕΠΟ) Ελληνική Ποδοσφαιρική Ομοσπονδία, η (ΕΟΚ) Ελληνική Ομοσπονδία Καλαθοσφαίρισης, η (ΚΟΕ) Κολυμβητική Ομοσπονδία Ελλάδος, η (ΠΟΕΣΥ) Πανελλήνια Ομοσπονδία Ενώσεων Συντακτών και η (ΥΑΑΒΑΧ) Υποδιεύθυνση Αντιμετώπισης Αθλητικής Βίας στους Αγωνιστικούς Χώρους.

Εντάξει; Είναι δεκατρείς, έχουμε 30% υπέρβαση. Ο κ. Κόντης έχει το λόγο.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Κύριε Πρόεδρε, είναι δυνατόν να μην κληθεί ο αθλητικός εισαγγελέας και να κληθεί η Κολυμβητική Ομοσπονδία;

Να προσφέρει τι στον νόμο αυτόν η Κολυμβητική Ομοσπονδία; Αν γίνονται και στο κολύμπι βίαια επεισόδια, έχω μείνει πολύ πίσω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εντάξει. Ο κ. Μεϊκόπουλος έχει το λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής της Μειοψηφίας):** Κύριε Πρόεδρε και κύριε Υπουργέ, λέω ότι υπάρχει μια Μη Κυβερνητική Οργάνωση, στη Θεσσαλονίκη, στη μνήμη του Άλκη Καμπανού και ο Πρόεδρός της έχει έρθει σε επαφή μαζί μας και θα ήθελε να παρευρεθεί στην συνεδρίαση της Επιτροπής και το πρότεινα στον Πρόεδρο της Επιτροπής να τους συμπεριλάβουμε.

Δεν τον αναγνώσατε, κύριε Πρόεδρε, στον κατάλογο των φορέων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θέλεις κανείς άλλος συνάδελφος κάτι; Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, θεωρώ, ότι είναι πολύ σημαντικό να κληθεί η Ομοσπονδία Υπαλλήλων Προσωπικού Ασφαλείας Ελλάδος, είναι οι άνθρωποι, που σχετίζονται με τον έλεγχο σαν ιδιωτική ασφάλεια και θα ήταν καλό να ακούσουμε τα προβλήματα, που αντιμετωπίζουν και τι πρέπει να γίνει. Βέβαια, αυτή είναι η άποψή μου.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Από το Κομμουνιστικό Κόμμα Ελλάδας είχαμε κάνει την εξής πρόταση. Για την Ομοσπονδία Αμειβομένων Ποδοσφαιριστών ακούσαμε, ότι γίνεται δεκτή, αλλά και για τον Πανελλήνιο Σύλλογο Επαγγελματιών Αθλητισμού, τους αφορά άμεσα. Αναφέρομαι στο άρθρο 20, σε σχέση με την άδεια άσκησης επαγγέλματος προπονητή Α’ επιπέδου, πρόκειται για τους πτυχιούχους επαγγελματίες στο χώρο του αθλητισμού φυσικής αγωγής.

Άρα, λοιπόν, έχουν κάθε λόγο και συμφέρον να βρίσκονται στην ακρόαση των φορέων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Νικολαΐδης.

# ΑΝΑΣΤΑΣΙΟΣ ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):

Σας παρακαλώ, κύριε Πρόεδρε, θα μπορούσατε να κάνετε μία ακόμη ανάγνωση, γιατί δεν άκουσα την Π.Ο.ΑΣ.Υ.;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Επαναλαμβάνετε, παρακαλώ;

# ΑΝΑΣΤΑΣΙΟΣ ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):

Την Π.Ο.ΑΣ.Υ. την είπατε;

# ΧΡΗΣΤΟΣ ΚΕΛΛΑΣ (Πρόεδρος της Επιτροπής): ΠΟΕΣΥ.

**ΑΝΑΣΤΑΣΙΟΣ ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):**

Την Πανελλήνια Ομοσπονδία Αστυνομικών Υπαλλήλων;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Την Πανελλήνια Ομοσπονδία Ενώσεων Συντακτών.

# ΑΝΑΣΤΑΣΙΟΣ ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):

Την Πανελλήνια Ομοσπονδία Αστυνομικών;

# ΧΡΗΣΤΟΣ ΚΕΛΛΑΣ (Πρόεδρος της Επιτροπής): Η ΠΟΕΣΥ.

**ΑΝΑΣΤΑΣΙΟΣ ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):**

Εγώ λέω την Π.Ο.ΑΣ.Υ..

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Νικολαΐδη, είναι στην Υ.Α.Β.Α.Χ., στην Υποδιεύθυνση Αντιμετώπισης Αθλητικής Βίας στους Αγωνιστικούς Χώρους. Είναι δύο, που αλληλοκαλύπτονται.

Σας παρακαλώ, θα ήθελα όλοι να με ακούσετε. Ακούστε αγαπητοί συνάδελφοι, δεν έχουμε κανένα λόγο και καμία διάθεση να αποκλείσουμε κανέναν, εκ των προτέρων σας το λέω, όμως, επιτρέπονται 10. Εγώ δεν λέω ότι επιτρέπονται 10 φορείς. Έχουμε βάλει 13.

Θα προσθέσω, το πρότεινε ο κύριος Μεϊκόπουλος, την ΜΚΟ – Δομή που είναι στο όνομα του Άλκη Καμπανού. Έτσι, κύριε Μεϊκόπουλε; Και θα προσθέσω και τον Αθλητικό Εισαγγελέα, που ζητάει ο κύριος Κόντης. Έγιναν 15 οι φορείς και νομίζω ότι είμαστε εντάξει.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Συγνώμη, σας κάναμε πρόταση και εμείς, αλλά το παρακάμπτετε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Έχουμε συμπεριλάβει και δικές σας προτάσεις, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Συγνώμη, μια αιτιολόγηση σε αυτό το οποίο σας έθεσα και να πάρει θέση και ο Υπουργός, αλλά και ο Γενικός Γραμματέας Αθλητισμού. Πρόκειται για εκείνο τον φορέα, που άμεσα τον αφορά το άρθρο 20 του συγκεκριμένου νομοσχεδίου.

Γιατί, λοιπόν, θα πρέπει να αποκλειστεί αυτός ο φορέας, για συγκεκριμένη διάταξη που τον αφορά; Δηλαδή, το θέμα είναι, αν θα είναι 15 ή 16 οι φορείς; Προσθέστε και αυτόν, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Με αυτή τη λογική, θα πάμε και στους 18 και στους 20.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Άρα, το πρόβλημα προκύπτει γι’ αυτόν το φορέα; Ικανοποιήσατε όλες τις υπόλοιπες προτάσεις, στη δεύτερη φάση της συζήτησης και αποκλείσατε μόνο το συγκεκριμένο φορέα που σας πρότεινα. Γιατί; Ποιος είναι ο λόγος;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Συντυχάκη και δικές σας προτάσεις έχουν συμπεριληφθεί στους κληθέντες.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Το θέμα δεν είναι αυτό τώρα, να κάνουμε τώρα συζήτηση και να βάζουμε στη ζυγαριά πόσες προτάσεις γίνανε αποδεκτές και πόσες απορρίψατε από το Κ.Κ.Ε..

# ΑΝΑΣΤΑΣΙΟΣ ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):

Κύριε Πρόεδρε, θα ήθελα το λόγο για ένα λεπτό;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Μισό λεπτό, δεν έχετε το λόγο.

# ΑΝΑΣΤΑΣΙΟΣ ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):

Κύριε Πρόεδρε, με το θάνατο του αστυνομικού Λυγγερίδη, έγιναν δύο μεγάλες πορείες και εμείς δεν καλούμε τους συναδέλφους του;

# ΧΡΗΣΤΟΣ ΚΕΛΛΑΣ (Πρόεδρος της Επιτροπής): Ποιους;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Η Υ.Α.Β.Α.Χ. είναι … … *(ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αφού καλείται η Υ.Α.Β.Α.Χ., η οποία υπερκαλύπτει την Π.Ο.ΑΣ.Υ..

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Το συνδικαλιστικό όργανο. *(ομιλεί εκτός μικροφώνου)*

# ΑΝΑΣΤΑΣΙΟΣ ΝΙΚΟΛΑΪΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):

Κύριε Πρόεδρε, άλλο είπε ο Υπουργός. Το συνδικαλιστικό, εννοείτε; Πρέπει, γιατί είναι ενάντια στο να είναι η Αστυνομία μέσα στα γήπεδα και να ελέγχει. Δεν πρέπει να τους ακούσουμε αυτούς τους ανθρώπους; Σας ευχαριστώ πολύ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Θα ήθελα το λόγο, κύριε Πρόεδρε. *(ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Υπουργέ, μισό λεπτό.

Για τον Πανελλήνιο Σύλλογο Επαγγελματιών Αθλητισμού και Άσκησης, θεωρείτε ότι είναι απαραίτητο να έρθουν;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Δεν έχει νόημα τώρα, τι να έρθουν να μας πούνε; *(ομιλεί εκτός μικροφώνου)*

Πανελλήνιος Σύλλογος Άθλησης;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ναι, είναι νομικά αναγνωρισμένος και λειτουργεί εδώ και αρκετά χρόνια, είναι ένας πολυπληθής φορέας των πτυχιούχων Τ.Ε.Φ.Α.Α.. Άρα, λοιπόν, έχουν κάθε λόγο να παρίστανται, να πάρουν το λόγο και να καταθέσουν την άποψή τους για ένα νομοσχέδιο, που τους αφορά άμεσα. Πού είναι το πρόβλημα;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το πρόβλημα είναι στο ότι έχουν κληθεί ήδη 15 και ο χρόνος δεν είναι απεριόριστος, γιατί θα έχουμε δύο συνεδριάσεις, αύριο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Όπως εξελίσσεται η συζήτηση, προφανώς, υπάρχει σκοπιμότητα στην άρνηση κλήσης αυτού του συγκεκριμένου φορέα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Ιωάννης Βρούτσης, Αναπληρωτής Υπουργός Παιδείας, Θρησκευμάτων και Αθλητισμού.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρίες και κύριοι συνάδελφοι, κύριε Πρόεδρε, θέλω να ξεκινήσω εκ προοιμίου με κάτι, το οποίο κατέθεσα και στην αρχή της συζήτησης και το οποίο πιστεύω: Ότι αυτή η συζήτηση είναι μια συζήτηση, που πρέπει να μας ενώσει, πέρα από κόμματα και παρατάξεις, γιατί αυτό το νομοσχέδιο δεν είναι ένα τυπικό πολιτικό νομοσχέδιο, στο οποίο μπορείς να βάλεις ιδεολογικό πρόσημο και να έχεις διαφοροποιήσεις. Είναι ένα νομοσχέδιο, το οποίο έχει άλλα χαρακτηριστικά. Είναι ένα νομοσχέδιο για κάτι, στο οποίο είμαστε όλοι απέναντι, σε αυτό που λέγεται αθλητική βία με την όποια έκφρασή της.

Η συζήτηση, η οποία διεξήχθη μέχρι τώρα, σε αυτή την πρώτη συνεδρίαση της Επιτροπής, οφείλω να πω ότι ήταν και γόνιμη και εποικοδομητική και ευχαριστώ όλους τους Εισηγητές. Ανεξάρτητα, αν έκαναν προτάσεις ή δεν έκαναν, εγώ μπορώ και αναγνωρίσω ενίοτε και την πολιτική σκοπιμότητα, που μπορεί να υπάρχει. Άρα, λοιπόν, και μια κριτική εφ΄ όλης της ύλης καλοπροαίρετη και καλοδεχούμενη και αυτή, μέσα στην πολιτική διαδικασία είναι. Διέκρινα, όμως, από όλους, ότι υπάρχει μία κοινή κατεύθυνση, μία κοινή αγωνία να αντιμετωπίσουμε ένα ζήτημα, το οποίο υποβόσκει, υπάρχει και δηλητηριάζει, ως κάτι πολύ άσχημο, το σύνολο του αθλητισμού της χώρας.

Δεν είναι ο αθλητισμός αυτός, που βλέπουμε, ως βία, ως φαινόμενο βίας. Ο αθλητισμός έχει άλλα χαρακτηριστικά. Είναι οι αξίες, είναι κάτι ξεχωριστό, διαφορετικό. Είναι αυτό, που θέλουμε να χαιρόμαστε όλοι είτε είναι στο ποδόσφαιρο είτε σε κάποιο άλλο άθλημα. Είναι αυτό, που ονειρευόμαστε να πηγαίνουμε με τις οικογένειες, με τα παιδιά μας στα γήπεδα, να πηγαίνουν τα παιδιά μας να βλέπουν τα αθλήματα, χωρίς να υπάρχει φόβος και ανασφάλεια. Αυτός είναι ο αθλητισμός, αυτόν τον αθλητισμό θέλουμε, αλλά, δυστυχώς, υπάρχουν περιοχές του αθλητικού χώρου, του αθλητικού οικοσυστήματος, που εδώ και χρόνια δηλητηριάζονται και ξεκινάω με αυτό.

Είμαι από εκείνους, που σε όλες μου τις τοποθετήσεις, από την πρώτη μέρα, που ανέλαβα το αναβαθμισμένο πλέον κομμάτι του αθλητισμού της χώρας, που έγινε Υπουργείο, το επαναλαμβάνω - ο Πρωθυπουργός, Κυριάκος Μητσοτάκης, αναβάθμισε τον αθλητισμό σε επίπεδο Υπουργείου και δεύτερον μεταφέρθηκε, μέσα στο σωστό χώρο της οικογένειας, της παιδείας - προσπαθώ να μπω στα βαθιά νερά του χαρτογραφημένου, αλλά και αχαρτογράφητου κομματιού, που λέγεται «αθλητισμός».

Διάβασα το νόμο και πρέπει να πω σήμερα, ενώπιον της Βουλής και οφείλω να το κάνω ότι από το 1999, δεν πάω παλαιότερα, από το 1999, αναγνωρίζω τον θεμελιακό αρχικό νόμο του Ανδρέα Φούρα. Ένας νόμος πάρα πολύ καλός. Ένας νόμος, ο οποίος έβαλε τα θεμέλια στο αθλητικό νομοθετικό οικοδόμημα της χώρας. Δεν μπορούμε να παραβλέψουμε την ιστορία ούτε μπορώ να παραβλέψω ότι όλοι οι προκάτοχοί μου, από τον Φούρα, μέχρι τον Αυγενάκη, ανεξαρτήτως κυβερνήσεως, είχαν καλό σκοπό. Είχαν καλό σκοπό και υπηρέτησαν τον

αθλητισμό ισχυρές προσωπικότητες και του αθλητισμού, πολιτικά πρόσωπα, τα οποία έβαλαν τη σφραγίδα τους, έβαλαν το δικό τους λιθαράκι. Γι΄ αυτό λέω ότι σήμερα δεν ερχόμαστε να γκρεμίσουμε. Ερχόμαστε να χτίσουμε σε αυτά, τα οποία βρήκαμε. Ο Γιώργος ο Ορφανός, παραδείγματος χάρη, με την παρέμβασή του, για τις κάμερες, που θα εξηγήσω ή αργότερα ο Σταύρος ο Κοντονής, ναι, ο Σταύρος Κοντονής, κ. Μεϊκόπουλε, του ΣΥΡΙΖΑ ήταν, ναι, πήρε ηχηρές πρωτοβουλίες για το ζήτημα του αθλητισμού και της αθλητικής βίας, όπως και ο Λευτέρης ο Αυγενάκης, ο προκάτοχός μου. Θα εξηγήσω τι έκανε ο καθένας, πόσο σημαντικά ήταν αυτά και πώς ερχόμαστε, πάνω σε αυτά, να χτίσουμε και όπου υπάρχουν ελλείψεις και παραλείψεις, να αντιμετωπίσουμε το πρόβλημα, έτσι όπως έχει δημιουργηθεί, μέχρι σήμερα, στα κενά τα νομοθετικά.

Τι διαπιστώσαμε; Διαπιστώσαμε και μετά τα τελευταία απαράδεκτα γεγονότα της αθλητικής βίας, με το θάνατο και του αστυνομικού του Γιώργου και προγενέστερα και με τους άλλους φιλάθλους, που έχασαν τη ζωή τους από εγκληματικά απαράδεκτα στοιχεία, στην προσπάθεια να φέρουμε αυτό τον νόμο στη Βουλή, έγινε μία προσπάθεια ανίχνευσης αδυναμιών όλου του προηγούμενου συστήματος. Ο Γιώργος Ορφανός, παραδείγματος χάρη, όταν ήλθε στη Βουλή το θέμα των καμερών, το οποίο ήταν πραγματικά καινοτόμο, για το 2005, το θέμα των καμερών αντιμετώπιζε ένα ζήτημα, το οποίο υπάρχει, σε όλη την Ευρώπη, στα σύγχρονα κράτη, όσον αφορά την παρακολούθηση των χώρων του γηπέδου του ποδοσφαίρου καταρχήν, γιατί εκεί εκκολάπτεται η παραβατική συμπεριφορά και οι εγκληματικές οργανώσεις, όπως πολλοί της είπαν και από αυτό εδώ το βήμα, υπήρχαν κενά. Δεν έλεγε και κάποιος Εισηγητής το ανέφερε, δεν έλεγε αυτός ο νόμος πώς ακριβώς θα παρακολουθούνται οι κάμερες. Ποιος θα την παρακολουθεί, με ποια διαδικασία, τι οφείλει να κάνει αυτός, που την παρακολουθεί και που θα στέλνει το υλικό, εάν υπάρχουν παραβατικές συμπεριφορές, το υλικό των καμερών; Αυτό δεν υπήρχε, άρα, υπήρχε ένα κενό. Το δεύτερο ζήτημα, που αφορά το νόμο του Κοντονή, που πολύ σωστά προέβλεψε την ονομαζόμενη, τότε, κάρτα φιλάθλου, δηλαδή, στην προσπάθειά του ο Κοντονής, τότε, να κάνει την ονομαζόμενη ταυτοπροσωπία στην είσοδο του γηπέδου, που είναι απαραίτητο στοιχείο. Δυστυχώς, η κάρτα φιλάθλου, που έπαιρνε αναβολή, από τον ίδιο τον ΣΥΡΙΖΑ και δεν είχε εφαρμοσθεί από τον ίδιο τον ΣΥΡΙΖΑ και στη συνέχεια και από εμάς ήταν ατελέσφορη. Δεν μπορεί να γίνει πράξη. Σήμερα, με τη βοήθεια της τεχνολογίας και με τη βοήθεια και του Υπουργείου Ψηφιακής Πολιτικής, έχουμε μια άλλη πρόταση, την οποία θα σας εξηγήσω. Λευτέρης Αυγενάκης, πέρυσι το 2022, δηλαδή, μετά τη δολοφονία του Άλκη Καμπανού, η Κυβέρνηση νομοθέτησε τα πιο αυστηρά μέτρα, σε επίπεδο ποινικών κυρώσεων, σε όλη την Ευρώπη.

Είμαστε από τις πιο σκληρές, σε επίπεδο νομοθεσίας, χώρες της Ευρώπης για την αθλητική βία. Το ιδιώνυμο υπάρχει, το ιδιώνυμο εφαρμόζεται και είμαστε μία χώρα, που στο κομμάτι του ποινικού οπλοστασίου, έχουμε φθάσει στο ζενίθ, γι’ αυτό και δεν υπάρχουν εδώ ποινικές κυρώσεις. Το έχουμε καλύψει αυτό, ως χώρα, ερχόμαστε, όμως, να κάνουμε κάποια πράγματα, στα οποία υπάρχει κενό. Να καλύψουμε και νέες περιοχές του αθλητικού οικοδομήματος όσον αφορά το νομοθετικό οπλοστάσιο, που έχουμε, αλλά και τη λειτουργία της περιφρούρησης και θωράκισης των αθλητικών δραστηριοτήτων, κατ’ εξοχήν, μέσα στα ποδοσφαιρικά γήπεδα, τα οποία δεν υπάρχουν, σήμερα.

Ξεκινώ με τις τέσσερις μεγάλες δομικές αλλαγές, που επιχειρούμε, τέσσερις μεγάλες δομικές αλλαγές επιχειρούμε.

Πρώτο θέμα, το οποίο αφορά τις κάμερες. Κάμερες υπήρχαν με νόμο, όμως, ήταν μη ορθή η διαδικασία της καταγραφής του νόμου και ερχόμαστε σήμερα, με ένα πλήρες αναλυτικό, με απόλυτα διαδικαστικό χαρακτήρα, βήμα-βήμα περιγράφουμε πώς θα λειτουργούν οι κάμερες. Ακόμη βάζουμε και στο νόμο και σε ποιες περιοχές θα βλέπουν οι κάμερες στο γήπεδο, αυτό γίνεται, για πρώτη φορά. Το βλέπετε, το έχετε δει στο νόμο. Παρακολουθούμε ακριβώς διαδικαστικά με την αστυνομία, με χρονοδιαγράμματα ακριβή, την καταγραφή και στη συνέχεια το ζήτημα, το οποίο αφορά το πού θα στέλνεται το «έχει καλώς» ή το «όχι καλώς», αυτό το οποίο συσσωρεύθηκε, ως υλικό από τις κάμερες. Αυτό δεν υπήρχε και έρχεται, για πρώτη φορά και με αυτό τον τρόπο, καλύπτουμε και στην Ελλάδα το ζήτημα, το οποίο ήδη υπάρχει και σε άλλες ευρωπαϊκές χώρες, το ζήτημα της καταγραφής με τις κάμερες. Στα χρονοδιαγράμματα, τα οποία βάζουμε, στον τρόπο, με τον οποίο περιγράφουμε στο νόμο, νομίζω γίνεται η πιο ακριβής και εκτενής περιγραφή, που έχει γίνει, της διαδικασίας των καμερών, μέσα στα ποδοσφαιρικά γήπεδα και στα γήπεδα του μπάσκετ. Όπως βλέπετε, αυτό είναι κάτι, το οποίο θα εξελιχθεί, μελλοντικά και σε άλλους αθλητικούς χώρους.

Αυτό που έχει αξία, όμως, είναι ότι για πρώτη φορά, προσπαθούμε να κάνουμε κάτι το οποίο δεν έχει γίνει ποτέ στο παρελθόν. Η Υπουργική Απόφαση, η οποία περιγράφει τα τεχνικά χαρακτηριστικά αυτής της ψηφιακής καταγραφής, την ανάλυση, που θα έχουν οι κάμερες, σε ποιες περιοχές θα είναι, τι θα βλέπουν, μέσα σε κάθε γήπεδο, αυτή η Υπουργική απόφαση είναι έτοιμη.

Και επειδή δεν θέλουμε να αιφνιδιάσουμε και θέλουμε σε αυτήν την προσπάθεια συμμάχους, όχι μόνο τα Κόμματα και όλες τις πλευρές των Κομμάτων, αλλά και τις ΠΑΕ, οι οποίες θα αναλάβουν πολύ σημαντικές ευθύνες, από δω και πέρα, με αυτό το νομοσχέδιο, ήδη κλιμάκια τεχνικά από 3 υπουργεία, από το Υπουργείο Αθλητισμού, από το Υπουργείο Προστασίας του Πολίτη και από το Υπουργείο Ψηφιακής Πολιτικής συστάθηκαν, κάτω από την ομπρέλα του Υπουργείου Αθλητισμού. Σήμερα, που μιλάμε, έχουν πάει και στα 14 γήπεδα της Super League 1 - αυτό δεν έχει ξαναγίνει - δείχνοντας την καλή πρόθεση, που έχουμε, ότι λειτουργούμε, τρέχοντας, προλαμβάνοντας και τον ίδιο το νόμο, λέγοντας προς τις ποδοσφαιρικές ανώνυμες εταιρείες, ότι σας θέλουμε συμμάχους σε αυτή την προσπάθεια. Δεν αιφνιδιάζουμε, λέγοντας, «αυτή είναι η υπουργική απόφαση, που πρέπει να έχετε την επόμενη μέρα, για τις κάμερες, που θα υπάρχουν στα γήπεδα.» Αυτό, ήδη, έχει γίνει σήμερα, που διεξάγεται η πρώτη συζήτηση, στην Επιτροπή της Βουλής. Τεχνικά κλιμάκια έχουν επισκεφθεί και τα 14 γήπεδα της χώρας, της Super League 1, τον ΠΑΟΚ, παραδείγματος χάρη, που αναφέρατε, τον Άρη, τον Ολυμπιακό, τον Παναθηναϊκό, όλες τις Ομάδες, την ΑΕΚ. Η πρώτη συνάντηση έχει γίνει και θα υπάρξει και δεύτερος γύρος συναντήσεων, για να εξειδικευτούν περισσότερο τα ζητήματα, που αφορούν και τις κάμερες και την ταυτοπροσωπία.

Δεύτερη μεγάλη παρέμβαση, όπου υπήρχε κενό και νομίζω ότι σε αυτά, τα οποία λέω δεν υπάρχει κάποιος που μπορεί να έχει αντίρρηση για τις κάμερες, παραδείγματος χάρη και σε αυτό συμφωνούμε, ανεξάρτητα από τις επιμέρους διαφοροποιήσεις. Ναι, στις κάμερες, στην πλήρη καταγραφή όλων των στιγμών μέσα στο γήπεδο, συμφωνούμε όλοι. Και ανοίγω μια παρένθεση να πω ότι το πιο σημαντικό μέρος των επιπτώσεων και κυρώσεων, εκτός από τα διοικητικά πρόστιμα, τα οποία υπάρχουν, αφορούν επιπτώσεις, που έχουν να κάνουν με τη διεξαγωγή του αγώνα κεκλεισμένων των θυρών, χωρίς φιλάθλους και όχι διακοπή και τιμωρία της ομάδας από το πρωτάθλημα. Στόχος μας δεν είναι να τιμωρηθεί η ομάδα. Στόχος μας είναι να γίνει ο αγώνας, να γίνει το πρωτάθλημα, αλλά χωρίς φιλάθλους. Αυτό θα πονέσει την τσέπη αυτού, ο οποίος έχει την ευθύνη της ποδοσφαιρικής ανώνυμης εταιρείας, αλλά δεν βάζει και αυτός και δεν συνεισφέρει σε αυτό, που πρέπει, για να κάνουμε όλοι μαζί αυτή την κοινή προσπάθεια αντιμετώπισης της βίας και είναι κατανοητό και χαίρομαι που σε αυτό είμαστε όλοι σύμφωνοι.

Δεύτερον, ταυτοπροσωπία. Είπα, πριν λίγο, ότι υπήρχε μια νομοθετική πρωτοβουλία του 2015, η οποία ήταν ατελέσφορη, ενώ υπήρχε καλή πρόθεση. Τι κάνουμε, σήμερα; Σε συνεργασία με το Υπουργείο Ψηφιακής Πολιτικής, με τη βοήθεια, δηλαδή, της τεχνολογίας, κύριε Νικολαΐδη, κάνουμε κάτι, το οποίο δεν υπήρχε στο παρελθόν. Η κάρτα φιλάθλου δεν μπορεί να λειτουργήσει. Ερχόμαστε, λοιπόν και φτιάχνουμε μέσα μια εφαρμογή, μέσω του κινητού, ένα κινητό, το οποίο έχει τη δυνατότητα πλέον να έχει και το ηλεκτρονικό εισιτήριο, το οποίο υπάρχει, ως εισιτήριο και ταυτόχρονα να υπάρχει και η ταυτοπροσωπία, διαμέσου της ταυτότητας. Αυτό το matching και η διασταύρωση, που θα γίνεται, μέσα στο κινητό, θα είναι το διαβατήριο, για να μπει κάποιος στο γήπεδο. Μετά την εφαρμογή αυτής της διαδικασίας, πλέον θα ξέρουμε τον κάθε ένα και την κάθε μία, που μπαίνει, στο γήπεδο. Μη γελιόμαστε, ένα από τα στοιχεία, τα οποία εκκολάπτει την παραβατικότητα ή την εγκληματικότητα μέσα στα γήπεδα, παρότι αυτή δεν φαίνεται και δεν εμφανίζεται πλέον, μέσα στα γήπεδα, αλλά εκτός γηπέδων, είναι ότι υπάρχει το στοιχείο της ανωνυμίας και της απροσωπίας. Μπαίνει ο άλλος μέσα και νομίζει ότι δεν τον ξέρει κανένας. Άρα, λοιπόν, τώρα το θέμα ότι θα μπαίνει και θα περνάει από το τουρνικέ με την ταυτότητά του, το όνομά του, τη διεύθυνσή του και θα ξέρουμε ποιος είναι, θα αλλάξουν πολλά πράγματα, με αυτή τη διαδικασία. Δεν είναι κάτι, με το οποίο ανακαλύπτουμε την Αμερική. Αυτό, ήδη, υπάρχει και σε άλλες ευρωπαϊκές χώρες – και η ταυτοπροσωπία και οι κάμερες – που τώρα πλέον παίρνει σάρκα και οστά και στη χώρα μας. Σε αυτό το ζήτημα χαίρομαι, που δεν υπάρχει κάποιος, που να έχει αντίρρηση, με εξαίρεση, αν κατάλαβα καλά το Κομμουνιστικό Κόμμα, το οποίο λέει ότι αυτό είναι για άλλους λόγους, για να βλέπουμε ποιοι μπαίνουν στο γήπεδο. Δικαίωμα του, δική του πολιτική προσέγγιση. Όλα τα άλλα Κόμματα συμφωνούν ότι πρέπει πλέον να γίνει η ταυτοπροσωπία στην είσοδο του γηπέδου, γεγονός και πραγματικότητα.

Στο ζήτημα το συγκεκριμένο ακούστηκαν ορισμένα επιμέρους σχόλια από τους Εισηγητές, πώς θα μπαίνουν όλοι στο γήπεδο, κάποιοι δεν γνωρίζουν την τεχνολογία, τι θα γίνει με τα παιδιά και άλλα. Σας λέω, λοιπόν, ότι κατά τη διαδικασία της συζήτησης στην Επιτροπή, ο Γενικός Γραμματέας Πληροφοριακών Συστημάτων και Ψηφιακής Διακυβέρνησης, κ. Δημοσθένης Αναγνωστόπουλος, θα πάρει το λόγο να σας εξηγήσει, όχι σε αυτή τη συνεδρίαση, αλλά αύριο, που θα έχουμε και τα άρθρα, ότι πάρα πολλά από αυτά, για τα οποία εκφράσατε τόσες ανησυχίες, θα καλυφθούν. Δηλαδή, τα ανήλικα παιδιά θα μπουν μέσα στο γήπεδο, με τη διαδικασία του γονέα, εκτός αν κάποιος πιστεύει ότι τα ανήλικα παιδιά πρέπει να μπαίνουν, χωρίς την προστασία του γονέα. Το όριο ηλικίας είναι τα 15 χρόνια και από 15 και πάνω, θα μπορούν πλέον να μπαίνουν, με το δικό τους κινητό.

Για τους ανθρώπους, οι οποίοι έρχονται από το εξωτερικό - κάποιος Εισηγητής το έθεσε

- από άλλες ομάδες, ναι, θα υπάρχει, κ. Νικολαΐδη, ειδική πρόβλεψη. Δεν θα αφήσουμε να έρθουν από το εξωτερικό κάποιοι φίλαθλοι και να τους αφήσουμε εκτός γηπέδου και να ακολουθήσουν τη δική μας συντεταγμένη διαδικασία. Αυτά, όμως, είναι ζητήματα, τα οποία, επιτρέψτε μου να σας πω, είναι μικρής σημασίας, μπροστά στο μεγάλο επίτευγμα ότι επιτέλους, για πρώτη φορά, στην Ελλάδα, θα γίνει πράξη η ταυτοπροσωπία αυτών, που μπαίνουν στα γήπεδα και αυτό είναι κάτι, το οποίο πρέπει όλους να μας κάνει να αισθανόμαστε μια ιδιαίτερη ανακούφιση, γιατί αυτό ήταν μια παθογένεια πολλών ετών, που δεν λύθηκε, από κανένα Κόμμα, προηγούμενα.

Το τρίτο θέμα έχει να κάνει με την περίφημη Επιτροπή της ΔΕΑΒ. Πρέπει να υπάρξει ένα όργανο, το οποίο θα έχει μία επιτελική μορφή, πάνω στο ζήτημα των παραβατικών συμπεριφορών. Αυτό το όργανο επιλέξαμε να είναι η Διαρκής Επιτροπή Αντιμετώπισης Βίας, υφιστάμενο όργανο στο Υπουργείο Αθλητισμού, εδώ και χρόνια. Δίνουμε μεγάλη σημασία στη ΔΕΑΒ, την αναβαθμίζουμε, της μειώνουμε τον αριθμό, για να είναι όργανο ευέλικτο, αποφασιστικό και γρήγορο, που θα παίξει, από εδώ και πέρα, πολύ σημαντικό ρόλο, στην εξέλιξη των παραβατικών συμπεριφορών και στην επιβολή προστίμων, όπως θα εξηγήσω.

Το τρίτο μεγάλο ζήτημα, που αφορά και σχετίζεται με τη ΔΕΑΒ και την επιβολή προστίμων, ως Επιτροπής στο Υπουργείο Αθλητισμού, έχει να κάνει με τα διοικητικά πρόστιμα, τα οποία έρχονται και, επιτρέψτε μου να σας πω, είναι κεραυνός εν αιθρία γι’ αυτούς, οι οποίοι θα παραβιάσουν τις διατάξεις του υφιστάμενου σχεδίου νόμου, που φέρνουμε προς ψήφιση. Σας λέω εκ προοιμίου ότι η θέση μου είναι ότι βρισκόμαστε σε έναν ακήρυχτο πόλεμο, απέναντι στην αθλητική βία και το Υπουργείο Αθλητισμού είναι με το δάχτυλο στη σκανδάλη. Ουαί και αλίμονο σ’ αυτόν, ο οποίος θα μπει σε μία παραβατική συμπεριφορά και θα υποπέσει σε αθλητική βία. Αυτό θα έχει επιπτώσεις ακαριαίες, όχι υποκειμενικές, ταχύτατες και πολύ βαριές. Έχετε ήδη διαβάσει ότι αυτές οι ποινές είναι δέσμια αρμοδιότητα, δηλαδή, δεν είναι υποκειμενικές διαδικασίες, βάσει των οποίων μπορεί κάποιος να εκτιμήσει, εάν αυτή η παράβαση επιφέρει το κλείσιμο της επόμενης αγωνιστικής για την ομάδα, η οποία έριξε την κροτίδα ή όχι. Δέσμια αρμοδιότητα σημαίνει ότι έρχεται κατευθείαν στη ΔΕΑΒ, η οποία, χωρίς δεύτερη σκέψη, επιβάλλει το κλείσιμο της επόμενης αγωνιστικής, με τη συγκεκριμένη διαδικασία. Δέσμια αρμοδιότητα είναι ότι, εάν δεν λειτουργούν οι κάμερες, την επόμενη αγωνιστική, θα είναι κεκλεισμένων των θυρών το γήπεδο. Προσωπικά εύχομαι και θέλω να το ακούσετε αυτό, μακάρι να μην εφαρμοστεί στο κομμάτι αυτό ποτέ ο νόμος, να μη χρειαστεί ποτέ να πέσουν αυτές οι ποινές, γιατί οι ποινές αυτές θα πέσουν, τη στιγμή που θα πέσει κροτίδα, που θα ριχτεί αντικείμενο, μέσα στον αγωνιστικό χώρο, τη στιγμή, που δεν θα λειτουργούν οι κάμερες ή τη στιγμή, που οι κάμερες δεν θα βλέπουν, π.χ. συγκεκριμένους χώρους, όπως επιβάλλει ο νόμος ή τη στιγμή, που παράγοντες θα εμφανιστούν στα αποδυτήρια, που πάνε οι διαιτητές ή που πάνε οι αθλητές αντίπαλης ομάδας ή ακόμα - ακόμα και πανό, τα οποία έχουν αυτά τα χαρακτηριστικά, που περιγράφει ο νόμος.

Με λίγα λόγια, επαναλαμβάνω, τα μέτρα είναι δρακόντεια, στο κομμάτι των διοικητικών επιπτώσεων. Επειδή ακούστηκε ότι μπορεί να υπάρχει ένσταση, εκτός συνόρων, σας λέω ότι αυτά τα διοικητικά μέτρα είναι δικαίωμα της χώρας μας να τα επιβάλλουμε, είναι ταχύτατα, λύνουν ένα πρόβλημα, το οποίο υπάρχει καταγεγραμμένο, στη συνείδηση των Ελλήνων πολιτών και των φιλάθλων Ελλήνων, το στοιχείο και η αίσθηση της ατιμωρησίας. Ξέρετε πάρα πολύ καλά ότι, όταν δούμε, σε έναν αγώνα, μια παραβατική συμπεριφορά ή πράγματα, τα οποία μας ενοχλούν, μας θίγουν, ως πολίτες, ως φιλάθλους, αυτές οι συμπεριφορές οι έκνομες, οι απαράδεκτες τοποθετήσεις, μέχρι να ευδοκιμήσουν, σε επίπεδο ποινικής διαδικασίας, έχει περάσει καιρός και αισθανόμαστε όλοι ότι τελικά δε γίνεται τίποτα σ’ αυτή τη χώρα, που λέγεται Ελλάδα. Αυτές οι ποινές και οι διαδικασίες θα συνεχίσουν να υπάρχουν. Έρχεται, όμως το κράτος, με αποφασιστικότητα, έρχεται η πολιτεία και λέει ότι τώρα όλο αυτό το κομμάτι το διοικητικό θα το αντιμετωπίζουμε πολύ - πολύ πιο γρήγορα, πολύ - πολύ πιο αποτελεσματικά και με δέσμια αρμοδιότητα, όχι με υποκειμενικό τρόπο. Έχει μεγάλη σημασία αυτό. Ταχύτατα.

Άρα, λοιπόν, όταν θα ψηφιστεί αυτός ο νόμος και κατά τη διαδικασία της ψήφισής του - ήδη έχει γίνει αυτό, που θα σας πω- ότι όλες οι Ποδοσφαιρικές Ανώνυμες Εταιρίες έχουν πάρει αυτό το σχέδιο νόμου, το έχουν διαβάσει, το έχουν ζυγίσει και έχουν καταλάβει ότι δεν παίζουμε. Εμείς τις Ποδοσφαιρικές Ανώνυμες Εταιρείες -για να μην παρερμηνευθεί αυτό που λέω- τις θέλουμε συμμάχους. Θέλουμε να αυξήσουν και να βελτιώσουν το προϊόν τους.

Ποιο είναι το προϊόν τους; Το προϊόν τους είναι οι φίλαθλοι. Να μπορούν, πλέον, τα γήπεδα να γεμίζουν, με περισσότερο κόσμο, να υπάρχει μεγαλύτερη ασφάλεια, μέσα στα γήπεδα τα ποδοσφαιρικά και εκεί να πηγαίνει ο κόσμος, να χαίρεται αυτό το ωραίο άθλημα, που λέγεται ποδόσφαιρο. Πρέπει, όμως, αυτό να το κατανοήσουν όλοι. Δεν χωράνε πλέον παραβατικές συμπεριφορές και δεν χωράνε θύρες, στις οποίες θα μπαίνει μπουλούκι ο κόσμος, διότι πλέον, με την ταυτοπροσωπία, τα πράγματα αλλάζουν.

Ειπώθηκε από κάποιον Εισηγητή, τι θα γίνει με τις περιοχές των γηπέδων, που υπάρχουν υπεράριθμοι φίλαθλοι από το ζήτημα, που αφορά τον αριθμό, ο οποίος είναι συγκεκριμένος. Δεν μπορεί πλέον να γίνει αυτό. Όταν θα γίνει αυτό το συγκεκριμένο ζήτημα, επειδή θα μπαίνουν όλοι με τουρνικέ και με ταυτοπροσωπία, εάν παραβιαστεί αυτό που η Αστυνομία θα είναι παρούσα και θα υπάρχει στο φύλλο αγώνα, τότε η επίπτωση θα είναι πολύ δραματική για την ομάδα. Η συγκεκριμένη ομάδα, τη στιγμή, που διαπιστωθεί -εφόσον βλέπετε ότι στο νόμο υπάρχει και το στοιχείο του δειγματοληπτικού ελέγχου, το οποίο θα στείλει αμέσως στη ΔΕΑΒ και θα πει ότι στη θύρα τη συγκεκριμένη μπήκαν περισσότεροι φίλαθλοι, χωρίς εισιτήριο, χωρίς τη διαδικασία, που προβλέπει νόμος- την επόμενη αγωνιστική, το γήπεδο αυτό θα τιμωρηθεί κεκλεισμένων των θυρών, όταν θα είναι γηπεδούχος συγκεκριμένη ομάδα. Αυτά είναι τα όπλα μας. Τα όπλα μας είναι αυστηρά, είναι δρακόντεια και νομίζω ότι θα επιφέρουν ένα πολύ σημαντικό αποτέλεσμα.

Θεωρώ ότι είναι άλμα αυτό το νομοσχέδιο, στην αντιμετώπιση της οπαδικής βίας. Δεν είναι η λύση. Η απόλυτη λύση δεν υπάρχει. Είναι ένα κοινωνικό φαινόμενο η βία, που πλέον συντελείται, όπως είπατε, εκτός γηπέδων. Είναι μια πραγματικότητα, αλλά αυτό το κοινωνικό φαινόμενο, αν αντιμετωπιζόταν μόνο με την αυστηροποίηση των ποινών, δεν θα είχαμε ούτε εγκληματικότητα ευρύτερη. Εμείς ερχόμαστε τώρα και προσπαθούμε όλο αυτό, το οποίο εκκολάπτεται, μέσα στους αθλητικούς χώρους και κατεξοχήν στο ποδόσφαιρο, να το αναχαιτίσουμε, να το περιορίσουμε και να θωρακίσουμε την ασφάλεια των ανθρώπων και των φιλάθλων, που πάνε μέσα στο γήπεδο, με τον καλύτερο δυνατό τρόπο, με τη βοήθεια της τεχνολογίας. Αυτή είναι η πραγματικότητα. Μαγικά δεν υπάρχουν περισσότερα.

Ειπώθηκαν προτάσεις από διάφορα Κόμματα, κύριε Νικολαΐδη, σας άκουσα, βεβαίως είσαστε ευπρόσδεκτοι σε ζητήματα, τα οποία αφορούν την παιδεία, όσον αφορά την αθλητική συμπεριφορά να τα ακούσουμε. Τα καλωσορίζουμε. Είμαστε ανοιχτοί, όπως είπα από την αρχή, να υιοθετήσουμε προτάσεις και απόψεις, οι οποίες θα ενδυναμώσουν την προσπάθειά μας και μέχρι την ολοκλήρωση στην Ολομέλεια, θα συνεχίσουμε να είμαστε εδώ και να ακούμε, ως Υπουργείο.

Το νομοσχέδιο αυτό εισάγει και κάτι, το οποίο έχει ένα ειδικό χαρακτήρα, το οποίο το ονομάζω μεταρρύθμιση. Από κάποιον Εισηγητή ταυτοποιήθηκε, με την έννοια του ΠΕΛΟΠΑ. Δεν είναι η πραγματικότητα αυτή, είναι τελείως διαφορετικό. Πρόκειται για μια μεγάλη μεταρρύθμιση. Η μεταρρύθμιση λέγεται e-ΚΟΥΡΟΣ. Θα μάθουμε, για πρώτη φορά και θα μετρήσουμε τον αθλητισμό στη χώρα. Έτσι όπως το είχα περιγράψει, όταν το ανακοίνωσα από το Υπουργείο είναι η ΕΡΓΑΝΗ του αθλητισμού. Ο e-ΚΟΥΡΟΣ θα αποτελέσει, πλέον, τη μεγάλη καινοτομία και τη μεγάλη μεταρρύθμιση. Η πρώτη έκθεση θα παρουσιαστεί, στα τέλη Φεβρουαρίου του 202 και, για πρώτη φορά, θα έχουμε στοιχεία, βάσει των οποίων θα

μπορούμε να γνωρίζουμε τον αθλητισμό στη χώρα, για όλα τα αθλήματα, ανά νομό και ανά Επικράτεια. Έτσι, μετά την πρώτη έκθεση, η οποία, με την πάροδο του χρόνου, θα ενδυναμώνεται ο e-ΚΟΥΡΟΣ, θα έχουμε τη δυνατότητα στη χώρα μας, καθώς θα μπει το e- ΚΟΥΡΟΣ app και στο κινητό, να ξέρουμε με ακρίβεια, σε κάθε περιοχή της χώρας, όλα τα αθλήματα, τα οποία είναι πιστοποιημένα από το Υπουργείο Αθλητισμού, με πιστοποιημένους προπονητές. Πρόκειται για μια μεγάλη δομική αλλαγή στο οικοσύστημα του αθλητισμού της χώρας μας και αυτό θα είναι πλέον ένα μεγάλο επίτευγμα, το οποίο θα είναι προϊόν του Υπουργείου Αθλητισμού και το οποίο θα διατίθεται σε όλες τις ομοσπονδίες, σε όλο τον κόσμο του αθλητισμού της χώρας μας και θα είναι ένα εργαλείο, μέσα από το οποίο θα μπορέσουμε να βγάλουμε συμπεράσματα, για τον αθλητισμό της χώρας μας στο μέλλον. Παραδείγματος χάρη, ας πούμε ένα άθλημα. Ας πούμε το άθλημα της πυγμαχίας ή της πάλης ή του πόλο ή του μπάσκετ θα γνωρίζουμε γι’ αυτά τα αθλήματα και για όλα τα υπόλοιπα - τα 63 αναγνωρισμένα αθλήματα στην ομπρέλα του Υπουργείου Αθλητισμού- σε κάθε περιοχή της χώρας, τα ποσοτικά και ποιοτικά του χαρακτηριστικά, αλλά και για το κάθε άθλημα, σε όλη την επικράτεια.

Αυτό σημαίνει ότι μετά από ένα χρόνο, με την καινούργια καταγραφή, θα γνωρίζουμε ποια αθλήματα συρρικνώθηκαν, σε ποιες περιοχές και σε επίπεδο Επικράτειας. Ποια είναι η ποσότητα και ποιότητα του αθλητισμού της χώρας, αν διευρύνεται ή αν συρρικνώνεται. Ποια αθλήματα μεγεθύνονται και ποια συρρικνώνονται. Αυτό δεν το ξέραμε, μέχρι σήμερα. Αυτό αποτελεί μεταρρύθμιση, η οποία ξεκινάει, στο τέλος του Φεβρουαρίου του 2024. Φυσικά και θα είναι προϊόν, το οποίο θα δοθεί και σε όλα τα Κόμματα, όπως και η «Εργάνη», κάποτε, το 2013, όταν δημιουργήθηκε από τον ομιλούντα Υπουργό, στο Υπουργείο Εργασίας. Θα είναι και αυτό ένα πολύ σημαντικό επίτευγμα, το οποίο θα βοηθήσει, πιστεύω, στην καταγραφή, ως εργαλείο του αθλητισμού και σε πολύ σημαντικές αποφάσεις για το μέλλον για τον αθλητισμό της χώρας μας στο σύνολό του, αλλά και εξατομικευμένα, ως ένα άθλημα.

Στην πρώτη αυτή κατάθεση σκέψεων και εισήγησης του νόμου, είχα να σας πω αυτά τα πράγματα, τα οποία νομίζω ότι περιλαμβάνουν σε γενικές γραμμές και την καλή πρόθεση, που έχουμε, ως Υπουργείο Αθλητισμού και τη διαπίστωση ότι δεν ανακαλύπτουμε την Αμερική, αλλά ερχόμαστε, αυτή τη στιγμή, να βρούμε πράγματα καινοτόμα, τα οποία έλειπαν από το αθλητικό οπλοστάσιο της χώρας μας, όπως είναι οι κάμερες, όπως είναι η ταυτοπροσωπία. Δείχνουμε την αποφασιστικότητα της Κυβέρνησης, όσον αφορά την αθλητική βία, με τα δρακόντεια μέτρα, τα οποία παίρνουμε. Μέτρα, τα οποία είναι πάρα πολύ βαριά, σε επίπεδο κυρώσεων και ταυτόχρονα, δεν έχουν μέσα το στοιχείο της υποκειμενικότητας, καθότι πλέον με τη δέσμια αρμοδιότητα, θα οδηγούν τη ΔΕΑΒ να βάζει αυτόματα το πρόστιμο, κάτι το οποίο θα εξαλείψει και το αίσθημα της ατιμωρησίας.

Όπως κάθε νόμος, έτσι κι αυτός, όταν και εφόσον ψηφιστεί, θα κριθεί στην πράξη. Εκτιμώ όμως, ότι τα στοιχεία, τα οποία περιέχει αυτή η νομοθετική πρωτοβουλία της Κυβέρνησης, είναι στοιχεία, τα οποία δεν μπορούμε να γυρίσουμε πίσω ή να μην εφαρμοστούν, διότι πάρα πολλοί θα μπορέσουν να πουν ότι και άλλες φορές ειπώθηκαν και δεν εφαρμόστηκαν, το άκουσα. Όμως αυτή τη φορά και το ζήτημα της ταυτοπροσωπίας, ένα κρίσιμο ζήτημα, το οποίο εκκρεμεί, πάρα πολλά χρόνια, στην Ελλάδα και το ζήτημα των καμερών, πλέον, θα λειτουργήσουν, με απόλυτη διαδικασία, η οποία δεν μπορεί να ξεφύγει από το by the book, που περιγράφει ο νόμος.

Κλείνω, λέγοντας, για άλλη μια φορά, ότι είμαστε στη διάθεσή σας, ως Υπουργείο Αθλητισμού, κατά τη διάρκεια της συζήτησης στην Επιτροπή της Βουλής. Τώρα, που τελειώνουμε και την πρώτη συνεδρίαση, η οποία αφορά τις τοποθετήσεις των Κομμάτων, όταν θα πάμε στα άρθρα και στη δεύτερη ανάγνωση, θα ήθελα να ακούσω επιμέρους παρατηρήσεις, πάνω στις διαδικασίες τις συγκεκριμένες. Και όπως σας είπα και στην αρχή, το ζήτημα, το οποίο αφορά την αποδοχή προτάσεων εκ μέρους των Κομμάτων είναι αυτονόητο για εμάς.

Ακούστηκε και μία κριτική, στην οποία πρέπει να απαντήσω: Ότι επειδή κλείσαμε τα γήπεδα, αυτοί με τα διαρκείας εισιτήρια, χάσανε. Εγώ νομίζω ότι όταν κάποιος αναφέρει την ημερομηνία 12 Φεβρουαρίου και λέω ότι μέχρι τις 12 Φεβρουαρίου έμειναν κλειστά τα γήπεδα, γιατί θα ανοίξουν, μετά τις 12 Φεβρουαρίου, το ερώτημα είναι στη ζυγαριά, μεταξύ ασφάλειας και μιας προσωρινής αναστολής της λειτουργίας, με φιλάθλους των ποδοσφαιρικών ανωνύμων εταιρειών, ποιο έχει μεγαλύτερο βάρος; Εννοείται πως έχει η ασφάλεια. Κανείς δεν μπορεί να διαπραγματευτεί την ασφάλεια του φιλάθλου, την ασφάλεια του αθλητή, την ασφάλεια αυτού, που θέλει να πάει στο γήπεδο να δει με το παιδί του, την οικογένειά του ή και ο ίδιος έναν αθλητικό αγώνα.

Για εμάς η ασφάλεια είναι ύψιστη προτεραιότητα και δεν είναι μια λέξη κενή και ένα ευχολόγιο. Ως Υπουργός, παρέλαβα το Υπουργείο, τον Αύγουστο του 2023, η προτεραιότητα, που έβαλα, ήταν για την ασφάλεια όλων των αθλητικών εγκαταστάσεων της χώρας. Κάτι που πήγαινε, με διαδικασία απλής υπογραφής, για δεκαετίες, η οποία έδινε πράσινο φως στη λειτουργία των αθλητικών εγκαταστάσεων, με τη μορφή της παράτασης, αυτό έκλεισε οριστικά. Από την 1η Σεπτεμβρίου του 2023, δεν μπορεί να λειτουργήσει αθλητική εγκατάσταση στη χώρα μας είτε είναι δημοτική είτε είναι εθνικού χαρακτήρα, χωρίς απόλυτη ασφάλεια. Όταν μπήκε αυτή η υπογραφή, έκλεισαν πάρα πολλές αθλητικές εγκαταστάσεις, στην Ελλάδα. Υπήρξαν αντιδράσεις. Όμως η Κυβέρνηση, η πολιτική ηγεσία του Υπουργείου ήταν άκαμπτη. Ήθελε την ασφάλεια, πάνω απ’ όλα. Σήμερα, είμαστε στην ευχάριστη θέση να σας πω, ότι δεκάδες αθλητικές εγκαταστάσεις ξεκινούν και ανοίγουν πλέον, με ασφάλεια, γιατί έχουν τα δύο απαραίτητα στοιχεία: την τεχνική επάρκεια στατικότητας και την απαραίτητη πυροπροστασία. Δύο στοιχεία, που, δυστυχώς, δεν υπήρχαν, για δεκαετίες, στη διαδικασία της αδειοδότησης λειτουργίας των αθλητικών εγκαταστάσεων.

Υπάρχουν και άλλα πολλά πράγματα, τα οποία θα έχουμε την ευκαιρία να πούμε, το επόμενο διάστημα.

Θέλω να σας ευχαριστήσω γι’ αυτή την πρώτη συζήτηση. Επαναλαμβάνω, ότι θα είμαστε ανοιχτοί. Θέλω η συζήτηση να διεξαχθεί μέχρι τέλους, με τον καλύτερο δυνατό τρόπο, με συναίνεση και όπως είπα, είμαι στη διάθεσή σας να υιοθετήσουμε προτάσεις, εάν και εφόσον βλέπουμε ότι είναι στη σωστή κατεύθυνση και μπορούν να μπουν στο νομοσχέδιο και να βοηθήσουν την κοινή προσπάθεια. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Υπουργό και θα δώσω τον λόγο στην κυρία Σοφία-Χάϊδω Ασημακοπούλου, η οποία έχει εγγραφεί.

**ΣΟΦΙΑ -ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, στον ελληνικό αθλητισμό έχουμε γίνει, πολλές φορές, μάρτυρες συμπεριφορών παραγόντων, που όχι μόνο καλλιεργούν, αλλά και διογκώνουν τον οπαδικό φανατισμό, με τα συνακόλουθα τραγικά αποτελέσματα.

Η «οπαδική βία» βγήκε από τον κλειστό χώρο των γηπέδων και έκανε τον ιδιότυπο πόλεμο, που μαίνεται αρκετές δεκαετίες, μεταξύ των οργανωμένων, κυρίως οπαδών, των μεγάλων ομάδων της χώρας.

Η βία στα γήπεδα είναι βαθιά κοινωνικό φαινόμενο, με συγκεκριμένες αιτίες.

Επηρεάζεται και επηρεάζει πολιτικά, πολιτισμικά, οικονομικά και κοινωνικά συμβάντα.

Όσο αυξάνεται η επιθετικότητα στην κοινωνία, με αντίστοιχο αναλογικό τρόπο, θα αυξάνεται και στον αθλητισμό.

Η αθλητική Βία δεν έχει καμία σχέση με το φίλαθλο πνεύμα. Πρόκειται για βία οργανωμένη και συχνά κατευθυνόμενη. Η βιαιότητα και η επικινδυνότητα στην εξέλιξη των επιθέσεων είναι εμφανής και στη χρήση βαρέως οπλισμού, όπως βόμβες μολότοφ, ναυτικές φωτοβολίδες, μαχαίρια, ρόπαλα με καρφιά και άλλα πολεμικά όπλα.

Ο κύριος παράγοντας, που συμβάλλει στα επεισόδια, είναι η εμπορευματοποίηση του Αθλητισμού, η οποία καλλιεργεί την επιδίωξη της νίκης, με κάθε μέσο. Αυξάνει τον ανταγωνισμό και δυναμιτίζει το κλίμα των αθλητικών συναντήσεων.

Απέναντι σε όλα αυτά, η πολιτική ηγεσία διαχρονικά και οι αρμόδιοι αθλητικοί θεσμοί διακηρύττουν, δήθεν, την αποφασιστικότητά τους, για την αντιμετώπιση του προβλήματος, χρησιμοποιώντας συνεχώς νέα μέτρα καταστολής.

Στο τέλος, κανένα ουσιαστικό αποτέλεσμα καταστολής δεν υπάρχει και το πρόβλημα, όχι μόνο διαιωνίζεται, αλλά γιγαντώνεται. Η ρεαλιστική αντιμετώπιση του αρνητικού αυτού κοινωνικού φαινομένου, όμως, δεν μπορεί να προέλθει μόνο, μέσα από την κατασταλτική στρατηγική, αλλά και μέσα από την κοινωνικοπολιτική δράση και την αντιμετώπιση των γενεσιουργών παραγόντων του. Κάτι που βεβαίως δεν κομίζει ούτε το συγκεκριμένο νομοσχέδιο.

Προχωρείτε, με το παρόν, στην αναμόρφωση της σύνθεσης και των αρμοδιοτήτων της Διαρκούς Επιτροπής για την Αντιμετώπιση της Βίας. Στην αναμόρφωση της ρύθμισης των λεσχών φιλάθλων, μέσω του περιορισμού τους σε μία λέσχη, ανά έμβλημα αθλητικής ομάδας. Στην ταυτοποίηση των κατόχων εισιτηρίων, στην αναμόρφωση του κανονιστικού πλαισίου των ελέγχων των συστημάτων ηλεκτρονικής εποπτείας, των αθλητικών εγκαταστάσεων. Στην αυστηροποίηση της ποινικής μεταχείρισης δημοσίων δηλώσεων, που υποκινούν και ενθαρρύνουν πράξεις βίας, με αθλητικό υπόβαθρο. Στη θέσπιση αναλογικής απομείωσης της χρηματοδότησης αθλητικής ανώνυμης εταιρείας, Τμήματος Αμειβομένων Αθλητών ή αθλητικού σωματείου, στις περιπτώσεις, που αυτά τα αθλητικά νομικά πρόσωπα τιμωρούνται με διοικητικά μέτρα για παραβατικές συμπεριφορές των φιλάθλων τους και στη σύσταση της Εθνικής Επιτροπής Συντονισμού. Πρόκειται προφανέστατα για ημίμετρα. Μη μπορώντας να επιβάλλετε το νόμο, τιμωρείτε τους πολλούς και όχι τα λίγα εγκληματικά στοιχεία.

Προχωράτε στη σύσταση, στην Γενική Γραμματεία Αθλητισμού του Υπουργείου Παιδείας, Θρησκευμάτων και Αθλητισμού, Εθνικής Επιτροπής Συντονισμού. Θα είναι ενδεκαμελής και θα συγκροτείται, με κοινή Απόφαση των Υπουργών Παιδείας, Θρησκευμάτων και Αθλητισμού και Προστασίας του Πολίτη.

Με την ίδια Απόφαση θα καθορίζεται ο τρόπος λειτουργίας της Επιτροπής και κάθε άλλη αναγκαία λεπτομέρεια. Τα πάντα με διαφάνεια και καθόλου φωτογραφικά, όπως άλλοτε μας είχατε συνηθίσει, τόσα χρόνια. Δεν αρκεί η Διαρκής Επιτροπής για την Αντιμετώπιση της Βίας; Γιατί συστήνετε και άλλη; Μας λέτε ότι η αστυνομική αρχή θα δύναται, εντός και εκτός των αθλητικών εγκαταστάσεων, να διενεργεί δειγματοληπτικούς ελέγχους, προκειμένου να διαπιστώνει τη χρήση, αποκλειστικά και μόνο, ονομαστικών εισιτηρίων, σε έντυπη ή ηλεκτρονική μορφή, αλλιώς θα επιβάλλει πρόστιμο. Θεωρείτε, πράγματι, ότι αυτός ο δειγματοληπτικός έλεγχος θα είναι αρκετός; Οι έλεγχοι πρέπει να είναι εξονυχιστικοί, όχι απλά δειγματοληπτικοί και σε τι βαθμό θα τους εκτελείτε, σε στάδια, με χιλιάδες φιλάθλους και με την αστυνομική δύναμη, εντελώς υποστελεχωμένη παντού;

Είναι βέβαιον ότι αυτή η βία μπορεί να έχει, ως αφορμή γηπεδικές και ομαδικές διαφορές, τα αίτια, όμως, είναι βαθύτερα. Πηγάζουν, σε ένα μεγάλο βαθμό, από την έλλειψη αθλητικής αγωγής και παιδείας και από την έλλειψη βασικών αθλητικών κοινωνικών και πολιτισμικών αξιών.

Η αθλητική παιδεία μπορεί και πρέπει να αποτελέσει ένα βασικό τρόπο μακροπρόθεσμα αντιμετώπισης της βίας στον αθλητισμό. Εμείς, σαν Ελληνική Λύση, το τονίζουμε ότι ο αθλητισμός, στην Ελλάδα, περνάει σοβαρή κρίση.

Η διασφάλιση της προστασίας απαιτεί συνδυασμένη στόχευση και συνεργασία της κοινωνίας και με την πολιτεία. Η επιφανειακή αντιμετώπιση του ζητήματος, χωρίς να χτυπάμε το κακό στη ρίζα του, αυστηρά και υπεύθυνα, απλώς ανακυκλώνει μια νοσηρή κατάσταση. Το ζητούμενο, όμως, είναι να την εξαλείψει. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κυρία Ασημακοπούλου. Νομίζω ότι δεν υπάρχει άλλος ομιλητής. Η επόμενη συνεδρίαση μας είναι αύριο, στις 10.00΄το πρωί, με την ακρόαση φορέων. Σας ευχαριστώ.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Ράπτη Ζωή, Σπάνιας Αριστοτέλης (Τέλης), Δερμεντζόπουλος Χρήστος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Συντυχάκης Εμμανουήλ, Δελής Ιωάννης, Ασημακοπούλου Σοφία - Χάιδω, Κόντης Ιωάννης, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων και Καραναστάσης Αδαμάντιος.

Τέλος και περί ώρα 13.00΄ λύθηκε η συνεδρίαση.

# Ο ΠΡΟΕΔΡΟΣ ΤΗΣ ΕΠΙΤΡΟΠΗΣ

**ΧΡΗΣΤΟΣ ΚΕΛΛΑΣ**